ކޮވިޑް-19: ފައްސިވާ މީހުންގެ އަދަދުތައް ދަށަަށް! | Sandhaanu\nކޮވިޑް-19: ފައްސިވާ މީހުންގެ އަދަދުތައް ދަށަަށް!\nކޮވިޑް 19 އަށް ފައްސިވާ މީހުންގެ އަދަދުތައް ދަށްވަމުން ގޮސް މިއަދު ރާއްޖެ އިން ފައްސިވެފައިވަނީ 80 މީހުންނެވެ.\nމިއަދު ފެނުނު ކޭސްތަކުގެ ތެރެއިން 56 މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ.އަދި ރިސޯޓްތަކުން 8 މީހަކު ފައްސިވެފައިވާއިރު އަނެއް 16 ކޭސް ފެނިފައިވަނީ މާލެ ސަރަހައްދުންނެވެ.\nމިއަދުގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 75,816 އަށް އަރައިފައެވެ. އޭގެ ތެރޭގައި 2,516 އެކްޓިވް ކޭސް ހިމެނޭއިރު، 23 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިހާތަނަށް ރާއްޖެ އިން 216 މީހަކުވަނީ މި ބަލީގައި މަރުވެފައެވެ. އަދި 73,072 މީހަކު ވަނީ މިބަލިން ރަނގަޅުވެފައެވެ.


ކޮވިޑް19: އެކަހެރިކޮށްފި ހާލަތެއްގައި ނަފްސާއި ގޮތުން ތައްޔާރު ވަނީ ކިހިނެތް؟ – Dhen.mv\nކޮވިޑް19: އެކަހެރިކޮށްފި ހާލަތެއްގައި ނަފްސާއި ގޮތުން ތައްޔާރު ވަނީ ކިހިނެތް؟\nMarch 17, 2020 - 7:23 pm\nޗައިނާގެ ވުހާން ސިޓީއިން އުފަންވި ނުރައްކާތެރި ކޮވިޑް 19 ނުވަތަ ކޮރޯނާ ވައިރަސް ޖެހިގެން ދުނިޔޭގެ އެކި ހިސާބުތަކުގައި މަރުވާ މީހުންގެ އަދަދު ދަނީ ދުވަހަކަށް ވުރެ ދުވަހެއް އިތުރުވަމުންނެވެ. ކޮރޯނާ ވައިރަސް ފެތުރުން ކޮންޓްރޯލް ކުރުމުގެ ގޮތުން މިބަލި ފެންނަ ގިނަ ގައުމުތަކުން ދަނީ ، ގައުމު އެއްކޮށް ލޮކްޑައުންކޮށް އާއްމުން "ގޭބަންދު" ކުރަމުންނެވެ. މީގެ އިތުރުން ސުކޫލުތަކާއި ޔުނިވަރސިޓީތަކުގެ އިތުރުން ގިނަ މީހުން އެއްވާ ހަފްލާތައް ވަނީ ވަގުތީ ގޮތުން މެދުކަނޑާލާފައެވެ. ގިނަ ގައުމުތަކުގައި އޮފީހުގެ މަސައްކަތް ތައް ގޭގައި ތިބެގެން ކުރެވޭނެ އިންތިޒާމްތަކެއް ވެސް ވަނީ ހަމަޖައްސާފައެވެ.\nެކޮރޯނާ ވައިރަސްގެ ސަބަބުން މީހުންގެ ތެރެއަށް ނުނިކުމެވޭ ގޮތަށް އަމިއްލަ ގޭގައި ނުވަތަ ބައްޔަށް ޝައްކު ކުރެވިގެން ނުވަތަ ބަލި ޖެހިގެން ނަމަވެސް ކަރަންޓީނު ކޮށްފިނަމަ އެކަމުގެ ނަފްސާނީ އަސަރުތަކެއް ކުރާނެކަމީ ޝައްކެއް އޮތް ކަމެއް ނޫނެވެ. ކަރަންޓީނު ނުވަތަ އެކަހެރިކަމުގައި ހުންނަ އިރު، ބިރާސްވުމާއި ހަމަ ނިދި ނުލިބުމާއި، އާއިލާ މީހުންނާއި އެކުވެރިންނާއި ވަކިން އުޅެން ޖެހުމުން ވާ ފޫހިވުން ފަދަ ކަންކަމާއި ކުރިމަތިލާން ޖެހޭނެއެވެ. އެހެން ކަމުން، އެކަހަލަ ދަނޑިވަޅެއްގައި ނަފްސާނީ ގޮތުން މީހާ ތައްޔާރުވެ ހުރުމަކީ ވަރަށް މުހިންމު ކަމެކެވެ.\nޝައްކެއްވެސް ނެތެވެ. ދުނިޔެ މިވަނީ ވަރަށް ބޮޑަށް ކުރިއަރާފައެވެ. މަދުމީހަކު ނޫނީ ކޮންމެ މީހަކު އަތުގައި ސްމާޓް ފޯނެއް އޮންނާނެއެވެ. އެހެން ކަމުން ބަލިޖެހިގެން ކަރަންޓީނު ކޮށްފައި ހުންނަ ދުވަސްތަކުގައި ނުވަތަ އެކަހެރިކަމުގެ މުއްދަތުގައި ފޯނު މެދުވެރިކޮށްގެން އާއިލާއާއި ގާތް އެކުވެރިންނާއި ގުޅުން ބޭއްވުމަކީ ވަރަށް މުހިންމު ކަމެކެވެ. މިހެން ކަންތައް ކުރުމުން އެކަނިވެރިކަމުގެ އިހްސާސް ކުރެވޭ ވަރު ކުޑަ ވާނެއެވެ.\nތިބާ ރަނގަޅު ސިއްހަތެއްގައި ހުންނަ އިރަށްވުރެ ބޮޑަށް ބަލި އިރު އަމިއްލަ ހަަށިގަނޑަށް ބަލަން ޖެހޭނެއެވެ. އެހެން ކަމުން އެކަނި އުޅެން ޖެހުމުން ރަނގަޅަށް ނުކައި ސިއްހަތަަށް ފަރުވާ ކުޑަކުރުމަކީ އެއްވެސް ވަރަކަށް ކޮށްގެން ވާނެ ކަމެއް ނޫނެވެ. އެކަހެރިކަމުގައި ނުވަތަ ކަރަންޓީނު ކޮށްފައި ހުންނަ މުއްދަތުގައި ރަނގަޅަށް ކައިގެން ހަށިގަނޑަށް ރަނގަޅަށް ބަލަން ވާނެއެވެ. ރަނގަޅު ސިއްހަތެއްގައި ހުރުމަކީވެސް ނަފްސާނީ މައްސަލަތަކުން މީހާ ސަލާމަތް ކޮށްދޭ ކަމެކެވެ.\nއެކަނި އުޅޭއިރު ކަންކަމާއި ގިނަ ވަގުތު ވިސްނުމަކީ ބައެއް މީހުން ކުރާ ކަމެކެވެ. އެހެންކަމުން އެކަހެރިކޮށްފައި ހުންނަ މުއްދަތުގައި ބޮޑަށް ކަންކަމާއި ވިސްނުމަށް ވަގުތު ހޭދަކުރާ މިންވަރު ކުޑަކުރާށެވެ. ކަންކަމާއި ވިސްނުމަށް ވަގުތު ހޭދަކުރުމުގެ ބަދަލުގައި ހުސްވަގުތު ގައި ތިބާ ކުރިން ކުރާ ކަންކަން ކުރުމުގައި ވަގުތު ހޭދަކުރެވިދާނެއެވެ. މިސާލަކަށް ފޮތް ކިޔުން ނުވަތަ ތަފާތު ލިޔުންތައް ލިޔުން ހިމެނެއެވެ.\nތިމާއަކީ ފަސޭހައިން "ޕެނިކަށް" ދާ މީހެއް ނަމަ އެކަހެރިވެގެން ނުވަތަ އެކަހެރިކޮށްފައި ހުންނަ މުއްދަތުގައި، މާބޮޑަށް މީސްމީޑިއާ ބަލާ އޭގައި ވާކަންކަން ނުބަލާށެވެ. ނުވަތަ ބަލީގެ ހާލަތާއި ގުޅޭ ހަބަރުތައް ކިޔުން މަދުކުރާށެވެ. ބަލީގެ ސަބަބުން ބޭރުގައި ހާލަތު އޮތްގޮތް އެނގުމުން އިތުރަށް ބިރުގަންނާނެއެވެ. އެދުވަސްތަކުގައި ވިހާވެސް ބޮޑަށް އަމިއްލައަށް ހިތްހަމަ ޖައްސައިގެން އުޅުމަށް މަސައްކަތް ކުރާށެވެ.\nބަޔާން ކުރެވިފައިވާ ކަންކަމުގެ އިތުރުން ނުވަތަ އެކަންކަމުގެ ކުރިން ވިސްނަންވި ކަމަކީ ޙާލަތު ބަދަލު ކުރައްވާ އިލާހެއް ވާކަމެވެ. އެއިލާހުގެ ދީލަތިވަންތަކަމާއި އެއިލާހުގެ ރަހުމަތް ތަނަވަސް ވެގެންވާ ކަމެވެ. ވީމާ، މާޔޫސް ނުވާށެވެ. ތިބާއަށް ކުރިމަތިވާ ބަލިމަޑުކަމަކީ ވެސް ތިބާގެ ފާފަތައް ފޮހެވިގެންދާ ސަބަބެއް ކަމަށް ﷲ ތަޢާލާ ވަނީ ބަސް ވަހީ ކުރައްވާފައެވެ. ކެތްތެރިކަމާއެކު ﷲ އަށް ދުޢާ ދެންނެވުމާއި އިސްތިޣްފާރު ކުރުމުގައި ވަގުތުތައް ހޭދަ ކުރާށެވެ. ތިބާ އެކަހެރިވާ ވަގުތަކީ ނުވަތަ ކަރަންޓީނުގެ ހާލަތަކީ ތިބާގެ ނަފުސް ހިސާބުކޮށް ﷲ އަށް ކުއްތަންވާން ލިބޭ ފުރުސަތަކަށް ހަދާށެވެ. ކަރަންޓީނުގެ ހާލަތަކީ "ކޮލިޓީ ޓައިމް" ނުވަތަ އަގުހުރި ވަގުތަކަށް ހަދާށެވެ. އެ އިލާހު ތިބާގެ ޙާލަތު ބައްލަވާ ވޮޑިގެންވެއެވެ. އަދި ހާލަތު ބަދަލު ކުރައްވަވާނެތެވެ. ﷲ ތަޢާލާގެ މިބަސްފުޅުގައި ވާ ފަދައިންނެވެ.\nإِنَّ مَعَ الْعُسْرِ يُسْرًا ހަމަކަށަވަރުން ދަތިކަމާއިއެކު ފަސޭހަކަން ވެއެވެ.


Kattelhi beynumuge thafaathu thajuribaa eh\nފުވައްމުލަކު ހުޅަނގު ފަރާތުގައި، ރަށާ ކިލޯމީޓަރެއްހާ ބޭރުން، ކައްޓެޅި ބާނަނީ (ދައުރު ފޮޓޯ/އަލީ ރަފީގް)\nވަރަށް ފުނުގައި އުޅޭ ކައްޓެޅި ބޭނުމަކީ ފަރު މަސްވެރިކަމުގެ ތަފާތު ތަޖުރިބާއެއް\nބައެއް ފަހަރު ވަރަށް ބޮޑު އަގުގައި ވިއްކައި އުޅޭ ކައްޓެޅިއަކީ ފުވައްމުލަކުގެ މަސްވެރިކަމާއި ކެއުމުގެ ސަގާފަތާ ގުޅިފައިވާ ހާއްސަ މަހެއް\nފުވައްމުލަކަށް ކައްޓެޅި އަކީ ވަރަށް ޚާއްސަ މަހެކެވެ. އަދި ފުވައްމުލަކަށް ޒިޔާރަތްކުރާ އެހެން ރަށްރަށުގެ މީހުން ވެސް ކައްޓެޅިއާ މެދު ވަރަށް ޝައުގުވެރިވެ އެވެ. ކަޅު ކުލައިގެ، ހިމަދިގު އަދި ލޯ ބޮޑު މި މަސް ބާނަނީ ރޭގަނޑު، ގާތްގަނަޑަކަށް 150 އާއި 200 މީޓަރާ ދެމެދުގެ ފުންމިނުންނެވެ.\nފުވައްމުލަކަކީ ކަނޑުގެ މެދުގައި ވަކިން އޮންނަ ރަށެއްކަމުން، ކައްޓެޅި ބާނަން މާ ދުރަށް ދަތުރުކުރާކަށް ނުޖެހެ އެވެ. ރަށާ ކިލޯމީޓަރަކަށް ބޭރަށް ޖެހިލާއިރު ބޭނުންވާ ފުންމިން ލިބެ އެވެ.\nފުވައްމުލަކު ހުޅަނގުފަރާތުން ކައްޓެޅީގެ މަސްވެރިކަމަށް ދޯންޏެއް ދަތުރުކުރަމުންދަނީ.\nފުވައްމުލަކު ބަނދަރުން ކައްޓެޅީގެ މަސްވެރިކަމަށް ދޯންޏެއް ފުރަން ތައްޔާރުވަނީ.\nރަށުގެ މަސްވެރިން ކައްޓެޅި ބާނަން ފުރަނީ ހަވީރު 5:30 ހާއިރު އެވެ. ގިނަ މީހުން ކައްޓެޅިގެ މަސްވެރިކަން ކުރަނީ މުނިފޫހިފިލުވުމުގެ ގޮތުންނެވެ. ނަމަވެސް ފަހަކަށް އައިސް ކައްޓެޅި އަކީ ވަރަށް އަގުބޮޑުކޮށް ވިއްކާލެވޭ މަހެއް ވެސް މެ އެވެ. މަދުން ބާނާ މަހަކަށް ވެފައި ރަށު މީހުންނާއި މެހުމާނުންގެ މެދުގައި ކައްޓެޅިއާ މެދު އޮންނަ ޝައުގުވެރިކަމަކީ ވެސް އަގު މައްޗަށް ދިއުމުގެ ސަބަބެއް ކަމަށް ވެދާނެ އެވެ. ކައްޓެޅީގެ އަގު ބައެއް ދުވަސްވަރު އެއްޗެއް 500ރ. އަދި 700ރ. އާ ހަމައަށް އަރާފައި ވެ އެވެ. އަދި ކައްޓެޅި ތަދު ނަމަ އެއަށް ވުރެ ވެސް އަގުބޮޑުކޮށް ގަނެ އުޅެ އެވެ.\nދާދި ފަހުން ފުވައްމުލަކަށް ކުރި ކުރު ދަތުރެއްގައި ކައްޓެޅި ބާނަން ދެ މީހަކާ އެކު މިދިޔަ އަހަރުގެ ފަހު ދުވަހު ދިޔައިމެވެ. މިއީ އަހަރެންގެ ދެވަނަ ދަތުރެވެ. މީގެ ފަސްވަރަކަށް އަހަރު ކުރިން ވެސް ކައްޓެޅީގެ މަސްވެރިކަމަށް ދިޔައިމެވެ. އެ ދަތުރުގެ ތަޖުރިބާ އެހާ ރަނގަޅެއް ނޫނެވެ. އަހަރެންގެ ކައްޓެޅި ދަތުރުގެ ބޭނުމަކީ، ނޫސްވެރިއެއްގެ ގޮތުން، ކައްޓެޅި ބޭނުން ކަވަރުކުރުމެވެ. ޚާއްސަކޮށް ކައްޓެޅި ބާނާ ވީޑިއޯ އަދި ފޮޓޯ ވެސް ނެގުމެވެ.\nކައްޓެޅި ބޭނުން: 150 ވަރަކަށް މީޓަރު ފުނުން ކައްޓެޅި ބާނަނީ ހަމައެކަނި ރޭގަނޑު\nކައްޓެޅި ބޭނުމަށް އިންޖީނު ދޯންޏެއްގައި މި ދަތުރު ފެށީ ރަށުގެ ދެކުނުގައިވާ ބަނދަރުންނެވެ. ބަނދަރުން ނުކުމެ ދެކުނަށް ދަތުރުކޮށް، ކެޑެމޫލެ ފަރު ހުރަސްކޮށް ދަތުރުކުރީ ރަށުގެ ހުޅަނގު ފަރާތަށެވެ.\nފުވައްމުލަކު ހުޅަނގުފަރާތުގައި، ރަށާ ކިލޯމީޓަރެއްހާ ބޭރުން، އިރުއޮއްސެމުންދިޔަ ވަގުތު.\nމަސް ބާނަންވީ ޕޮއިންޓަށް ދާން ނެގީ ވިއްސަކަށް މިނެޓެވެ. ދޯނި މާނޭރާއި އަރުއްފަންނާ ދެމެދުން، ރަށާ 900 ވަރަކަށް މީޓަރު ބޭރަށް މަޑުކޮށްލުމަށް ފަހު އެންމެން ފެށީ ކަންވާރުގައި ބުޅި އާއި ބަރި ހަރުކޮށް އާލާތްތައް ތައްޔާރުކުރާށެވެ. އެމަކަށް ބޭނުންކުރީ ކަޅުބިލަމަހުގެ ބަނޑައިދުލެވެ. ފުރަތަމަ ނަނު ދޫކުރި ހިސާބު މާ ތިލަ ކަމަށް ފެނުމުން ދޯނި ރަށާ ދުރަށް ޖައްސާލަން ޖެހުނެވެ.\nފުވައްމުލަކު ހުޅަނގުފަރާތުގައި، ރަށާ ކިލޯމީޓަރެއްހާ ބޭރުން، ކައްޓެޅި ބާނަނީ.\nކައްޓެޅި ބާނަން ކަންވާރު އަދި އެން ތައްޔާރުކުރަނީ.\nކައްޓެޅި ބޭނުމަށްފަހު ބުޅި ނައްޓަނީ.\nކައްޓެޅި ބާނަން ރަނގަޅު ފުންމިނެއް ބޭނުންވެ އެވެ. އެހެންކަމުން 150 މީޓަރު ނުވަތަ އެއަށް ވުރެ ފުނަށް ނަނު ފެއްތުމަށް ސަމާލުކަން ދޭން ޖެހެ އެވެ. އެހާ ފުނުން ބާނާ މަހަކަށް ވުމާއެކު، ކައްޓެޅި ގަތުމުން، އެ މަސް ދޯންޏަށް އަރުވަން ހަތަރު ވަރަކަށް މިނެޓް ނަގަ އެވެ. ވަރަށް ފަރިތަ މަސްވެރިން އެއަށްވުރެ މިނެޓެއްހާއިރު އަވަހަށް ދޯންޏަށް މަސް އަރުވަފާނެ އެވެ. ކައްޓެޅިއަކީ ކަންވާރު ދޫކޮށްގެން ބާނާ މުޑަހަންޖާއި ކަންނެލިހާ ބާރުދައްކާ މަހެއް ނޫނެވެ. ކައްޓެޅި ގަތުމާ އެއްކޮށް އެއްވެސް ވަރަކަށް ދޫ ދިނުމެއް ނެތި ކަންވާރު ދަމައި ދޯންޏަށް މަސް އަރުވަންވީ އެވެ.\nއެ ރޭ 8:30ވީ އިރު ހަތަރު ކައްޓެޅި ވަނީ ބޭނިފަ އެވެ. އަދި ކައްޓެޅިއާ ވަރަށް ވައްތަރު މަހެއް ކަމުގައިވާ، 'އަލިތޮޅި' (ފުވައްމުލަކު ބަހުން ދިއްކުރަންވާޅި) އެއް ވެސް ބޭނި އެވެ. މިއީ އެހާ މީރު މަހަކަށް ނުވާތީ ކެޔޮޅު ލަފާދިނީ މަސް ދޫކޮށްލުމަށެވެ. ދިއްކުރަންވާޅި ދޫކޮށްލީ އެވެ.\nކައްޓެޅީގެ މަސްވެރިކަމުގައި ބޭނުނު ކައްޓެޅިއާ ވައްތަރުގެ މަހެއްކަމުގައިވާ 'އަލިތޮޅި' (ދިއްކުރަންވާޅި).\nކައްޓެޅި ބޭނުމުގައި ބައެއް ދޯނިފަހަރު ރޭގަނޑު 8 އަދި9ޖަހަންދެން ކަނޑުމަތީގައި މަޑުކުރެ އެވެ. އަހަރެމެން މި ދަތުރު ނިންމާލީ 8:30 ހާއިރު އެވެ. ބަނދަރަށް ވަދެވުނީ ބައިގަޑިއެއްހާއިރު ފަހުންނެވެ. އެ ރޭ ކައްޓެޅި ބާނައިގެން ތަންކޮޅެއް ކުރިން އައި ދޯނިތަކުން ދެ ފޫޓް ހުންނަވަރުގެ ކައްޓެޅިއެއް ވިއްކީ 500ރ. އަށެވެ. ގިނަ ބަޔަކު މަސް ގަތުމަށް އެވަގުތު ބަނދަރު މަތީގައި ނެތުމުން އަހަރެމެން ބޭނި ކައްޓެޅީގެ ތެރެއިން ތިން ކައްޓެޅި ކެޔޮޅު ވިއްކާލީ 1000ރ. އަށެވެ. އަނެއް ކައްޓެޅި ގެންދިޔައީ ގެއަށެވެ.\nކައްޓެޅި ބާނަނީ: މި މަސް ބާނަނީ 150 ވަރަކަށް މީޓަރު އަޑިން\nކައްޓެޅި ބާނަނީ: ކައްޓެޅީގެ މަސްވެރިކަން ކުރަނީ ރޭގަނޑު\nފުވައްމުލަކު ބަނދަރުގައި ވިއްކަން ބަހައްޓާފައިހުރި ކައްޓެޅިތަކެއް.\nކައްޓެޅި ކާން އެންމެ މީރީ ބާނާ ދުވަހު ގަރުދިޔަ ކައްކައިގެން އަލައާ އެކު އެވެ. ކައްޓެޅި އަމިއްލައަށް ބާނައިގެން ހަމަ އެ ދުވަހު ކައްޓެޅީގެ ކެއުމަކަށް އިންސާފުކުރެވުމަކީ ލިބުނު ވަރަށް ތަފާތު ތަޖުރިބާއެކެވެ.\nފުވައްމުލަކުގެ މަސްވެރިކަމާއި ކެއުމުގެ ސަގާފަތާ ގުޅިފައިވާ ކައްޓެޅި ބޭނުމާއި ކެއުން މިއީ މި ރަށަށް ޒިޔާރަތްކުރާ ކޮންމެ މީހަކު ވެސް ތަޖްރިބާކޮށްލަން ރަނގަޅު ކަމެކެވެ.\nކައްޓެޅިން އާންމުގޮތެއްގައި ކައްކަނީ ގަރުދިޔަ.\nކައްޓެޅި މަސް ކާ މޭޒު މަތީގައި.


Midhiya aharuge ehme molhu kulhuntheriyaage award Sentey ah | Mihaaru\nއެންމެ މޮޅު ކުޅުންތެރިޔާގެ އެވޯޑް ސެންޓޭ (ކ) އަށް އެފްއޭއެމްގެ ރައީސް ބައްސާމް ހަވާލުކޮށްދެއްވަނީ. --ފޮޓޯ: ނިޝާން އަލީ/ މިހާރު\nމިދިޔަ އަހަރުގެ އެންމެ މޮޅު ކުޅުންތެރިޔާގެ އެވޯޑް ސެންޓޭ އަށް\n17 ޖެނުއަރީ 2017 - 00:27 13 comments\nފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އާއި ފުޓްބޯޅަ ހަބަރު ގެނެސްދޭ ވެބްސައިޓް މޯލްޑިވްސްފުޓްބޯލް ގުޅިގެން އަލަށް ތައާރަފްކުރި މި އެވޯޑްސްގައި އެންމެ މޮޅު ކޯޗުގެ އެވޯޑް ހާސިލްކުރީ ޓީސީގެ މުހައްމަދު ނިޒާމެވެ.\nނެޝަނަލް އާޓް ގެލަރީގައި މިރޭ ބޭއްވި ކުލަގަދަ އެވޯޑް ހަފުލާގައި ސެންޓޭ އެވޯޑް ކާމިޔާބުކުރީ ކުރީ ދެ އަހަރުގެ މޮޅު ކުޅުންތެރިޔާ މާޒިޔާގެ އަސަދުﷲ އަބްދުﷲ އާއި ކްލަބް އީގަލްސްގެ ކެޕްޓަން އިމްރާން ނަޝީދާ ވާދަކޮށްގެންނެވެ. އެންމެ މޮޅު ކުޅުންތެރިޔާގެ އެވޯޑް ސެންޓޭއާ ހަވާލުކޮށްދެއްވީ އެފްއޭއެމްގެ ރައީސް ބައްސާމް އަދީލް ޖަލީލެވެ.\nއެންމެ މޮޅު ކޯޗުގެ އެވޯޑް ނިޒާމް (ވ) އަށް އުރީދޫ މޯލްޑިވްސްގެ ސީއީއޯ ވިކްރަމް ހަވާލުކޮށްދެއްވަނީ. --ފޮޓޯ: ނިޝާން އަލީ/ މިހާރު\nމިދިޔަ ސީޒަނުގެ ދިވެހި ޕްރިމިއާ ލީގާއި އެފްއޭ ކަޕާއި ޕްރެޒިޑެންޓްސް ކަޕުގެ ދެ ވަނަ ހޯދި ޓީސީގައި ޖާޒީގައި ސެންޓޭ ވަނީ 34 ލަނޑު ޖަހައި ރަންބޫޓް ވެސް ހާސިލްކޮށްފަ އެވެ. އޭނާ އަށް މި އެވޯޑް ހަވާލުކޮށްދިނީ ހަފުލާގެ ޝަރަފްވެރި މެހެމާން އަދި 1999 ވަނަ އަހަރުގެ ޗެމްޕިއަންސް ލީގު ކާމިޔާބުކުރި މެންޗެސްޓާ ޔުނައިޓެޑުގެ ފޯވާޑް ޑްވައިކް ޔޯކެވެ.\nމި ސީޒަނުގައި ނިއު ރޭޑިއަންޓަށް ބަދަލުވެފައިވާ ސެންޓޭ މިދިޔަ ސީޒަނުގައި ޓީސީގައި ދެއްކި ކުޅުމަކީ އޭނާގެ ކެރިއަރުގައި މިހާތަނަށް ދެއްކި އެންމެ މޮޅު ކުޅުމެވެ. ބ. އޭދަފުށްޓަށް އުފަން ކުޅުންތެރިޔާ ވަނީ ހަވީރުން ހޮވި ރާއްޖޭގެ ދެ ވަނަ އަށް އެންމެ މޮޅު ކުޅުންތެރިޔާގެ މަގާމް 2014 ވަނަ އަހަރު ހޯދައިފަ އެވެ. މިއީ އެންމެ މޮޅު ކުޅުންތެރިޔާގެ މަގާމް އޭނާ އަށް ލިބުނު ފުރަތަމަ ފަހަރެވެ.\nއެންމެ މޮޅު ކޯޗުގެ މަގާމް ނިޒާމް ހޯދީ ލީގުގެ ޗެމްޕިއަން މާޒިޔާގެ ކޯޗު އަލީ ސުޒޭނާއި ޕްރެޒިޑެންޓްސް ކަޕުގެ ޗެމްޕިއަން އީގަލްސްގެ ކޯޗު އިހުސާން އަބްދުލްގަނީ (ސާންތީ) އާ ވާދަކޮށްގެންނެވެ. ތަށްޓެއް ނުލިބުނު ނަމަވެސް ނިޒާމްގެ ޓީސީން ވަނީ މިދިޔަ ސީޒަނުގެ ތިން މުބާރާތުގައި ވެސް އެއް ފެންވަރަކަށް ކުޅެ ތިން މުބާރާތުގެ ވެސް ދެ ވަނަ ހޯދައިފަ އެވެ.\nމެންޗެސްޓާ ޔުނައިޓެޑުގެ ކުރީގެ ފޯވާޑް ޔޯކް (ކ) ސެންޓޭ އަށް ރަންބޫޓް ހަވާލުކޮށްދެނީ. --ފޮޓޯ: ނިޝާން އަލީ/ މިހާރު\nމިދިޔަ އަހަރުގެ އެންމެ އުއްމީދީ ކުޅުންތެރިޔަކަށް ހޮވުނީ އީގަލްސް އިން ޕްރެޒިޑެންޓްސް ކަޕް ކާމިޔާބުކުރިއިރު ފައިނަލުގައި ޓީސީ ކޮޅަށް ލަނޑު ޖެހި އަހުމަދު ރިޒްވާން (ރިޒޭ) އެވެ. މި އެވޯޑަށް ދެން ވާދަކުރީ އެ ޓީމުގެ އަންސަރު އިބްރާހީމާއި ޓީސީގެ ނާއިޒް ހަސަން (ދާދު) އެވެ. އުއްމީދީ ކުޅުންތެރިޔާ ރިޒޭ އަށް އިނާމް ދެއްވީ ކުޅިވަރާ ބެހޭ ވަޒީރު އިރުތިޝާމް އާދަމެވެ.\nމިދިޔަ އަހަރުގެ އެންމެ ހިދުމަތްތެރި ތިން ރެފްރީންނަކީ އަހުމަދު ޝިފާން އަބްދުއްރަހީމާއި އަހުމަދު އަބްދުﷲ އަދި ޖައުފަރު ރަޝީދެވެ. ރެފްރީންނަށް އިނާމް ދެއްވީ ކުރީގެ ރެފްރީ އަދި ގައުމީ ޓީމުގެ ކުރީގެ ކެޕްޓަން އަދި ސްޕޯޓްސް ކައުންސިލްގެ މިހާރުގެ ރައީސް އިބްރާހިމް އިސްމާއީލެވެ.\nމިރޭގެ އެވޯޑް ހަފުލާގައި ވަނީ، މިދިޔަ އަހަރު ނިޔާވި ފުޓްބޯޅައިގެ ހިދުމަތްތެރިޔާ އަދި އެފްއޭއެމްގެ ސީނިއާ މުވައްޒަފު އަލީ ނަސީމް (ކޮއްޔަ) ގެ ހިދުމަތުގެ އަގުވަޒަންކޮށް އޭނާގެ ހަނދާނަށް، ހާއްސަ އިނާމެއް ދީފަ އެވެ. މީގެ އިތުރުން ކޮއްޔަ ނަސީމް ނިޔާވުމުގެ ހިތާމައިގައި ސުކޫތެއް ވަނީ ގެނެސްފަ އެވެ.\nއުއްމީދީ ކުޅުންތެރިޔާ ރިޒޭ (ވ) އަށް ކުޅިވަރާ ބެހޭ ވަޒީރު އިރުތިޝާމް އިނާމް ދެއްވަނީ. --ފޮޓޯ: ނިޝާން އަލީ/ މިހާރު\nއެފްއޭއެމްގެ ރައީސް ބައްސާމް ވިދާޅުވީ މިއީ ފެށުމެއް ކަމަށާއި އަންނަ އަހަރުން ފެށިގެން އިތުރު އެވޯޑްތަކެއް ތައާރަފްކޮށް މިއަށް ވުރެ ފުރިހަމަކަމާ އެކު އެވޯޑް ހަފުލާ ބާއްވާނެ ކަމަށެވެ. އަލަށް ދޭން ފަށާ އެވޯޑްތަކަކީ އެންމެ މޮޅު އަންހެން ފުޓްބޯޅަ ކުޅުންތެރިޔާ، އެންމެ މޮޅު އަންހެން ކޯޗު، އެންމެ މޮޅު ގޯލް، އެންމެ މޮޅު ބިދޭސީ ކުޅުންތެރިޔާ، އެންމެ މޮޅު ގޯލްކީޕަރު އަދި ފެއާޕްލޭ އެވޯޑެވެ. މީގެ ތެރެއިން އެންމެ މޮޅު ގޯލުގެ އެވޯޑަށް ދީފައިވާ ނަމަކީ ޖޫލޭ އެވޯޑެވެ. އެއީ ގައުމީ ޓީމަށް އެންމެ ފުރަތަމަ ލަނޑެއް ޖަހައިދިން ކުޅުންތެރިޔާ މަރްހޫމް ޖޫލިއަޓް އަބްދުﷲ ރަޝީދު (ޖޫލޭ) ގެ ނަަމަށް ނިސްބަތްކޮށެވެ.\nއިތުރު ލިޔުންތައް އަލީ ފާސިރު (ސެންޓޭ)


< މަރުކުސް 11 >\nކާމިޔާބު ގޮތެއްގައި ޖެރޫސަލަމަށް އީސާގެފާނު ވަދެވަޑައިގެންނެވި\n1-2 އީސާގެފާނާއި އަސްޙާބީން ޖެރޫސަލަމާއި ކައިރިވަމުން ދިޔައެވެ. އަދި ޒައިތޫނި ފަރުބަދަ މަތިގައިވާ ދެ އަވަށް ކަމުގައިވާ ބެތުފާގޭ އާއި ބެތާނިޔާ އާއި ކައިރީގައިވި ހިނދު އެކަލޭގެފާނުގެ ދެ އަސްޙާބީން އަރިހަށް ގެންނަވާ މިފަދައިން އިރުޝާދު ދެއްވާ ފޮނުއްވިއެވެ. ”ކުރިމަތީގައިވާ އަވަށަށްދޭ. ތިޔަބައިމީހުންނަށް އެ އަވަށަށް ދެވުމާއެކު، އެތަނުގައި ބަނދެފައިވާ ޅަ ހިމާރެއް ފެންނާނެ. އެ ހިމާރަކީ މީގެ ކުރިން މީހަކު ދަތުރުކޮށްފައިވާ ހިމާރެއް ނޫން. ތިޔަބައިމީހުން ގޮސް އެ ހިމާރު މޮހާލައިގެން މިތަނަށް ގެނޭ.\n3 އަދި އެ ހިމާރު ތިޔަބައިމީހުން މޮހާލުމުން ހިމާރު މޮހާލީ ކީއްވެގެންތޯ މީހަކު ސުވާލު ކޮށްފިނަމަ ބުނޭ. ’މާތްސާހިބާ އެ ހިމާރަށް އެދިގެންވެޔޭ. އަދި ލަސްތަކެއްނުވެ އަނބުރާ އެ ހިމާރު ފޮނުވައިދޭނަމޭ.‘“\n4-5 އެގޮތުން، އަސްޙާބީން އެ އަވަށަށް ދިޔައިރު ގެއެއްގެ ދޮރު ކައިރީގައި މަގަށް ފެންނަ ގޮތަށް ބަނދެފައިވާ ޅަ ހިމާރެއް އެބޭކަލުންނަށް ފެނުނެވެ. އެހިނދު އެބޭކަލުން އެ ހިމާރު މޮހަން ތިއްބާ ދުށް މީހުން އެބޭކަލުންނާއި ސުވާލުކުރިއެވެ. ”ތިޔަބައިމީހުން ތިޔަ ޅަ ހިމާރު މޮހެލަނީ ކީއްކުރަން؟“\n6 އެބޭކަލުން އީސާގެފާނު އިރުޝާދުދެއްވި ފަދައިން ޖަވާބު ދިނެވެ. އަދި އެބައިމީހުން ހިމާރު ގެންދިޔުމުގެ ހުއްދަ ދިނެވެ.\n7 އެބޭކަލުން އެ ޅަ ހިމާރު އީސާގެފާނުގެ އަރިހަށް ގެނައެވެ. އަދި އެބޭކަލުންގެ ސާލުތަކުން ހިމާރުގެ ބުރަކަށި މަތީގައި ވަށައިގެން އެޅުމުން އީސާގެފާނު އެ ހިމާރުގެ މައްޗަށް އަރާވަޑައިގެންނެވިއެވެ.\n8 އެކަލޭގެފާނު ވަޑައިގެންނެވި މަގުމަތީގައި ގިނަ ޢަދަދެއްގެ ބަޔަކު އެބައިމީހުންގެ ސާލުތައް ފަތުރަމުން ގެންދިޔައެވެ. އެހިނދު އަނެއް ބަޔަކު ގަސްތަކުން ކެނޑި އޮފިތައް މަގުމަތީގައި ފަތުރަމުން ގެންދިޔައެވެ.\n9 އެކަލޭގެފާނުގެ ކުރިފުޅުމަތީގައި ހިނގާފައި ދިޔަ މީހުންނާއި އެކަލޭގެފާނުގެ ފަހަތްޕުޅުން ދިޔަ މީހުންތައް އަޑުހަރުކޮށް ގޮވަމުން ދިޔައެވެ. ”ޙަމްދާއި ސަނާ ވަނީ މާތްރަސްކަލާނގެ ކިބަފުޅަށް! އެކަލާނގެ ނަންފުޅުން ވަޑައިގަންނަވާ ސާހިބުވަންތަ ފަރާތަށް ރަޙުމަތް ލައްވާނދެ!*\n10 އަހަރެމެންގެ ކާބަފައިކަލުން ދާއޫދުގެފާނުގެ އަންނަން އޮތް ރަސްކަމަށް ރަޙުމަތް ލައްވާނދެ! އެންމެހާ ޙަމްދާއި ޘަނާއެއް ޙައްޤުވަނީ މަތީއުޑުގައި ވޮޑިގެންވާ މާތްރަސްކަލާނގެއަށް!“\n11 އީސާގެފާނު ޖެރޫސަލަމަށް ވަޑައިގެންނެވުމަށް ފަހު ބައިތުލް މަޤްދިސަށް ވަޑައިގެންނެވިއެވެ. އަދި ވަށައިގެންވީ އެންމެހާ ތަކެއްޗަށް ބައްލަވާލެއްވިއެވެ. ނަމަވެސް އެވަގުތަކީ ދުވަހުގެ ލަސް ވަގުތެއް ކަމަށް ވާތީ، އެކަލޭގެފާނު ވަޑައިގެންނެވީ އެކަލޭގެފާނުގެ ބާރަ އަސްޙާބީންނާއި އެކުގައި ބެތާނިޔާ އަށެވެ.\n12 އޭގެ އަނެއް ދުވަހު އެބޭކަލުން ބެތާނިޔާއިން އެނބުރި އައި މަގުމަތީގައި އީސާގެފާނު ބަނޑުހައިފުޅުވިއެވެ.\n13 އެހިނދު އެކަލޭގެފާނަށް މާދުރު ނޫން ހިސާބެއްގައި ހުރި ފަތްތަކުން ފުރިފައިވާ ވައްތީނި ގަހެއް ފެނިވަޑައިގެން އެ ގަހުގައި ވައްތީނި އަޅާފައި ހުރިތޯ ބައްލަވާލެއްވުމަށް ވަޑައިގެންނެވިއެވެ. ނަމަވެސް އެކަލޭގެފާނު އެގަހާ ކައިރިވެ ވަޑައިގެންނެވި ހިނދު އެކަލޭގެފާނަށް ފެނިވަޑައިގެންނެވީ މުޅިގަސް ފަތުން ފުރިފައިވީތަނެވެ. ސަބަބަކީ އެއީ ވައްތީނި މޫސުމަށް ނުވުމެވެ.\n14 އެހިނދު އީސާގެފާނު އެ ވައްތީނިގަހަށް ވިދާޅުވިއެވެ. ”ތިޔަގަހުގެ ވައްތީނި އެއްވެސް ފަރާތަކަށް މިއަދަށް ފަހު ކާކަށް ނުލިބޭނެ!“\nއަދި އަސްޙާބީންނަށް މިބަސްފުޅުގެ އަޑު އިވުނެވެ.\nއީސާގެފާނު ބައިތުލްމަޤްދިސް ސާފުކުރެއްވުން\n15 އެބޭކަލުންނާއިއެކު އީސާގެފާނު ޖެރޫސަލަމަށް ވަޑައިގަންނަވާ ބައިތުލް މަޤްދިސަށް ވަޑައިގެންނެވިއެވެ. އެހިނދު ބައިތުލް މަޤްދިސްގެ ގޯތިތެރޭގައި ގަނެވިއްކަން ތިބި އެންމެން ނެރެ ބޭރުކޮށްލައްވާ ފައިސާމާރުކުރަން ތިބި މީހުންގެ މޭޒުތަކާއި ކޮތަރު ވިއްކަން ތިބި މީހުންގެ ގޮނޑިތައް އެފުށްމިފުށަށް ޖެއްސެވިއެވެ.\n16 އަދި އެއްވެސް މީހަކަށް ބައިތުލްމަޤްދިސްގެ ހަރިންމަ ތެރެއަށް އެއްވެސް ބާވަތެއްގެ ވިޔަފާރި މުދަލެއް ވެއްދުމަށް ހުރަސް އެޅުއްވިއެވެ.\n17 އެއަށް ފަހު އެކަލޭގެފާނު މީސްތަކުންނަށް އުނގަނަވައިދެއްވަން ފެއްޓެވިއެވެ. ”ލިޔެވިގެންވީ މުޤައްދަސް ފަތްފުށްތަކުގައި މާތްރަސްކަލާނގެ ވަޙީކުރައްވާފައި ވަނީ، ’ތިމަންކަލާނގެ ގެކޮޅަކީ އެންމެހާ ޤައުމުތަކުގެ މީސްތަކުންގެ ދުޢާކުރުމުގެ ގެކޮޅުކަމުގައޭ.‘* އެކަމަކު ކަލޭމެން މިތަން ވަގުންގެ ހާއްޔަކަށް ހަދައިފި.“*\n18 ބޮޑު އިމާމުންނާއި ދީނުގެ ދަންނަބޭކަލުންނަށް މި ޚަބަރު އިވި އެބައިމީހުން އީސާގެފާނު އަވަހާރަ ކޮށްލާނެ ގޮތެއް ހޯދަމުން ގެންދިޔައެވެ. އެބައިމީހުން އެކަލޭގެފާނުދެކެ ބިރުގަނެއެވެ. ސަބަބަކީ އެކަލޭގެފާނުގެ އުނގަންވައި ދެއްވުމާއިމެދު އެއްމެހައި މީސްތަކުން އަޖައިބު ކުރުވާތީއެވެ.\n19 އިރު އޮއްސުމާއެކު އީސާގެފާނާއި އެކަލޭގެފާނުގެ އަސްޙާބީން އެތަނުން ނުކުމެވަޑައިގެން ރަށުތެރެއަށް ވަޑައިގަތެވެ.\nވައްތީނި ގަހުގެ މިސާލުގައި ދެއްވި ފިލާވަޅު\n20 އަނެއް ދުވަހުގެ ހެނދުނުގެ ވަގުތެއްގައި އެބޭކަލުން މަގުގައި އޮތްގޮތަށް ވަޑައިގެންނެވި ހިނދު، އެބޭކަލުންނަށް ވައްތީނި ގަސް ފެނިވަޑައިގަތެވެ. މުލުން ފެށިގެން މުޅި ގަސް ވަނީ މަރުވެފައެވެ.\n21 މިކަން ހިނގިގޮތް ހަނދާންވެ އީސާގެފާނަށް ޕަތަރަސް ދެންނެވިއެވެ. ”އެދުރުކަލޭގެފާނު. ނިކަން ބައްލަވާލައްވާ. ކަލޭގެފާނު ބަދުބަސް ވިދާޅުވި ވައްތީނިގަސް އެވަނީ މަރުވެފަ!“\n22 އީސާގެފާނު އެބޭކަލުންނަށް ޖަވާބު ދެއްވިއެވެ. ”މާތްރަސްކަލާނގެ އަށް އީމާންތެރިވޭ.\n23 އަހަރެން ބުނަންތަ؟ ތިޔަބައިމީހުން މި ފަރުބަދައަށް ’އޭގެ އަމިއްލަ ޒާތުގައި މުލުންލުހިގެންގޮސް ކަނޑަށް ވެއްޓިބަލާށޭ.‘ ބުނެވިދާނެ. އެމީހެއްގެ ހިތުގައި އެއްވެސް ޝައްކުކަމެއްނެތި އެމީހާ ބުނާ ބުނުމާއި އެއްފަދައިން ކަންތައްވާނެ ކަމުގެ އީމާންތެރިކަން އެމީހާގެ ހުންނަން ޖެހޭނެ. އެހެން ކަމުގައިވާނަމަ މާތްރަސްކަލާނގެ އެމީހަކަށްޓަކައި އެފަދަ ކަންތައްތައް ކޮށްދެއްވާނެ.\n24 އެހެންވީމާ، ތިޔަބައިމީހުންނަށް އަހަރެން ބުނަން، މާތްރަސްކަލާނގެއަށް ދުޢާކުރުމުގައި އެދި ދަންނަވާ ކަންތައްތައް ތިޔަބައިމީހުންނަށް ލިބިފައިވާ ކަމުގައި ގަބޫލުކުރޭ. އަދި އެކަލާނގެ ތިޔަބައިމީހުންގެ ދުޢާ ޢިޖާބަ ކުރައްވާނެ.\n25 ތިޔަބައިމީހުން ތެދުވެ ދުޢާކުރާހިނދު އެއްވެސް މީހަކާމެދު ނުރުހުންތެރިވާ އެއްވެސްކަމެއް އޮތަސްވެސް އެމީހަކަށް މަޢާފުކުރޭ. އޭރުން އުޑުގައި ވޮޑިގެންވާ ބައްޕާފުޅު ތިޔަބައިމީހުންގެ ފާފަތައް ޢަފޫކޮށްދެއްވާނެ.\n26 ތިޔަބައިމީހުން އެހެން މީހުންގެ ކުށްތަކަށް މަޢާފު ނުދޭނަމަ އުޑުގައި ވޮޑިގެންވާ ބައްޕާފުޅުވެސް ތިޔަބައިމީހުންގެ ފާފަތައް ޢަފޫ ނުކުރައްވާނެ.“❖\n27 އެހެން ފަހަރެއްގައި އެބޭކަލުން ޖެރޫސަލަމަށް ވަޑައިގެންނެވިއެވެ. އަދި އީސާގެފާނު ބައިތުލްމަޤްދިސްގެ ތެރޭގައި ހިންގަވަމުން ގެންދަވަނިކޮށް ބޮޑު އިމާމުންނާއި ދީނުގެ ދަންނަބޭކަލުންނާއި ޖަމާޢަތުގެ ބޮޑުން އެކަލޭގެފާނުގެ އަރިހަށް އައެވެ.\n28 އަދި އެބައިމީހުން އެކަލޭގެފާނަށް ބުންޏެވެ. ”މިހުރިހާ ކަމެއް ކުރުމަށް ކަލެއަށް އޮތީ ކޮން ޙައްޤެއް؟ އެ ޙައްޤު ކަލެއަށް ދިނީ ކޮންފަރާތަކުން؟“\n29 އީސާގެފާނު އެބައިމީހުންނަށް ޖަވާބު ދެއްވިއެވެ. ”އަހަރެން ތިޔަބައިމީހުންގެ ކައިރިން އަހަން ބޭނުމީ އެންމެ ސުވާލެއް، އަދި ތިޔަބައިމީހުން އެ ސުވާލަށް ޖަވާބު ދީފިނަމަ މި އަމަލުކުރުމަށް އަހަރެންނަށް ލިބިދީފައިވާ ޙައްޤު ތިޔަބައިމީހުންނަށް އަންގައިދޭނަން.\n30 އަހަންނަށް ބުނެދީބަލަ. ޔަޙުޔާގެފާނު މީސްތަކުން ތައުބާގެ ހިނެވުން ހިނެވުމުގެ ޙައްޤު ދެއްވީ ކޮންފަރާތަކުން؟ އެއީ މާތްރަސްކަލާނގެތަ؟ ނޫނީ އިންސާނެއްގެ ފަރާތުންތަ؟“\n31 އެބައިމީހުންގެ މެދުގައި އެކަކު އަނެކަކަށް މިފަދައިން މަޝްވަރާކޮށް ވިސްނަމުން ގެންދިޔައެވެ. ”ކީކޭ އަހަރެމެން ބުނާނީ؟ އަހަރެމެންގެ ޖަވާބުގައި އެއީ މާތްރަސްކަލާނގެ ކަމުގައި ބުނެފިނަމަ އެކަލޭގެފާނު ބުނާނެ. ’އެހެންވީއިރު ތިޔަބައިމީހުން ޔަޙުޔާގެފާނަށް އީމާން ނުވީ ކީއްވެގެންހޭ؟‘\n32 މިތިބަ މީސްތަކުންނަށް ޔަޙުޔާގެފާނަކީ ރަސޫލު ބޭކަލެއްކަން އެނގޭއިރު ޔަޙުޔާގެފާނަށް އެ ޙައްޤު ދެއްވީ އިންސާނެކޭ އަހަރެމެންނަކަށް ނުބުނެވޭނެ.“\nއެބައިމީހުން ތިބީ މީސްތަކުން ދެކެ ބިރުންނެވެ.\n33 އެހެންވެ، އެބައިމީހުން އީސާގެފާނަށް ޖަވާބު ދިނެވެ. ”އަހަރެމެންނަކަށް ނޭނގެ.“\nއީސާގެފާނު އެބައިމީހުންނަށް ވިދާޅުވިއެވެ. ”ތިޔަހެން ކަމުގައިވާނަމަ އަހަރެން މިކުރާ ކަންތައްތައް ކުރުމުގެ ޙައްޤު އަހަރެންނަށް ދިން ފަރާތެއްވެސް ނުބުނާނަން.“


Eh ilmuveriaku Aneh ilmuverieh Kaafaru Koh Ley Huhdha Kuraa Hisaabah Dhey: Inthi - Vaguthu\nފަގީރު ގައުމުތަކަށް ކޮވިޑުން އަރައިގަތުން ދަތިވާނެ! - 12 މިނެޓް ކުރިން\nއެއް އިލްމުވެރިއަކު އަނެއް އިލްމުވެރިއެއް ކާފަރުކޮށް، ލޭ ހުއްދަ ކުރާ ހިސާބަށް ދޭ: އިންތި\n5 މަސް ކުރިން ( މެއި 18, 2021 )\nރާއްޖޭގައި އެއް އިލްމުވެރިއެއް އަނެއް އިލްމުވެރިއެއް ކާފަރުކޮށް، ލޭ ހުއްދަ ކުރާ ހިސާބަށް ދާ ކަމަށް ބުނެ ރައްޔިތުން މަޖިލީހުގެ މާފަންނު އުތުރު ދާއިރާގެ މެމްބަރު މެމްބަރު އިމްތިޔާޒު ފަހްމީ (އިންތި) ކަންބޮޑުވުން ފާޅުކުރައްވައިފިއެވެ.\nމީހުންގެ ލޭ ހުއްދަކުރަން ގޮވާ މީހުންނަށް ފިޔަވަޅު އެޅުމަށް ގޮވާލައި, މިއަދުގެ ޖަލްސާއަށް ގަލޮޅު ދެކުނު ދާއިރާގެ މެމްބަރު މީކައިލް ނަސީމް ވަނީ ކުއްލި މައްސަލައެއް ހުށަހަޅައިފައެވެ. އެ މައްސަލައަށް ބަހުސްކުރައްވަމުން އިންތި ވިދާޅުވީ ރާއްޖޭގެ ބައެއް އިލްމުވެރިން އެއް އިލްމުވެރިއަކު އަނެއް އިލްމުވެރިއަކާއި ދިމައަށް "ކާފަރަށް" ގޮވާ ކަމަށެވެ. އަދި ބައެއް އިލްމުވެރިން ބަސްމަގު ގެންގުޅޭ ގޮތުން، ލޭ ހުއްދަ ކުރާ ހިސާބަށްވެސް ކަންކަން ގޮސްފައިވާ ކަމަށް ވިދާޅުވިއެވެ.\nމިފަދައިން ވިދާޅުވެ، އިންތި ވަނީ ރައްޔިތުން މަޖިލީހުގެ އުންގޫފާރު ދާއިރާގެ މެމްބަރު އަދި ދީނީ އިލްމުވެރިޔާ ޑރ. އަފްރާޝީމް އަލީ އަނިޔާވެރި ގޮތަކަށް މަރާލި ހާދިސާ ފާހަގަކުރައްވާފައެވެ.\n"ރާއްޖޭގެ ދީނީ އެއްބަވަންތަކަމުގެ ގާނޫނަށް ބަލައިފި ނަމަ, ރައްޔިތުންނާ ދިމާލަށް އިނގިލި ދިއްކޮށްފައި އެއީ ކާފަރެކޭ, މިއީ މަރާލަން ޖެހޭ މީހެއް ކަމަށް ބުނެ އަމިއްލަ ހުކުމްތަކެއް ނުރެވޭނެ. އަމިއްލައަށް ހުކުމްތައް ނެރެގެން މީހުން ގަތުލުކުރުމަށް ނުގޮވޭނެ, އެއީ ކުށެއް," އިންތި ވިދާޅުވިއެވެ.\nއެއް މުސްލިމަކު އަނެއް މުސްލިމަކާއި ދިމައަށް ކާފަރަކަށް ގޮވުމަކީ އިސްލާމްދީނުގައިވެސް މަނާ ކުރައްވާފައިވާ ކަމެއްކަން އިންތި ފާހަގަކުރެއްވިއެވެ. ނަމަވެސް ދައުލަތުގެ މަގާމުތަކުގައި ތިބޭ މީހުންނާއި ކޮލެޖްތަކުގައި ކިޔަވައި ދިނުމަށް ތިބޭ ބައެއް އިލްމުވެރިން ފާޅުގައި މީސް މީޑިއާގައި ނަފްރަތު އުފައްދަމުން ދާ ކަމަަށް ވިދާޅުވެ އިންތި ވަނީ އެ ފަރާތްތަކާއި މެދު ފިޔަވަޅު އެޅޭ މަންޒަރު ފެންނަމުން ނުދާ ކަމަށް ވިދާޅުވެފައެވެ.\nއިންތި ވިދާޅުވީ މިމަހުގެ ހަވަނަ ދުވަހުގެ ރޭ ރައްޔިތުންގެ މަޖިލީހުގެ ރައީސް މުހައްމަދު ނަޝީދު އަވަހާރަކޮށްލުމަށް ދީފައިވާ ނިރުބަވެރި ހަމަލާއަކީ ބަޔަކު އެމަނިކުފާނުގެ އިސްތަށިފުޅުގައި "ލާދިނީ" ޓެގް އެޅުވުމުން އައި ހަމަލާއެއް ކަމަށެވެ.\nނަޝީދަށް ހަމަލާދީފައި ވަނީ އެމަނިކުފާނުގެ ގެކޮޅު ކަމަށްވާ ގ. ކެނެރީގެއިން ނިކުމެވަޑައިގެން މަޖީދީ މަގުގައި އޮތް އެމަނިކުފާނުގެ ކާރުކޮޅަށް އަރާވަޑައިގަތުމަށް ހިންގަވާފައި ވަޑައިގަންނަވަނިކޮށް އެސަރަހައްދުގައި ޕާކުކޮށްފައި ހުރި ސައިކަލެއްގެ މަޑި ދަށުން ބޮމެއް ގޮއްވާލައިގެންނެވެ. އެ ހަމަލާގައި ނަޝީދަށް ސީރިއަސް އަނިޔާތަކެއް ލިބިވަޑައިގެންނެވިއެވެ. އެމަނިކުފާނު މިވަގުތު ފަރުވާ ހޯއްދަވަމުން ގެންދަވަނީ ޖަރުމަން ވިލާތުގައެވެ.\nއިބްރާ ވިދާޅުވަނީ އިންތިއަށްވުރެ އޭނާ 'ހަޔާތް ކުޑަވާނެ' ކަމަށް!\nމެއި 18, 2021 16:05\nއިންތި ކާޅަށްގޮވި ހަދާން އެބަހުރިބަ؟؟ ރައްޔިތުން މަޖުލިސް އެ ކޭ މަސްމާރު ކޭޓަށް ވުރެ އަޑުގަދަ އެ ކަ ކު އަނެ ކަކކ ކަށް ހަޔާތްގޮވުން އޮތީ ދަސް ކޮއްދިނީ އިންތިމެން މިހާރު ހަދާންވޭތަ؟؟؟\nމެއި 18, 2021 16:12\nހަމަ ދުލެއް އޮތީމަ ހިތައް އައި އެއްޗެއް ގޮވާ ނަގަނީ...\nމެއި 18, 2021 16:23\nސިޔާސީ ހަށި ވިއްކާ މީހުންގެ މެދުގައި ތިކަން ބޮޑީ، ކަށި ހަރު މީހުންގިނައީވެސް ސިޔާސީ މީހުންގެ ތެރޭގައި ނުންތޯ؟\nމެއި 18, 2021 16:36\nމިރާއްޖޭގައި ކަށި މަޑު މީހުންނާއި ކަށި ހަރު މީހުން އުފައްދާ ފެކްޓުރީ އަކީ ތިޔަ މަޖިލިސް ނުންތޯ ؟\nމެއި 18, 2021 16:53\nއިންތި މާރީއްޗެއް ނޫން ތިވާހަކަދައްކާކައް.\nމެއި 18, 2021 17:00\nއިންތިޔަކަސް މިފަހަރު ތިބުނީ ތެދެއް\nމެއި 18, 2021 17:03\nއަޑުތަކުގެތެރެއިން އެންމެ ހުތުރީ ހިމާރުގެ އަޑެވެ. ަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަ\nމެއި 18, 2021 19:04\nއިންތި ނޮޅާ ކެޔަސް އޭނަ އެބުނީ ދޮގަކަށް ނުވާނެ!\nމެއި 18, 2021 19:21\nހަމައެކަނި ރައްޔިތުންގެ މަޖިލީހުގެ ޖަލްސާތަކުގެ ރެކޯޑިންގއާއި ޔައުމިއްޔާ އިހަށް ކިޔުއްވާ! ވަކި ޖަމާއަތެއް ނުވަތަ ވަކިބަޔަކު ފޮހެލަންޖެހޭނެކަމަށް ޚުދު ތިމާ މީހާ ކިތައް ފަހަރު ބުނެފައިވޭތޯ ބަލާބަލަ! ފަނޑިޔާރުންނާބެހޭގޮތުން ދައްކާފައި ހުރި ވާހަކަތައް އަލުން ނަގައިގެން ކިޔާލަބަލަ.\nމެއި 18, 2021 20:46\nއެންމެ ހުތުރު އަޑަކީ ހިމާރުގެ އަޑު !\nމެއި 18, 2021 22:15\nކަލޯ ޔާމީން ފަހާ ދުވޭ ކަރުގެ ނާރުފުއްޕަމުން ތި ތިބެގެން މޮޔަވަނީ ވެރިކަން ލިބުނީމާ އަތައްގޮވަނީ މިތިބެ މަރުވާ މީހުންނާމެދު ވިސްނަބަލަ ކިތައްމީހުން މިމަރުވަނީ މޮޔަގޮވަނީ\nޔާމީން ފަހާ ދުވޭ މީހުން މަރާ ސަރުކާރު ކޮވިޑު ޖައްސާފައި ކައުންސިލް ލިބިއްޖެދޯ\nރައީސް މައުމޫނާ ބެހޭ ގޮތުން ޝހ ހުސެން ރަޝީދު ދައްކާފައި ހުރި ވާހަކަތަކުގެ ރެކޯޑިންތައްވެސް އަޑުއަހާލުން ރަގަޅުވާނެ އިގޭ އިންތީ.\nމެއި 19, 2021 04:15\nބަލަތިޔަމީހާގެ މައިންބަފައިންނަކީ މުސްލިމުންކަމައްވީތީ ކަންބޮޑެއްނުވޭތޯއޭ ހިތައްއަރަނީ މީނާގެވާހަކަތައް އަޑުއިވުނީމަ\nޖޫން 7, 2021 14:42\nއިލްމުވެރިޔަކަށް އަނެއް އިލްމުވެރިޔަކަށް ކާފަރެކޭ ވެސް ގޮވަންއެގިދާނެ.އަބުރާ އިސްލާމްދީނަށް ވަންނަންވެސް އެގިދަާނެ. މުރުތައްދުވެއްޖެނަމަ ތައުބާވާންވެސް އެގިދާނެ.އިސްލާމްދިނުންބޭރުވެއްޖެ ނަމަ އަލު އިސްލާމްވެ ﷲ ގެ ހަޒްރަތުގަ ދަންނަވައިގެން ފަފަ ފުއްސަވާގޮތްވެސް އެގިދާނެ.އެކަމަކު މަށާ ކަލެއާދެމީހުން ޖެހޭނީ އިލްމުވެރިން ބުނާ ބަސް ގަބޫލުކުރަން.


Dhivehi sarukaarun Nexbiz ah 15 million dollar dheyn arbitration in nimmaifi | Mihaaru\nހުޅުލޭ އެއާޕޯޓުގެ އިމިގްރޭޝަން ކައުންޓަރުން އޮފިސަރަކު ހިދުމަތް ދެނީ: ރާއްޖޭގައި ބޯޑަ ކޮންޓްރޯލް ސިސްޓަމް ގާއިމް ކުރުމަށް ނެކްސްބިޒުން ވި އެއްބަސްވުން ދިވެހި ސަރުކާރުން ބާތިލް ކުރީ ގަވައިދާ ހިލާފަށް ކަމަށް ސިންގަޕޫރުގެ އާބިޓްރޭޝަނުން ވަނީ ނިންމާފައި.---ފޮޓޯ: އިމިގްރޭޝަން\nދިވެހި ސަރުކާރުން ނެކްސްބިޒަށް 15 މިލިއަން ޑޮލަރު ދޭން އާބިޓްރޭޝަނުން ނިންމައިފި\n20 ޑިސެމްބަރ 2016 - 14:13 63 comments\n"މިހާރު" އަށް އެނގިފައިވާ ގޮތުގައި ނެކްސްބިޒުން ހުށަހެޅި މި މައްސަލަ އާބިޓްރޭޝަނުން ނިންމީ މީގެ ދުވަސްކޮޅެއް ކުރިންނެވެ. އެކަމަކު ސަރުކާރުން އެކަމާ ބެހޭ ގޮތުން ވަކި އެއްޗެއް އަދި ނުބުނެ އެވެ.\nއެއްބަސްވުން ބާތިލް ކުރުމުގެ ނެކްސްބިޒުން އެދުނީ ބަދަލުގެ ގޮތުގައި ގާތްގަނޑަކަށް 269 މިލިއަން ޑޮލަރު ހޯދުމަށެވެ. އެކަމަކު އާބިޓްރޭޝަނުން ބަދަލުގެ ގޮތުގައި ދޭން ޖެހޭނީ 15 މިލިއަން ޑޮލަރު ކަމަށެވެ.\nމި މައްސަލާގައި ޑެޕިއުޓީ އެޓާނީ ޖެނެރަލް އަހުމަދު އުޝާމް ވިދާޅުވީ އާބިޓްރޭޝަންގެ ނިންމުން ރިވިއު ކުރަމުން އަންނަ ކަމަށެވެ.\n"މައްސަލަ ރިވިއުކޮށް ނިންމާފައި ދެން މައްސަލާގައި ކުރިއަށް ދާނެ ގޮތެއް ނިންމާނެ،" އުޝާމް ވިދާޅުވި އެވެ.\nނެކްސްބިޒުން ރާއްޖޭގައި ގާއިމްކުރި ބޯޑަ ކޮންޓްރޯލް ސިސްޓަމް ބޭނުންކުރުން، ދިވެހި ސަރުކާރުން ހުއްޓާލީ އޮގަސްޓް، 2013ގަ އެވެ.\nއޭގެ ފަހުން ރާއްޖޭގެ ބޯޑަރު ބެލެހެއްޓުމަށް އެމެރިކާގެ ހިލޭ އެހީގައި ސިސްޓަމެއް ގާއިމްކޮށް އަންނަނީ ބޭނުންކުރަމުންނެވެ. އެކަމަކު ވަކި ހިސާބަކުން ޖަރުމަަނުގެ ސިސްޓަމެއް ވެސް ވަނީ ބަހައްޓައިފަ އެވެ. އަދި މިހާރު ރާއްޖޭގެ ބޯޑަރު ބަލަހައްޓަނީ އެމެރިކާ އާއި ޖަރުމަނުގެ ސިސްޓަމް ބޭނުންކޮށްގެން ކަމަށް ވެ އެވެ.\nއެމެރިކާގެ ޕާސަނަލް އައިޑެންޓިފިކޭޝަން ސެކިއޯ ކޮމްޕެރިސަން އެންޑް އިވެލުއޭޝަން ސިސްޓަމް (ޕައިސިސް) ހާއްސަ ކޮށްފައި ވަނީ ރާއްޖެ އައިސް، ގޮސްވާ ބިދޭސީންނަށް އެކަންޏެވެ. ރާއްޖެ އިން ބޭރަށް ފުރާ އަދި އަންނަ ދިވެހިންގެ ކަންކަން ބަލަނީ ޖަރުމަނުގެ ސިސްޓަމުން ކަމަށް އެނގިފައިވެ އެވެ.\nނެކްސްބިޒްގެ މައްސަލަ ސަރުކާރާ ދެކޮޅަށް މި ނިމުނީ އިބްރާހިމް ނާސިރު އިންޓަނޭޝަނަލް އެއާޕޯޓް ހިންގަން އިންޑިއާގެ ޖީއެމްއާރާ އެކު ކުރި 25 އަހަރުގެ އެއްބަސްވުން އުވާލުމުގެ ބަދަލެއްގެ ގޮތުން 271 މިލިއަން ޑޮލަރު ދޭން ޖެހޭ ކަމަށް ސިންގަޕޫރުގެ އާބިޓްރޭޝަނުން ނިންމާފައި ވަނިކޮށެވެ.\nއެ ފައިސާ އެއް ފަހަރާ ސަރުކާރުން މިހާރު ވަނީ ދައްކައިފަ އެވެ.\nއިތުރު ލިޔުންތައް ސިންގަޕޫރު ސަރުކާރު ބޯޑާ ކޮންޓްރޯލް ސިސްޓަމް އިމިގްރޭޝަން ނެކްސްބިޒް މެލޭޝިއާ ރާއްޖެ-މެލޭޝިއާ


Hijaazuge Ghaafila 06 - One Online\nޙިޖާޒުގެ ޤާފިލާ 06\n(4 ނޮވެމްބަރުގެ އަދާ ގުޅޭ)\nފަތިސްވެއްޖެއެވެ. حسّان އަށް ގަދަ އަވަހާރަފުޅަކުން ހޭފުޅުލެއްވިއްޖެއެވެ. އޭނާ ތެދުވެވަޑައިގެން ކުޑަދޮރުން ބޭރު ބައްލަވަން ފައްޓަވައިފިއެވެ. ސަތޭކަ ވަރަކަށް ފިޔަވަޅު ދުރުގައި ބޯގަސްތަކެއްގެ ތެރޭގައި އެހެރީ އޭނާއާ ޖިހާންދާދާ އެތަނެއްގެ ކައިރިން އެންމެ ފުރަތަމަ ބައްދަލުވެވަޑައިގެންނެވި ވީރާނާވެފައިހުރި ޢިމާރާތެވެ.\nކާއޫސް އެކޮޓަރިއަށް ވަދެއްޖެއެވެ. އޭނާ ވަރަށް އަގުހުރި ހެދުމަކާއި ކަނޑިއަކާއި އައްޑަނައެއް حسّان ގެ ކުރިފުޅުމަތީގައި ބާއްވައިފިއެވެ. ކާއޫސް ބުންޏެވެ. "މިއީ ޖިހާންދާދުގެ ހަނދާންތަކެވެ. ސާހިބާ އެދިވަޑައިގަންނަވަނީ ކަލާ މިތަކެތި ޤަބޫލުކުރެއްވުމެވެ. އަޅުގަނޑު މިދަނީ ކަލާގެ ނާސްތާ ފަރީއްކޮޅު ބަލައެވެ. ނާސްތާ ކުރައްވައި ނިމޭއިރަށް އަސްކޮޅު ތައްޔާރު ކުރެވިދާނެއެވެ."\nحسّان ވިދާޅުވިއެވެ. "ތިޔަހާ އަގުބޮޑު ހެދުމެއް އަހަރެން ބޭނުމެއް ނޫނެވެ."\n"ބައްލަވާށެވެ. ކަލާ ދެކޮޅު ހައްދަވާނަމަ ސާހިބާ ވަރަށް ދެރަފުޅުވާނެއެވެ. އޭނާ އަވަހާރަފުޅުލެއްޕެވީ މިތަކެތި ކަލާއަށް އަރުވަން އަޅުގަނޑަށް އަންގަވާފައެވެ. ސާހިބާގެ ހާލުކޮޅުވެސް ރަނގަޅެއްނޫނެވެ. އަވަހާރަފުޅު ލެއްޕެވުނީވެސް ވަރަށް ލަހުންނެވެ. އަޅުގަނޑަށް އަންގަވައިފައިވަނީ ޖިހާންދާދުގެ ރަޙުމަތްތެރިޔާ މިތަކެތި ޤަބޫލުނުކުރައްވައިފިނަމަ ސާހިބާއަށް ދެންނެވުމަށެވެ. ކަލާ އަސްކޮޅު އަނބުރައި ފޮނުއްވާނެކަމެއް ނެތްކަމުގައިވެސް ވިދާޅުވިއެވެ. ދެން ހެދުންކޮޅު ބަދަލުކުރައްވާށެވެ. އަޅުގަނޑު މިހާރު މިއަންނަނީއެވެ."\n"ނާސްތާ ފަރިއްކޮޅު ހުރީ ތައްޔާރަށެވެ. އަޅުގަނޑު މިހިރީ ކަލާ ހޭފުޅުލެއްވުމުގެ އިންތިޒާރުގައެވެ." މިހެން ބުނެފައި ކާއޫސް ކޮޓަރިން ބޭރަށް ނުކުމެއްޖެއެވެ. حسّان ހެދުންކޮޅު ބަދަލުކުރައްވަން ފައްޓަވައިފިއެވެ.\nއިރުކޮޅެއްގެ ފަހުން حسّان ފަރިއްކޮޅުން ނިމިވަޑައިގެން ތެދުވެވަޑައިގެންނެވިތަނާ ماه بانو އެކޮޓަރިޔަށް ވެދެވަޑައިގެންފިއެވެ. ماه بانو ވިދާޅުވިއެވެ. "ބައްޕާފުޅު އަވަހާރަފުޅުލެއްޕެވީ ވަރަށް ލަހުންނެވެ. އެހެންކަމުން ބައްޕާފުޅަށް ދަންނަވާކަށް ރަނގަޅެއް ނޫނެވެ."\nحسّان ވިދާޅުވިއެވެ. "ބައްޕާފުޅަށް ވިދާޅުވުމުގެ ބޭނުމެއްނެތެވެ. އަޅުގަނޑު ވަރަށް އަވަހަށް އޭނާގެ އަރިހަށް އާދެވޭތޯ މަސައްކަތްކުރާނަމެވެ. ހިތާމަވެރި ޚަބަރު ގެންނަ މީހުންނަށް މީހުން ޢާއްމުކޮށް ހަދިޔާ ދީއެއް ނުއުޅެއެވެ. އަޅުގަނޑަށް ގެއަށް ދިއުމަށްޓަކައި މިކަހަލަ އަގުބޮޑު ހެދުމެއް ބޭނުމެއް ނޫނެވެ. ކަލާއަށް ޝުކުރު އަދާކުރާއިރު ފަށްފަށުން އަޅުގަނޑުގެ ހިތަށް އަރައެވެ. އަޅުގަނޑުގެ ބަދަލުގައި ކަލާގެ ކުރިފުޅުމަތީގައި ޖިހާންދާދަށް ހުންނެވުނުނަމައެވެ. ކަލާގެ ދެލޯފުޅު ކަރުނަފޮދުގެ ބަދަލުގައި ހިނިފުޅުވެޑުވުމުން ފުރިގެންދާނެނަމައެވެ."\nماه بانو ވިދާޅުވިއެވެ. "ކަލާ ގެއަށް ވަޑައިގަތުމުގެ ކުރިން ތިޔަވަޑައިގަތީ އަޅުގަނޑުމެންގެ ގާތަށެވެ. އެއިން އަޅުގަނޑަށް އެނގުނީ، ކަލާ ޖިހާންދާދު ދެކެ ލޯބިފުޅުވެވަޑައިގަންނަވާ ވަރެވެ. ބައްޕާފުޅު ކޮންމެ އަހަރަކު ބޭބޭފުޅަށް އާހެދުންކޮޅެއް ފައްސަވައެވެ. ބޭބޭފުޅު އަވަހާރަވުމަށްފަހު އެހެދުންކޮޅުތައް ބޭބޭފުޅުގެ ރަޙުމަތްތެރިޔަކަށް ބޭނުންފުޅު ހިއްޕެވޭކަމީ ބައްޕާފުޅަށް ލިބިވަޑައިގަންނަވާ އުފާފުޅެކެވެ."\nحسّان ބެދިފައިވާ އަޑުފުޅަކުން ވިދާޅުވިއެވެ. "އެއްބަނޑު އެއްބަފާ މީހަކަށް ވުރެވެސް މާބޮޑަށް ޖިހާންދާދު ދެކެ އަޅުގަނޑު ލޯބިވަމެވެ. އަޅުގަނޑު ހައްޔަރުވެފައިހުރި ދުވަސްވަރު އަޅުގަނޑުގެ ޙަޔާތުގެ އެންމެ ބޮޑު މުނިފޫހިފިލުމަކީ އޭނާގެ އެކުވެރިކަމެވެ."\nحسّان ބޭރަށް ނުކުމެވަޑައިގަތުމުގެ ހުއްދަ އެދިވަޑައިގަތުމުގެ ބެއްލެވުމަކުން ماه بانو އާ ދިމާޔަށް ބައްލަވައިލެއްވިއެވެ. ނަމަވެސް ماه بانو ކާއޫސާ ދިމާޔަށް ބައްލަވައިލައްވައިފައި ވިދާޅުވިއެވެ. "حسّان އިރުކޮޅަކުން ވަޑައިގަންނަވާނެއެވެ. ކަލޭ ދެން ދިޔަޔަސް އެންމެ ރަނގަޅެވެ."\nނޯކަރު ހިނގައްޖެއެވެ. ماه بانو ކުޑަކޮށް ފަސްޖެހިވަޑައިގެންފައި ވިދާޅުވިއެވެ. "ކަލާ ގެއަށް ތިޔަ ވަޑައިގަންނަވަނީ އެތައް ދުވަހެއްގެ ފަހުންނެވެ. ކަލާ ވަޑައިގެން ނެތީސް މިތަނަށްވަނީ ވަރަށްގިނަ އިންޤިލާބުތަކެއް އައިސްފައެވެ. ކަލާ ވަޢުދުވެވަޑައިގަތުން އަޅުގަނޑު އެދެމެވެ. ކަލާ އުއްމީދު ނުކުރައްވާކަހަލަ ކަމަކާ ދިމާވެއްޖެނަމަ ނުރައްކާތެރި މަގަކުން ފިޔަވަޅެއް އެޅުއްވުމުގެ ކުރީން ބައްޕާފުޅުގެ އަރިހަށް ވަޑައިގަންނަވާށެވެ. މިއަދަށްފަހު މިގޭގައި ކަލާއަކީ ހިލޭމީހެއް ކަމަކަށެއް ނުބެލެވޭނެއެވެ."\nحسّان ހިސާބަކަށް ކަންބޮޑުވެވަޑައިގަތުމާއެކު ވިދާޅުވިއެވެ. "ބައްލަވާށެވެ. ކަލާގެ ބައްޕާފުޅު އޭނާގެ ދަނޑުވެރީންގެ ހާލުއަހުވާލު ނުބައްލަވައެއް ނުހުންނަވާނެއެވެ. އޭނާއަށް އަޅުގަނޑުގެ ޢާއިލާއާ ބެހޭގޮތުން ހިތާމަވެރި ޚަބަރެއް ލިބިވަޑައިގެންފައި އޮތްކަމުގައިވާނަމަ ކަލާއަށް އަޅުގަނޑުގެ ގާތުގައި އެވާހަކަ ވިދާޅުވެވިދާނެއެވެ."\nماه بانو ވިދާޅުވިއެވެ. "މިހާރު އަޅުގަނޑުމެންގެ ބިންކަމުގައި ހަމަޖެހިފައިވަނީ މިއަވަށުގެ ވަށައިގެންހުރި މަދު ޢަދަދެއްގެ ދަނޑުފަނގެވެ. އެތަންތަންވެސް އަޅުގަނޑުމެންގެ އަތުން ފޭރިގަންނާނެކަން ކަށަވަރެވެ. މިހާރު މިގެވެސް ހީވަނީ އަޅުގަނޑުމެންނަށް ބޭނުންވާ ވަރަށްވުރެ މާބޮޑުހެންނެވެ. ކުރީން ވިއްސަކަށް ފަނަރަވަރަކަށް ނޯކަރުންނާއި ހަތިޔާރު އެޅި ފަސްދޮޅަސް ސިފައިން އަބަދު ތިބޭ މިގޭގައި މިހާރު ތިބީ ވަފާތެރި ހަތަރުފަސް ނޯކަރެކެވެ. މިހިސާބުގަނޑުގެ ގަވަރުނަރު އަޅުގަނޑުމެންގެ ބިންތައް އަތުލައްވައިފައި ދެއްވި އާ ބިންވެރިޔާ ކޮންމެފަދަ ވަގުތެއްގައިވެސް އަޅުގަނޑުމެންނަށް މިތަނުން ފިލައިގެންދާން މަޖުބޫރު ކުރައްވައިފާނެއެވެ."\n"އަލަށް އައި ބިންވެރިޔަކީ ކާކުތޯއެވެ؟"\n"އޭނާގެ ނަމަކީ ތޫރަޖެވެ. އެއީ ހުރުމުޒުގެ ތިމާގެ ބޭފުޅެކެވެ."\n"ހުރުމުޒަށް ތިޔަބޭފުޅުންގެ ބިންތައް ފޭރިގެންފައި އެހެންމީހަކަށް ދެވުނީ ކީއްވެގެންތޯއެވެ؟"\nماه بانو ޖަވާބުދެއްވިއެވެ. "ލަޝްކަރުތައް ބަލިވަމުން ޤައުމުގެ ތަޚުތަށް މީހުން އިސްކޮށް ބޭލުން ގިނަވަމުންދާ ދުވަސްވަރެއްގައި ކޮންމެކަމަކީވެސް އެކަށީގެންވާ ކަމެކެވެ. އަޅުގަނޑުގެ ބޭބޭފުޅު ހަނގުރާމައަށް ވަޑައިގެންނެވިއިރު މިއީ ފާރިސީންގެ ބޮޑު ރަސްކަމުގެ މުހިންމު އަތޮޅެކެވެ. ނަމަވެސް މިހާރު މިއީ ހުރުމުޒު ޝިކާރަކުރައްވާ ޖަންގައްޔެކެވެ. އޭނާ މިހިސާބުގަނޑުގެ ބިންވެރީންނަށްވަނީ ދަނޑުވެރީން ފޭރުމުގެ ފުރިހަމަ މިނިވަންކަން ދެއްވައިފައެވެ. ސަރުކާރަށް އިތުރު ގޮއި ހޯއްދަވައިދެއްވުމަށްޓަކައެވެ. ޢަރަބި ދަނޑުވެރީންގެ ވަފުދެއް އަނިޔާވެރި ބިންވެރީންގެ ޝަކުވާ ހިފައިގެން ހުރުމުޒުގެ އަރިހަށް ދިޔައެވެ. ނަމަވެސް އޭނާ އެބައިމީހުން ތަޅުއްވައި ބޭރުކޮށްލެއްވީއެވެ. އޭގެ ނަތީޖާއެއްގެ ގޮތުން ދަނޑުވެރީންގެ ބައެއް މީހުން ބަޣާވަތް ކުރިއެވެ. ނަމަވެސް ހުރުމުޒު އެބައިމީހުންގެ އަވަށްތައް ވީރާނާކޮށްލައްވައިފިއެވެ. ލޫޓުވާލެވުނު ދަނޑުވެރީންނަށް ބައްޕާފުޅު ޙިމާޔަތް ދެއްވުމުން ބައްޕާފުޅާ ދެކޮޅަށް ހުރިހާ ބިންވެރީން އެކަތިގަނޑަކަށް ވެއްޖެއެވެ. އެބައިމީހުން ހުރުމުޒުގެ އަރިހުގައްޔާއި މަދާއިންގެ ދަރުބާރުގައި އަޅުގަނޑުމެންގެ ޝަކުވާކޮށްފައިވަނީ އަޅުގަނޑުމެން ޢަރަބި ބާޣީންނަށް ހިތްވަރުދެނީ ކަމުގައެވެ. ހުރުމުޒަކީ މީހަކަށް އަނިޔާއެއް ކުރެވޭކަހަލަ އެއްވެސް ފުރުޞަތެއް އަތްޕުޅުދަށުން ދިޔަދެއްވާ ބޭފުޅެއް ނޫނެވެ. އެހެންކަމުން އޭނާ އަޅުގަނޑުމެންގެ ބިންތައް ފިރުއްކަވައިފައި ތޫރަޖަށް ދެއްވީއެވެ. ތޫރަޖު އަޅުގަނޑުމެންގެ ޖާގީރުގެ ހުރިހާ އަވަށެއްގައި ފޭރުން އާއްމުކުރިއެވެ. ކުރީކޮޅުގައި އަޅުގަނޑުމެންގެ ދަނޑުވެރީން ތޫރަޖުގެ ކާރުދަވެރީން ފައްސައި ބޭރުކުރަމުން ގެންދިޔައެވެ. ނަމަވެސް ތޫރަޖު، ހުރުމުޒުގެ އަރިހުން ޢަސްކަރީ އެހީ ހޯއްދަވައިގެން ދަނޑުވެރީން ބަލިކޮށްލައްވައިފިއެވެ."\nحسّان ހިތާމަވެރި ރާގެއްގައި ވިދާޅުވިއެވެ. "ކަލާ އަޅުގަނޑުމެންގެ އަވަށާ ބެހޭ އެއްވެސް ޚަބަރެއް އެއްސެވީމުތޯއެވެ."\nއިރާގުގެ ދިޖުލާ ކޯރުގެ ރީތި މަންޒަރެއް ---\nކަރުނަފޮދުން ފުރިފައިވާ ބެއްލެވުމެއް ފިޔަވައި ماه بانو ގެ އަރިހަކު އެސުވާލުގެ އެއްވެސް ޖަވާބެއް ނެތެވެ. އޭނާ އިރުކޮޅަކު ހުންނަވައިފައި ބެދިފައިވާ އަޑުފުޅަކުން ވިދާޅުވިއެވެ. "މިހާރަކު ފަރިޔާދުކުރަން އަންނަ އެއްވެސް މީހަކު މިގެއާ ދިމާއަކަށް ބަލައެއް ނުލައެވެ. ބައްޕާފުޅު ކަންބޮޑުވެވަޑައިގަންނަވަނީ އެހެނިހެން އަވަށް އަވަށެކޭ އެއްގޮތަށް ކަލާގެ އަވަށަށްވެސް ތޫރަޖުގެ އަނިޔާވެރިކަން ފޯރާފައި އޮވެދާނެތީއެވެ. ބައްޕާފުޅު ކަލާއަށް ނަސޭހަތް ދެއްވަން ބޭނުންފުޅުވަނީ އެއްވެސް ޙާލެއްގައި ކަލާ އާ ބިންވެރިޔާއާ ހުރަހޮޅި ވަޑައިނުގަތުމަށެވެ. މިހާރު ކަންތައް ހުރިގޮތުން މިހިސާބުގަނޑުގެ ޢަރަބި ދަނޑުވެރީންނަށް ރަނގަޅުވާނީ ކެތްތެރިކަމުގެ ކޯރު ބަންޑުން ވިޔަނުދިނުމެވެ."\nحسّان ވިދާޅުވިއެވެ. "ކަލާގެ ބައްޕާފުޅުގެ މަޝްވަރާއަކީ ރޫމީންގެ ހައްޔަރުން ސަލާމަތްވުމަށްފަހު އާ އަނިޔާތަކަކަށް ކެތްތެރިވާން އާދަކުރުންކަމުގައިވާނަމަ އަޅުގަނޑު އޭނާ މާޔޫސްވެވަޑައިގެންނެވިޔަކަ ނުދޭނަމެވެ. އަޅުގަނޑު ދަންނަމެވެ. އަޅުގަނޑުމެން އުފެދިފައިވަނީ އަނިޔާވެރީންނާ ދެކޮޅަށް ތެދުވާކަށެއް ނޫނެވެ. އަދި ކީއްތޯއެވެ. އަނިޔާވެރިންގެ އަނިޔާއަށް ކެތްކުރުމަށެވެ. ނަމަވެސް އަޅުގަނޑަށް ހީވަނީ ކަލާ އަޅުގަނޑަށް ކޮންމެވެސް ކަމެއް އެބަފޮރުއްވާހެންނެވެ."\nماه بانو ޖަވާބު ދެއްވިއެވެ. "އަޅުގަނޑު ކަލާ އަރިހު ދަންނަވަން ބޭނުންވަނީ އަޅުގަނޑުމެންގެ އާރެއް ބާރެއް ނެތް ވާހަކައެވެ. ތޫރަޖު ކަހަލަ އަނިޔާވެރިއެއްގެ ފުށުން ކަލާއަށް އުނދަގުލަކާ ކުރިމަތިލައްވަން ޖެހިވަޑައިގެންނެވި ކަމުގައިވިޔަސް އަޅުގަނޑުމެންނަށް އެއްވެސް އެހީފުޅެއް ނޭރުވޭނެ ވާހަކައެކެވެ."\n"ކިތަންމެ ދެރަގޮތެއް ދިމާވިޔަސް އަޅުގަނޑު ތިޔަބޭފުޅުންނަށް އުނދަގޫފުޅެއް ނުކުރާނަމެވެ. ދެން އަޅުގަނޑު ދިއުމުގެ ހުއްދަ ދެއްވާށެވެ." حسّان މިހެން ވިދާޅުވެފައި ސިޑިއާ ދިމާޔަށް ވަޑައިގަންނަވާން ފައްޓަވައިފިއެވެ.\nماه بانو ހިތްޕުޅަށް ލިބިވަޑައިގެންނެވި ހިތާމަފުޅާއި މޮޅިފުޅުން މޭފުޅުގައި އަތްޕުޅު ފިރުންމައިލެއްވިއެވެ. އޭނާ ދުވެވަޑައިގެންފައި ވަޑައިގެން حسّان ހުއްޓުވަން ބޭނުންފުޅުވިއެވެ. حسّان އަށް ހުރިހާ ކަމެއް ސާފުކޮށްދެއްވަން ބޭނުންފުޅުވިއެވެ. ނަމަވެސް އޭނާއަށް އެފަދަ ހިތްވަރުފުޅެއް ލިބިވަޑައެއް ނުގެންނެވިއެވެ. އިރުކޮޅެއްގެ ފަހުން އޭނާ ހުންނެވީ މަތީބުރީގެ ބެލްކަނީގައެވެ. حسّان އަހަށް ސަވާރުވެވަޑައިގެން ބޭރަށް ނުކުމެވަޑައިގަންނަވާ މަންޒަރު ބައްލަވާށެވެ. ބަރުދާސް ނުކުރެއްވޭފަދަ ހިތާމަފުޅެއްގެ ސަބަބުން އޭނާގެ ހިތްޕުޅު ދިޔައީ ފިސްފިސްވަމުންނެވެ. އޭނާ ދުވެވަޑައިގެންފައި އެނބުރިވަޑައިގަތީ ބައްޕާފުޅުގެ ކޮޓަރިކޮޅަށެވެ. قبــاد އޭރުވެސް އޮންނެވީ އޭނާގެ އެނދުދާންކޮޅުގައި އޮށޯވެވަޑައިގެންނެވެ.\n"ބައްޕާފުޅާއެވެ!" އޭނާ ބެދެމުންދިޔަ އަޑުފުޅަކުން ވިދާޅުވިއެވެ. "އަޅުގަނޑު އުޅުނީ އޭނާއަށް ހުރިހާ ވާހަކަތަކެއް ސާފުކޮށް އޮޅުންފިލުވައިދެވޭތޯއެވެ. ނަމަވެސް އޭނާގެ ސޫރަ ފެނިފައި އަޅުގަނޑަކަށް އެކަން ކުރާހައި ހިތްވަރެއް ނުލިބުނެވެ. އަޅުގަނޑު ބިރުގަތީ ހުރިހައި ކަމެއް އެނގިވަޑައިގެންފިނަމަ އޭނާ ގެއަށް ވަޑައިގަތުމުގެ ބަދަލުގައި ގިނިކަންޏާ ތޫރަޖުގެ ގެއަށް ޙަމަލަދެއްވަންވެސް ފަސްޖެހިވަޑައިނުގަންނަވާނެތީއެވެ. އަޅުގަނޑު މަސައްކަތްކުރީ ނުސީދާގޮތުން އޭނާއަށް ވިސްނައިދެވޭތޯއެވެ. އޭނާގެ އަވަށުގެ ކަންތައް އޭނާ އުއްމީދުކުރައްވާގޮތުގެ އިދިކޮޅަށް ހުރެދާނެވާހަކަ ދަންނަވައިދެވޭތޯއެވެ. ބައްޕާފުޅާއެވެ! އޭނާ ޖިހާންދާދުގެ ހެދުންކޮޅު ތުރުކުރެއްވީ އުފާފުޅުންނެވެ. އަޅުގަނޑަށް ހީވީ އަޅުގަނޑުގެ ބޭބެ އާ ވުޖޫދެއްގައި އެނބުރި ވަޑައިގެންނެވިހެންނެވެ. އޭނާގެ ސާދާކަމާހުރެ އަޅުގަނޑުގެ ހިތުގައި ރަޙުމް އުފެދެއެވެ. އަޅުގަނޑަށް އޭނާ ހުއްޓުވުނު ނަމައެވެ."\nقبــاد ޖަވާބު ދެއްވިއެވެ. "ދަރިފުޅާއެވެ! އޭނާއަކީ އެއްވެސްކަހަލަ ނުރައްކަލަކަށް ޖެހިލުންވާ ކަހަލަ ބޭފުޅެއްކަމަށް ބައްޕަޔަށް އިޙްސާސްވީނަމަ ރޭވެސް އޭނާގެ އަރިހުގައި ގެއަށް ވަޑައިނުގަންނަވާށޭ ދެންނެވީމުހެވެ."\n"އެކަމަކު ދެންވާނީ ކިހިނަކުންތޯއެވެ؟"\n"ދެން ވާނެގޮތަކީ އޭނާއަކީ ދުރުވިސްނައި ވަޑައިގަންނަވާ ބޭފުޅެއްކަމުގައިވާނަމަ އަނިޔާވެރިންނާ ދެކޮޅަށް ތެދުވެވަޑައިގަތުމަށްޓަކައި އެކަށޭނަ ދަނޑިވަޅަކަށް އިންތިޒާރުކުރައްވަން ޖެހިވަޑައިގަންނަވާނެކަން ޤަބޫލުކުރައްވާނެއެވެ. އެހެން ނޫންނަމަ އަހަރެމެންނަށް އިވޭނީ ރުޅިއައިސްފައިހުރި ޒުވާނަކު ދެތިން ނައުރާ އެއްކޮށްލައިފައި އަބަދަށްޓަކައި ހަމަހިމޭންވީ ޚަބަރެވެ."\nޙިޖާޒުގެ ޤާފިލާ 83\nޙިޖާޒުގެ ޤާފިލާ 82\nޙިޖާޒުގެ ޤާފިލާ 81\nޙިޖާޒުގެ ޤާފިލާ 80


Siyaasee party ge gaanoonu ge maahdhaa eh baathil kuran edhefi\nޕާޓީއިން ފިޔަވަޅު އެޅިޔަސް ގޮނޑި ނުގެއްލޭނެ މާއްދާ ބާތިލް ކުރަން ހުށަހަޅައިފި\nބަންޑާރަ ނައިބު މުހައްމަދު އަނިލް: ބަންޑާރަ ނައިބުގެ ފަރާތުން ބުނެފައިވަނީ ވިލާއަށް ދީފައިވަނީ ދެން ނުޖެހޭ އިމްތިޔާޒުތަކެއް ކަމަށް - އަހުމަދު ޝުރާއު | އަވަސް\nސިޔާސީ ޕާޓީތަކުގެ ގާނޫނުގެ މާއްދާއެއް ބާތިލް ކަމަށް ކަނޑައަޅައި ދިނުމަށް ބަންޑާރަ ނައިބުގެ އޮފީހުން މިއަދު ސުޕްރީމް ކޯޓްގެ އެދެފި އެވެ. ބަންޑާރަ ނައިބުގެ ފަރާތުން އެ ގޮތަށް އެދިފައި ވަނީ، ގޮނޑި ގެއްލިފައިވާ ކަމަށް އިލެކްޝަންސް ކޮމިޝަނުން ކަނޑައަޅާފައިވާ ދެ މެންބަރެއްގެ މައްސަލައިގެ ޝަރީއަތުގެ މަޖިލީހުގަ އެވެ.\nބަންޑާރަ ނައިބުގެ އޮފީހުން އެދުނީ ސިޔާސީ ޕާޓީތަކުގެ ގާނޫނުގެ 16 ވަނަ މާއްދާގެ ބ ބާތިލް ކުރުމަށެވެ. އެ މާއްދާގައި ބުނެފައި ވަނީ، ސިޔާސީ ޕާޓީއެއްގެ ޓިކެޓްގައި އިންތިހާބުވާ މަޖިލީހުގެ މެންބަރަކާ މެދު އެ ޕާޓީއިން ސުލޫކީ ފިޔަވަޅެއް އެޅި ނަމަވެސް އެކަމުގެ ސަބަބުން އޭނާގެ ގޮޑި ނުގެއްލޭނެ ކަމަށެވެ.\nބަންޑާރަ ނައިބުގެ އޮފީހުން މިއަދުގެ ޝަރީއަތުގެ މަޖިލީހުގައި ބުނީ، އެ މާއްދާއަކީ ޕާޓީ ބަދަލު ކުރާ މެންބަރުން ގޮޑި ގެއްލޭނެ ކަމަށް ސުޕްރީމް ކޯޓުން ދާދި ފަހުން އިއްވި ހުކުމާ ފުށުއަރާ މާއްދާއެއް ކަމަށެވެ. އެހެންވެ، އެ މާއްދާ ބާތިލް ކަމަށް ކަނޑައަޅައި ދިނުމަށް ބަންޑާރަ ނައިބުގެ ވަކީލުން އެދިވަޑައިގެންނެވި އެވެ.


''Birakaai Nulaa Jimaa'u Vun'' “ބިރަކާއި ނުލައި ޖިމާއުވުން” – Huvadhoo News ''Birakaai Nulaa Jimaa'u Vun'' Huvadhoo News\n“ބިރަކާއި ނުލައި ޖިމާއުވުން”\n“ބިރަކާއި ނުލައި ޖިމާއުވުން” މިބަހާއި މެދުތިބާގެ ފިކުރަކީ ކޮބައިތޯއެވެ؟ އާދޭހެވެ. އެއީ ދެމަފިރިން ވަޠިއު ވުމަށް ކިޔާނަމެކެވެ. ޖިމާއު ވުމަކީ ޝަރުއީ ކާވެންޏެއް ކޮއްގެންތިބި ކޮންމެ ދެމަފިރިއަކަށް ހުއްދަކުރައްވާފައިވާ ކަމެކެވެ. އަދި އެއީ އަޅުކަމެކެވެ. ކާވެނީގެ ބޭރުން ވަޠިއުވާނަމަ އެޔަށް ޖިމާއުވުމެކޭ ނުކިޔާނެއެވެ. އެޔަށް ކިޔަނީ ޒިނޭކުރުމެވެ. ދަންނަވަން މިއުޅޭ ބަހުގެ މަތުލަބަކީ ބިރަކާއި ނުލައި ކުރެވޭނީ ހެޔޮކަމެކެވެ. ނުބައި ކަމެއް ކުރަން އުޅޭނަމަ ފަޅާއަރާފާނެތީ، ފާފަވެރި ވެދާތީ ބިރުގަންނާނެވެ.\nމިފަހަކަށް އައިސް އަޅުގަނޑުމެންގެ ތެރޭގައި “ބިރަކާއި ނުލައި މަޖާކުރުން” މިބަހަކީ ވަރަށް އާންމު ބަހަކަށް މިވަނީވެފައެވެ. އެއްބަޔަކު ޒުވާބުދެނީ އެއީ މުސްލިމުންގެ ތެރޭގައި ބޭނުން ނުކުރެވޭނެ ބަހެއް ކަމަށެވެ. މިބަހާއި މެދު ޒުވާބުދީ ހުކުމްތަށް ނެރެފައިވާއިރު އެންމެ އަޖައިބު ކަމަކީ ޒަމާނުންސުރެ އަޅުގަނޑުމެންގެ ތެރޭގައި ހުރި ލަދުވެތި ބަސްތަށް (ނުބައިއެއްޗެހި) ނުވަތަ ހުވަދޫ ބަހުން މިކިޔާ “ކުނެފޮޅެ” ކިޔުމަކީ ނުވަތަ އެކަހަލަ ބަސްތަށް މުސްލިމުންގެ ތެރޭގައި ބޭނުން ކުރުމާއި މެދު ކަންބޮޑުވެގެން ވާހަކަދައްކާފައި ނުވާތީއެވެ.\nމިހާހިސާބުން މިބަސްތަކުގެ ބަހަވީ މާނައަށް ބަލާލާނަމެވެ.\nބިރު – ގެއްލުމަކާމެދު ނުވަތަ ނުރައްކަލަކާމެދު ހިތުގައި އުފެދޭ ސިހުން.\nނުލައި– ކަމެއްނަފީކުރުން، ވަކިކުރުން.\nމަޖާކުރުން – މާބޮޑު މަގުސަދެއްނެތި ހަމައެކަނި އުފާކުރުމުގެ ގޮތުން ސަމާސާ ކުރުމާއި ކުޅިވަރު ކުޅުމާއި ސަކަރާތް ގަތުން.\nއެހެންކަމުން ބިރެއްނެތި މަޖާކުރުމަކީ އިސްލާމް ދީނުގެ ޝިޔާރުތަކާއި ހިލާފު ބަހެއްކަމުގައި ބުނެވޭނެ ޖާގައެއްނެތެވެ. އެހެނީ މުސްލިމަކު ވާހަކަ ދައްކާއިރު އޭނާގެ ހިތުތެރޭގައި “އިސްލާމީ އިމުގެތެރޭގައި” މިއިޢުތިގާދު އޮންނާނެެއެވެ. ފިގުހުވެރިންގެ ޤާއިދާއެއްގައި ވަނީ”العادة محكمة” މާނަ: ހުކުމް ކުރުމުގައި އާދަކާދަ އަށް ބެލެވޭނެއެވެ. އެބަހީ ބަސް ބުނުމުގައި އާދައަށް ނުވަތަ އެމުޖުތަމައުގެ ހާލަތަށް ރިޔާއަތް ކުރެވޭޭނެއެވެ. މިކަލަކަށް އައިސް މިރާއްޖޭގައި މާރާމާރީ، ރޭޕް ކުރުން، ޓެކުން މިވަނީ އާންމުވެފައެވެ. ކަންމަތީ ފިހާރައާއި ހަމައަށްވެސް އެކަނި ދާން މިވަނީ ބިރުގެންފައެވެ. އެހެންކަމުން ގަންނާކުރައްވާ ބިރުން ދަތުރުދިއުމާއި، ބޯޅަކުޅެން ދިއުމާއި މިނޫންވެސް ކުޅިވަރާއި މަޖާކުރުމުން މަހުރޫމް ވެފައިތި ކުދިންނާއި ބޮޑެތި މީހުން ވަރަށް ގިނައެވެ.\n2009 ވަނައަހަރު ދެއްވަދޫގެ 60 ވަރަކަށް ޒުވާން ކުދިން ކުޑަބަނޑޮހަށް “މާހެފުން” ގެ ނަމުގައި ދަތުރު ދިޔައެވެ. އަޅުގަނޑަކީވެސް އެދަތުރުގެ ބައިވެރިއެކެވެ. އަޅުގަނޑުމެންނަށް ބަނޑޮހަށް ދެވުނީ އެދުވަހު ހެދުނު އަށެއް ޖަހަން އުޅެނިކޮށެވެ. ދެން ރަށަށް ފައިބައިގެން އަޅުގަނޑުމެން ކޭންޕު ޖެހުމަށް ހުރިހާ ސާމާނުތަށް ކޮޑަށް ލައިގެން އެކަކު އަނެކަކަށް ސަމާސާ ކުރަމުން ގޮސް ބޮޑުބަނޑޮން އޮންނަ ފަޅިއަށް ދިޔާމެވެ. އިރުކޮޅެއްނުވެ ތިން ޒުވާނަކު އައިސް އަހަރެމެންގެ ގުރޫޕަށް ހުރަހެޅިގެންފިއެވެ. އެހެންނަމަވެސް އަހަރެމެން ރައްދުނުދިނުމުން އެމީހުން ހިގައްޖެއެވެ. އޭގެ ދިހަވަރަކަށް މިނިޓް ފަހުން އެމީހުން އައީ ވިއްސަކަ މީހުންގެ ގުރޫޕަކާގެންނެވެ. އެމީހުން އައިގޮތަސް އައިސް އަހަރެމެންގެ ތެރެއިން ކުއްޖެއްގެ ގައިގައި ތަޅައިގަތެވެ. އެހާހިސާބުން އެމީހަކާ އެމީހަކާ ތަޅާގަތީއެވެ. ވީނުވީ އެއްވެސް ނޭގުނެވެ. ކޮންމެއަކަސް އެރަށަށް ދަތުރުގޮސް ތިބިއެންމީހުން އައިސް ތަޅާފޮޅުން ހުއްޓުވައިފިއެވެ. ދެން ވީގޮތް އޮޅުން ފިލުވީމެވެ. އެގުރޫޕް އައިސް ތަޅައިގަތީ އެމީހުން ކުޅެން އަހަރެމެންގެ އަތުގައިއޮތް ބޯޅަނުދިނުމުންނެވެ. ކޮންމެއަކަސް ބިރާހެދި މަޖާނުކުރެވުނެވެ. ބިރާހެދި 9:30 ގައި އެބުރި މާލެ އައީއެވެ.\nއެހެންކަމުން ބިރަކާއި ނުލައި މަޖާކުރުމަކީ އެހެންމީހުންގެ ތުރާއާއި ނުލައި އެމީހަކު އެބޭނުންވާ ކުޅިވަރެއް ކުޅެލާފައި އެބުރި ސަލާމަތުން ގެއަށް އަންނަ އައުމެވެ. ލާހިކުނޫން ކުޅިވަރެއް ކުޅޭނަމަ އޭނާ އެކަމެއް ކުރާނީ ބިރުން ސިއްރިޔާތުގައި ފިލާހުރެގެންނެވެ. އެޔަށް މުތުލަގު ގޮތެއްގައި ކިޔާއުޅެނީ ޖަރީމާއެވެ. ކުޅިވަރެއްނޫނެވެ.\nއަހުރެންގެ ދުޢާއަކީ ބިރަކާއި ނުލައި މަޖާކޮށް ކުޅިވަރު ކުޅެވޭނެ މާހައުލެއް، އަޅުގަނޑުމެންގެ ތެރޭގައި ޤާއިމްވެގެން ދިއުމެވެ. އާމީން\nމިދުނިޔެއަން ފޮނުވާހި ތިތޯ މަޖާ ކެރަންނަ ކަމަން ހީކޮޅޯ؟ ކޮޅާ ކޭކެ!!


ޕްރިންސް ޗާލްސް ކޮވިޑް-19 އަށް ޕޮސިޓިވް ވެއްޖެ | Jazeera\tޕްރިންސް ޗާލްސް ކޮވިޑް-19 އަށް ޕޮސިޓިވް ވެއްޖެ - Jazeera\nޙަދީޖާ އަލީ March 25, 2020 178 views0\nއިނގިރޭސިވިލާތުގެ ޕްރިންސް ޗާލްސް ކޮވިޑް-19 އަށް ޕޮސިޓިވް ވެއްޖެއެވެ. މިކަން ކަށަވަރު ކޮށްދީފައިވަނީ، ކްލެރެންސް ހައުސް އިން މިއަދު ހެދުނު ނެރެނު ބަޔާނެއްގައެވެ. އުމުރުފުޅުން 71 އަހަރުގެ ޗާލްސް އަކީ އިނގިރޭސި ތަޚުތާއި އެންމެ ގާތުގައިވާ ފަރާތެވެ. ރާނީ އެލިޒަބެތު-2 ނެތް ހާލަތެއްގައި ރަސްކަމާއި ހަވާލުވާނީ ޗާލްސެވެ.\nމިބަޔާނުގައި އިތުރަށް ހާމަކޮށްފައިވާ ގޮތުގައި ޗާލްސްގެ ފަރާތުން ބަލީގެ މާ ބޮޑު އަލާމާތެއް ނުފެއެވެ. ނަމަވެސް ބައްޔަށް ޕޮސިޓިވް ވުމުން ދެން މަސައްކަތް ކުރައްވަމުން ގެންދަވާނީ ގަނޑުވަރުގައި ހުންނަވައިގެންނެވެ.\nޗާލްސް އާއި އެކުގައި އަނބިކަނބަލުން ކެމިލާގެ ޓެސްޓް ވެސް ހެދުނެވެ. ނަމަވެސް އެކަމަނާވަނީ ބައްޔަށް ނެގަޓިވް ވެފައެވެ. ދެ ކަނބަލުންވެސް މިހާރު ތިއްބެވީ ސްކޮޓްލެންޑްގައި ހުންނަ ގަނޑުވަރެއްގައި އެކަހެރި ކުރެވިފައެވެ.


ހޯރަފުށީ އެއަރޕޯޓް އެޅުމުގެ މަސައްކަތް ހަވާލުކޮށްފި — Ihavandhoo.com\nހޯރަފުށީ އެއަރޕޯޓް އެޅުމުގެ މަސައްކަތް ހަވާލުކޮށްފި\n25 މާރިޗު 2019 0\nހޯރަފުށި އެއާޕޯޓްގެ އެއްބަސްވުުމުގައި ސޮެއި ކުރުމުގެ ރަސްމިއްޔާތުގެ ތެރެއިން. ފޮޓޯ: ޕީ.އެސް.އެމް\nހއ.ހޯރަފުށީގައި ތަރައްޤީކުރާ އެއަރޕޯޓްގެ މަސައްކަތް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ، އެމްޓީސީސީއާ ޙަވާލުކޮށްފިއެވެ.\nހޯރަފުށީގައި ބޭއްވި ރަސްމިއްޔާތެއްގައި އެއަރޕޯޓް ތަރައްޤީކުރުމުގެ އެއްބަސްވުމުގައި ސަރުކާރުގެ ފަރާތުން ސޮއިކުރެއްވީ ޓްރާންސްޕޯރޓް މިނިސްޓަރ ޢާއިޝަތު ނަހުލާއެވެ. އެމްޓީސީސީގެ ފަރާތުން ސޮއި ކުރެއްވީ މެނޭޖިން ޑިރެކްޓަރ ޙަސަން ޝާހުއެވެ.\nރައީސް ޔާމިނުގެ ސަރުކާރުގައި ހއ ހޯރަފުށި އެއަރޕޯރޓް އެރަށާއި ކައިރީގައި އޮންނަ މާފިނޮޅުގައި އެޅުމަށް ހަމަޖެހިފައި ވީނަމަވެސް ރައީސް އިބްރާހިމް މުޙައްމަދު ޞާލިހުގެ ވެރިކަން ފެށި، ފެހިކަންގަދަ ރަށްތައް ހަލާކުކުރުން މަދުކޮށް ޖަޒީރާވަންތަކަން ދެމެހެއްޓުމަށްޓަކައި އެއަރޕޯރޓް އެޅުމުގެ މަސައްކަތް އަނބުރާ ހޯރަފުއްޓަށް ވަނީ ބަދަލުކޮށްފައެވެ. އަދި ހޯރަފުށީގައި ހިއްކާފައިވާ ސަރަޙައްދު މިހާރަށް ވުރެ ބޮޑަށް ހިއްކައި، އެރަށުގައި އެއަރޕޯޓް ހެދުމަށް ސަރުކާރުން ވަނީ ނިންމާފައެވެ.


ޠާލިބާނު ހަނގުރާމަވެރިން ގޭބަންދަށް ބަދަލުކުރަން އެމެރިކާއިން ހުށަހަޅައިފި ޠާލިބާނު ހަނގުރާމަވެރިން ގޭބަންދަށް ބަދަލުކުރަން އެމެރިކާއިން ހުށަހަޅައިފި\nޠާލިބާނު ހަނގުރާމަވެރިން ގޭބަންދަށް ބަދަލުކުރަން އެމެރިކާއިން ހުށަހަޅައިފި\nމިނިވަންކޮށްފައިވާ ޠާލިބާނު ހަނގުރާމަވެރިންތަކެއް - ފޮޓޯ: ރޮއިޓަރސް\nއަފްޣާނިސްތާނުގެ ސަރުކާރުން ހައްޔަރުކޮށްފައިވާ ޠާލިބާނު ޖަމާޢަތުގެ ނުރައްކާތެރި މުޖުރިމުން ގޭބަންދަށް ބަދަލުކުރަން އެމެރިކާއިން ހުށަހަޅައިފިއެވެ.\nއަފްޣާނިސްތާނުގައި ޞުލްޙަ ޤާއިމުކުރުމަށް ޠާލިބާނުންނާއި އެމެރިކާއިންވަނީ މި އަހަރުގެ ފެބުރުއަރީ މަހުގެ ތެރޭގައި އެއްބަސްވުމެއްގައި ސޮއިކޮށްފައެވެ. އެ އެއްބަސްވުމުގެ ދަށުން އަފްޣާނިސްތާނުން ހައްޔަރުކޮށްފައިވާ 5،000 ޠާލިބާން ހަނގުރާމަވެރިން ދޫކޮށްލުމަށް އެ ޤައުމުގެ ސަރުކާރުންވަނީ އެއްބަސްވެފައެވެ. އޭގެ ތެރެއިން ގިނަ ޢަދަދެއްގެ ހަނގުރާމަވެރިން މިހާރުވަނީ ދޫކޮށްލައިފައެވެ. ނަމަވެސް ނުރައްކާތެރި މުޖުރިމުންގެ ގޮތުގައި ބެލެވޭ 400 ހަނގުރާމަވެރިން ދޫކޮށްލުމަށް އަފްޣާނިސްތާނުގެ ސަރުކާރުންވަނީ ފަސްޖެހިފައެވެ. އޭގެ ސަބަބުން ޠާލިބާނުންނާ ސަރުކާރާ ދެމެދު އޮންނަ ނުތަނަވަސްކަން އިތުރުވެ، ފާއިތުވި ދުވަސްތަކުގައި ޙަމަލާ ބަދަލުކުރުންވަނީ އިތުރުވެފައެވެ. އަދި ޞުހްޙައިގެ ވާހަކަތަކަށްވަނީ ހުރަސްއެޅިފައެވެ.\nހައްޔަރުކޮށްފައިވާ ހަނގުރާމަވެރިން މިނިވަންކުރުމަކީ ޞުލްޙައިގެ ވާހަކަތައް ފެށުމަށް ޠާލިބާނުން ކޮށްފައިވާ ޝަރުތެކެވެ. އެހެންކަމުން މަޝްވަރާތައް އަލުން ފެށުން އަވަސްކުރުމަށް އެމެރިކާގެ ޚާރިޖީ ވުޒާރާއިން ދަނީ މަސައްކަތްކުރަމުންނެވެ. މިދިޔަ ހަފުތާގައި އަފްޣާނިސްތާނަށް ކުރެއްވި ދަތުރުފުޅެއްގައި އެމެރިކާގެ ޚާއްޞަ މަންދޫބު ޒަލްމެއި ޚަލީލުޒާދުވަނީ މައްސަލަ ޙައްލުކުރުމަށް ޠާލިބާނުގެ އިސްވެރިންނާއި އަފްޣާނިސްތާނުގެ ރައީސް އަޝްރަފް ޣަނީއަށް ގޮވާލައްވައިފައެވެ.\nމިނިވަންކުރުމަށް އަފްޣާނިސްތާނުގެ ސަރުކާރުން އުޒުރުވެރިވާ 400 ހަނގުރާމަވެރިންގެ ތެރެއިން 200 މީހުންނަކީ އެތައް ހާސް ޢާންމުންނެއް މަރުވެފައިވާ ޙާމަލާތައް ދިނުމުގައި ބައިވެރިވިކަމަށް ތުހުމަތުކުރެވޭ މީހުންނެވެ. އޭގެ ތެރޭގައި އަފްޣާނިސްތާނުގައި ހުންނަ ޖަރުމަނުވިލާތުގެ އެންބަސީ ގޮއްވާލުމުގައި 2017ވަނަ އަހަރު ބައިވެރިވި މީހުންވެސް ހިމެނެއެވެ. އޭގެ އިތުރުން ހަނގުރާމަވެރި ޖަމާޢާތެއްކަމަށްވާ ހައްޤާނީ ނެޓުވޯކަށް ނިޞްބަތްވާ ޠާލިބާނާ ގުޅުން އޮންނަ މީހުންވެސް ހިމެނެއެވެ.\nމައްސަލައަށް ޙައްލެއް ހޯދުމުގެ ގޮތުން އެންމެ ނުރައްކާތެރި ޙަމަލާތަކުގައި ބައިވެރިވެފައިވާ ހަނގުރާމަވެރިން ގޭބަންދަށް ބަދަލުކޮށް އަފްޣާނިސްތާނުގެ ސަރުކާރާއި ޠާލިބާނުންގެ ބެލުމުގެ ދަށުގައި އެ މީހުން ބޭތިއްބުމަށް އެމެރިކާއިންވަނީ ހުށަހަޅައިފައެވެ. ޠާލިބާނުންގެ އެންމެ ނުރައްކާތެރި މުޖުރިމުން މިނިވަންކުރުމަކީ އެންމެ ރަނގަޅުގޮތް ނޫންކަމަށް އެމެރިކާއާއި ހުޅަނގުގެ ގިނަ ޤައުމުތަކުން އެއްބަސްވެއެވެ.


ގެއްލުނު ކުޑަކުޑަ ނިހާ | Landhooinfo\nގެއްލުނު ކުޑަކުޑަ ނިހާ\nލިޔުނީ: ޝަރޫޒާ ޢަލީ\nއެއީ މާނީގެ އާއިލާގެ އެންމެ ކުޑަކޮއްކޮއެވެ. ނިހާ ވަނީ ވީނުވީ ތަނެއްނޭނގި ގެއްލިފައެވެ. މިކަމުގެ ސަބަބުން މުޅިއާއިލާ ދަނީ ހިތަމަކުރަމުންނެވެ. އެއީ ނިހާއަކީ އާއިލާގެ އެންމެން އެންމެ ލޯބިވާކުއްޖާ ކަމަށްވާތިއެވެ.މިހާރު އެކަންވަނީސިފައިންނަށްވެސް އަންގާފައެވެ.\nމާނީއޮތީ މާނީގެ ކޮޓަރިތެރޭގައި ހުރި އެނދުމަތިގައި ބަންޑުވަތަށް އޮށޯވެގެންރޯށެވެ. ކުއްލިޔަކަށް ކޮޓަރިތެރޭގައި މީހަކު އުޅޭހެންހީވެގެން ތެދުވެ މުޅިކޮޓަރިތެރެއަށް ރަނގަޅަށް ކަޅިއަޅާލިއެވެ. ނަމަވެސް އެއްވެސްމީހަކު ނުފެނުމުން ކޮޓަރިން ބޭރަށް ނުކުމެ ގޭތެރެއާއި ގޯތިތެރެ ބަލަންފެށިއެވެ. މިތަން މާނީގެ މަންމައަށް ފެނުމުން މާނީއާއި ދިމާލަށް ގޮސް މާނީގެ ގައިގައި އޮޅުލައިގަތެވެ. މާނީ އަށް އަދި އެހެންމެ މާނީގެ މަންމައަށްވެސް ރޮވުނެވެ.\nކުއްލިއަކަށް ފޯނު ރިންގުވާންފެށިއެވެ. މާނީ ދުވެފައިގޮސް ފޯނުނެގީ ސިފައިންކަމަށް ހީކޮށެވެ. ނަމަވެސް ވީކީ އެހެނެއްނޫނެވެ. ފޯނުކުރީ މާނީގެ ރަށްޓެހި ރީމާއެވެ. “ހަލޯ! މާނީ! އެއީ ތެދެއްތަ؟ ނިހާ ގެއްލުނީތަ؟ ކޮންއިރަކުތަ؟” ރީމާ ސުވާލުތައް ފައްޗަކަށް ކޮށްލިއެވެ. މާނީ ޖަވާބުދިންގޮތުގައި ނިހާ ގެއްލުނުކަން އެނގުނީ އެދުވަހު ހޭލިއިރުގައި ކަމަށްވެއެވެ. އަދި ރޭގައި މާނީއާއި އެކު ނިދަންއޮތްކަމަށްވެސް މާނީ ބުންޏެވެ. މިވާހަކަތައްބުނެލުމަށްފަހު ފޯނުބޭއްވީއެވެ. އަދި ވަރަށް މަޑުމޮޅިކަމާއިއެކު ކޮޓަރިއަށް މިސްރާބު ބަހައްޓައިގެން ހިނގައިގަތެވެ.\nމާނީ ކޮޓަރިއަށް ވަންއިރު އަލަމާރީގައިހުރި ހުރިހާއެއްޗެއްހުރީ އެނދުމަތީގައެވެ. އަދިއޮތީ ނިހާގައިގައި ފެން ހިއްކަން ގެންގުޅޭ ތުވާލިވެސް ބާއްވާލާފައެވެ. މާނީއަށްލިބުނީ ހައިރާންކަމެކެވެ. ނަމަވެސްމާބޮޑު ކަމަކަށްނުހަދާ ގޮސް ލޯގަނޑުކުރިމަތީގައި ހުރި ނިހާގެ ފޮޓޯގަނޑާއި ދިމާލަށް ބަލާލިއެވެ. ނަމަވެސް އެހެން މާގިނައިރުތަކެއްވަންދެން ނުހުރެވުނެވެ. އަނެއްކާވެސް ފޯނުރިންގުވަން ފަށައިފިއެވެ. މާނީ ކޮޓަރިން ނިކުމެގެން ހިނގައްޖެއެވެ. އޭރުމަންމަ ފޯނުނަގައިފިއެވެ. އެއީ ސިފައިންނެވެ. އެމީހުންބުނީ އެމީހުން ވަރަށްގިނަތަންތަން ބަލާޗެކްކޮށްފިކަމަށްވެއެވެ. އެކަމަކު އަދިވެސް ނުފެންނަކަމުގައެވެ. ނަމަވެސް އަދިފެނޭތޯ މަސައްކަތްކުރާނެކަމަށް ބުންޏެވެ.\nއާއިލާގެ އެންމެން ވަރަށް ހިތްވަރު ދެރަވެއްޖެއެވެ. މާނީ އަނބުރާދިޔައީ ކޮޓަރިއަށެވެ. މާނީގޮސް އެނދުމަތީގައިހުރި އެއްޗެހި އަލަމާރިއަށްލުމަށްޓަކައި އަލަމާރި ހުޅުވާލިއެވެ. އެވަގުތު މާނީއަށް ފެނުނީ ނިހާކޮއްކު އަލަމާރިތެރޭގައި އޮށޯވެލައިގެން އޮއްވައެވެ. މާނީ އުފަލުންގޮސް އަތުގައިހުރިހާ އެއްޗެހި އުކާލާފައި ގޮސް ނިހާ އުރާލައިގެން ބޭރަށްނިކުތެވެ. އާއިލާގެއެންމެންނަށްލިބުނީ ހައިރާންކަމެކެވެ. އެންމެން ނިހާގެގައިގައި އޮޅުލައިގަތެވެ.\nމާނީގެއާއިލާ މިހާރުދަނީ އުފާފާޅުކުރަމުންނެވެ. ނިހާކޮއްކޮއަކީ ކުޑަކުއްޖެއްކަމުން އެކަހަލަ ކަމެއްކޮށްފާނެކަމަށް ޤަބޫލުކުރެއެވެ. ނިހާއޮތީ އަލަމާރިތެރޭގައި ކަމުން އެންމެންގެމޫނުމަތިން ވަރަށް އުފާވެފައި ހުރިކަންއެނގުނެވެ.\nހެހެހެ ކުޑަކުދިން މިކަހަލަ މަޖާކަމެއް ( ބައެއްފަހަރު ) ކޮށްފާނެކަމަށްަ ފުރަތަމަވެސް ވިސްނާށެވެ. އޭގެ ފަހުގައި ސީރިއަސްކޮށް އެކަންނަގާށެވެ.


ކޯވިޑް-19 : ޢިމާރާތްކުރުމުގެ ޞިނާޢަތަށް 817 މިލިއަން ރުފިޔާގެ ގެއްލުން ކޯވިޑް-19 : ޢިމާރާތްކުރުމުގެ ޞިނާޢަތަށް 817 މިލިއަން ރުފިޔާގެ ގެއްލުން\nކޯވިޑް-19 : ޢިމާރާތްކުރުމުގެ ޞިނާޢަތަށް 817 މިލިއަން ރުފިޔާގެ ގެއްލުން\nކޯވިޑް-19ގެ ސަބަބުން ކުރިމަތިވެފައިވާ ޙާލަތާއެކު ރާއްޖޭގެ ޢިމާރާތްކުރުމުގެ ޞިނާޢަތަށް 817 މިލިއަން ރުފިޔާގެ ގެއްލުން ވާނެކަމަށް މޯލްޑިވްސް ނެޝަނަލް އެސޯސިއޭޝަން އޮފް ކޮންސްޓްރަކްޝަން އިންޑަސްޓްރީ (މަސީ)އިން ލަފާކޮށްފިއެވެ. މަސީން ވަނީ ޢިމާރާތްކުރުމުގެ ޞިނާޢަތުގައި މަސައްކަތްކުރުމަށް "ހެލްތު އެންޑް ސޭފްޓީ ގައިޑްލައިން"އެއް ތައްޔާރުކުރުމުގެ މަސައްކަތް ފަށާފައެވެ.\nވީޑިއޯ ކޮންފަރެންސްއަކުން ބޭއްވި ނޫސްވެރިންގެ ބައްދަލުވުމުގައި ވާހަކަފުޅުދައްކަވަމުން މޯލްޑިވްސް ނެޝަނަލް އެސޯސިއޭޝަން އޮފް ކޮންސްޓްރަކްޝަން އިންޑަސްޓްރީ (މަސީ)ގެ ރައީސް މުޙައްމަދު ޢަލީ ޖަނާޙްވަނީ ކޯވިޑް-19ގެ ސަބަބުން ޢިމާރާތްކުރުމުގެ ޞިނާޢަތަށް ކުރާ އަސަރުތައް ބަޔާންކޮށް އެ އެސޯސިއޭޝަނުން ތައްޔާރުކުރި ދިރާސާ ކަރުދާހެއް ތަޢާރަފްކޮށްފައެވެ. ރާއްޖޭގެ ދެވަނައަށް އެންމެ ބޮޑު ސިނާއަތަކީ ކޮންސްޓްރަކްޝަން ދާއިރާ ކަމުގައިވާއިރު، މި ޞިނާޢަތަށް ބޮޑެތި ލޮޅުންތަކެއް އައިސްފައިވެއެވެ.\nއެގޮތުން މި ދަނޑިވަޅަކީ ޢިމާރާތްކުރުމުގެ ހުރިހާ މަސައްކަތްތެއް މުޅިންހެން ހުއްޓިފައިވާ ދަނޑިވަޅަކަށް ވާއިރު، ކޮންޓްރެކްޓަރުންނަށް މިކަމުގެ ސަބަބުން ބޮޑެތި ގެއްލުންތައް ވަމުންދާކަން މަސީން ފާހަގަކުރައެވެ. އެގޮތުން މަސީގައި ރަޖިސްޓްރީވެފައިވާ 384 ކޮންޓްރެކްޓަރުންނަށް މި ދަނޑިވަޅުގައި 817 މިލިއަން ރުފިޔާގެ ގެއްލުން ވާނެކަމަށް އެފަރާތުން ވަނީ ލަފާކޮށްފައެވެ. މިޢަދަދަކީ މުވައްޒަފުންގެ އެކޮމޮޑޭޝަނާއި މުސާރައަށް އެއްވެސް ފައިދާއެއް ނެތި، ކުރަންޖެހޭ ޚަރަދުގެ ސަބަބުން ލިބޭ ގެއްލުމުގެ ޢަދަދުކަމަށް މަސީން ބުނެއެވެ.\nމަސީގެ ރައީސް މުޙައްމަދު ޢަލީ ޖަނާޙް ވިދާޅުވިގޮތުގައި މިދަނޑިވަޅުގައި ކުރިއަށްގެންދާނީ ޕީއެސްއައިޕީ މަޝްރޫޢުތަކުގެ ތެރެއިން އެވޯޑް ކުރެވިފައިވާ މަސައްކަތްތައް އެކަންޏެވެ. މިމަސައްކަތްތައް ކުރުމުގައި ސަލާމަތީގޮތުން ރައްކާތެރި ފިޔަވަޅު އެޅުން މުހިންމުކަން ޖަނާ ވަނީ ފާހަގަކުރައްވާފައެވެ.\nމަސީއިންވަނީ މިހާރު ކޮންސްޓްރަކްޝަން ދާއިރާގެ މަސައްކަތްކުރުމަށް ހެލްތް އެންޑް ސޭފްޓީ ގައިޑްލައިނެއް ތައްޔާރުކުރުމުގެ މަސައްކަތް ފަށާފައިކަން ޖަނާ ފާހަގަކުރެއްވިއެވެ. މި ގައިޑްލައިން އެޗްޕީއޭއިން އެންޑޯޒްކުރުމުން ހުންބެލޭނެ އިންތިޒާމާއި، ސަލާމަތީ ފޭރާން އަޅަންޖެހިއްޖެ ހާލަތެއްގައި އެކަންކުރުން ފަދަ އިންތިޒާމު ކޮންސްޓްރަކްޝަން ސައިޓްތަކުގައި ހަމަޖެއްސުން މުހިންމުކަމަށް އޭނާ ވިދާޅުވިއެވެ.\nރާއްޖޭގެ ކޮންސްޓްރަކްޝަން ދާއިރާގައި ގިނަ ޢަދަދެއްގެ ބިދޭސީން މަސައްކަތް ކުރަމުންދާއިރު، މި ދަނޑިވަޅުގައި މިލޯޑް ކުޑަކުރުން މުހިންމުކަން ޖަނާހް ފާހަގަކުރެއްވިއެވެ. އެގޮތުން ފަންސާސް ހާހެއްހައި ބިދޭސީން މިދާއިރާގައި މަސައްކަތް ކުރާއިރު، މީގެ ތެރެއިން ވިހި ހާހެއްހައި ބިދޭސީން މިވަގު އަނބުރާ ޤައުމަށް ފޮނުވާލުން މުހިންމުކަމަށް އޭނާ ވިދާޅުވިއެވެ.


Turkey sifainge 8 meehunnah Greece in ithuru vaguthu dheefi - vNews.mv\nތުރުކީ ސިފައިންގެ 8 މީހުންނަށް ގްރީސްއިން އިތުރު ވަގުތު ދީފި\nސައިފް އަޒްހަރު 27 July 2016, 18:26\nތުރުކީ ބަޣާވާތުގެ ތެރޭގައި، ފިލައިގެން ހެލިކޮޕްޓަރެއްގައި ގްރީސްއަށްދިޔަ ތުރުކީ ސިފައިންގެ 8 މީހުން ގްރީސްއިން ހިމާޔަތް ހޯދުމަށް ކުރަމުންދާ މަސައްތަށް ގްރީސްއިން އިތުރު ވަގުތު ދީފިއެވެ.\nތުރުކީ ސިފައިންގެ 8 މީހުންގެ ގާނޫނީ ވަކީލު ވަސިލިސް ޓަރްޒިޑިސް ވިދާޅުވީ، ގްރީސްއިން ސިޔާސީ ހިމާޔަތް ހޯދުމަށް ކުރަންޖެހޭ މަސައްކަތްތަކަށް ތައްޔާރުވާން ގްރީސްގެ ކޯޓަކުން އިތުރު މުހުލަތު ދީފައިވާ ކަމަށެވެ. ސިފައިންގެ 8 މީހުން އަނބުރާ ތުރުކީއަށް ހިގައްޖެނަމަ އެމީހުންގެ ފުރާނައަށް ނުރައްކާ ވެދާނެކަމުގެ ބިރު އެބަ އޮތް ކަމަށްވެސް ގާނޫނީ ވަކީލު ވިދާޅުވިއެވެ.\nޚަބަރު ލިބޭގޮތުގައި، ހިމާޔަތް ހޯދުމުގެ އެޕްލިކޭޝަން ކޯޓަށް ހުށަހެޅި، ވަކިގޮތަކަށް ނިމެންދެން އެމީހުން ތިބޭނީ ގްރީސްގެ ފުލުހުންގެ ބެލުމުގެ ދަށުގައެވެ. ފުރަތަމަ އަޑުއެހުން އޮތީ އަންނަ އޮގަސްޓްމަހުގެ 19 ވަނަ ދުވަހުއެވެ.\nމިޖުލައި މަހުގެ 15 ވަނަ ދުވަހު ތުރުކީއަށް ގެންނާން އުޅުނު ބަޣާވާތާ ގުޅިގެން ތުރުކީ ސަރުކާރުން މިހާތަނަށްވެސް ވަނީ، އެތައްހާސް ބަޔަކު ހައްޔަރު ކޮށްފައެވެ. އޭގެ ތެރޭގައި، ސިފައިންނާއި، ފުލުހުންނާއި، ޝަރުއީ ދާއިރާގެ މީހުންނާއި، ޔުނިވަރސިޓީ، ކޮލެޖް އަދި ސްކޫލްތަކުގެ ޓީޗަރުންނާއި، ނޫސްވެރިންނާއި އާންމުންވެސް ހިމެނެއެވެ.\nބަޣާވާތުގެ ހަތަރުވަނަދުވަހު ހެލިކޮޕްޓަރެއްގައި، އަވަށްޓެރި ގްރީސްއަށްދިޔަ ސިފައިންގެ 8 މީހުންގެ ތެރޭގައި ހިމެނެނީ ސިފައިންގެ ދެ ކޮމާންޑަރުންނާއި، ހަތަރު ކެޕްޓަނުންނާއި ދެ ސާޖަންޓުންނެވެ. ގްރީސްގެ އުތުރުގެ ރަށެއް ކަމަށްވާ އެލެގްޒެންޑްރޮޕޮލީއަށް އެމީހުން ހެލިކޮޕްޓަރުގައި ގޮސް ޖައްސާފައިވަނީ "ހާޅުގައި ޖެހިގެން" ކަމަށް ބުނެ ގްރީސްގެ އަސްކަރިއްޔާއަށް އެންގުމަށްފަހުއެވެ.\nސިފައިންގެ 8 މީހުން އަނބުރާ ތުރުކީއާ ހަވާލުކޮށްދިނުމަށް ތުރުކީ ސަރުކާރުން ވަނީ ގްރީސްގެ ކިބައިން އެދިފައެވެ. ތުރުކީން ބުނެފައިވަނީ އެއީ "ޓެރަރިސްޓުން" ކަމަށެވެ. ނަމަވެސް، ސިފައިންގެ 8 މީހުން ބުނަމުންދަނީ، ތުރުކީއަށް އަނބުރާ ފޮނުވާލައިފިނަމަ އެމީންނަށް އިންސާފުވެރި ޝަރީއަތެއް ނުލިބޭނޭ ކަމަށެވެ.\nތުރުކީގައި އަލުން މަރުގެ އަދަބު ތަންފީޒުކުރަން އުޅޭތީ، ނުހައްގު ޝަރީއަތެއްކޮށް ސިފައިންގެ 8 މީހުންނާ ދެކޮޅަށްވެސް މަރުގެ ހުކުމް އިއްވައި، ހުކުމް ތަންފީޒުކޮށްފާނެ ކަމުގެ ބިރު އެބައޮތް ކަމަށް އެމީހުންގެ ވަކީލު ވިދާޅުވެފައި ވެއެވެ.\nބަޣާވާތާ ގުޅިގެން ތުރުކީ ސަރުކާރުން ހައްޔަރު ކޮށްފައިވާ އެތައްހާސް މީހުންނާމެދު، ތުރުކީގެ ކަމާބެހޭ ފަރާތްތަކުން ވަރަށް އަނިޔާވެރި، އިންސާނިއްޔަތާ ޚިލާފް އަދަބުތައް ދެމުންގެންދާ ކަމުގެ ކަށަވަރު މައުލޫމާތު ލިބިފައިވާ ކަމަށް އެމްނެސްޓީ އިންޓަރނޭޝަނަލްއިން ވަނީ ބުނެފައެވެ.


Dho?! Mihoona enburi athuvejje\nމިހޫނާ އެނބުރި އަތުވެއްޖެ\nސޯޝަލް މީޑިއާ އެކައުންޓް ޑިއެކްޓިވޭޓްކުރުމަށް ފަހު ގެއްލުނު މިހޫނާ އެނބުރި އައީ އެވެ. އޭނާގެ ކެރިއާ ދެން ކުރިއަށް ދާނީ ކިހިނެއްބާވަ އެވެ؟\nBy: Shamila Ibrahim\nމޭކަޕް އާޓިސްޓް މިހޫނާ އަހްމަދު (މިހޫ) އާއި އޭނާގެ ކްލައިންޓަކާ ދެމެދު ކޮށްފައިވާ ކޮންވަޒޭޝަނެއްގެ ސްކްރީންޝޮޓްތަކެއް ސޯޝަލް މީޑިއާގައި ވައިރަލްވެ، މިހޫ އަށް އަމާޒުވި ފާޑުކިޔުންތަކަށް ފަހު އޭނާގެ ސޯޝަލް މީޑިއާ އެކައުންޓްތައް ޑީއެކްޓިވޭޓްކޮށް، މިހޫ ގެއްލުނެވެ. މިހާ ހިސާބަށް ދިޔައީ ހިނގި ކަންތައް މިނަށް ވުރެ ބޮޑުކޮށްލައިގެން ބަޔަކު ޖެއްސި ކެމްޕޭނަކުން ކަމަށް ވެސް ވެދާނެ އެވެ. އެކަމަކު އެ ހުރިހާ ކަމަކަށް ފަހު މިހޫ އެނބުރި އަތުވެއްޖެ އެވެ.\nމީގެ ދެ ދުވަސް ކުރިން މިހޫ ވައިބާ ބޭނުން ކުރަން ފެށިކަމަށް ނޮޓިފިކޭޝަނެއް އައެވެ. މިހޫގެ ބޮޑު ފޭންބޭސްއެއް އޮންނަ އިންސްޓަގްރާމު އެކައުންޓުން ރޭގެ ވަގުތެއްގައި ސްޓޯރީއަށް ފޮޓޯއެއް އަޕްލޯޑްކުރި އެވެ. އެކަމަކު އެހެން ކަމެއް ފާހަގަވި އެވެ. މިހޫ އަންފޮލޯކުރަން ބަޔަކ ކެމްޕޭނެއް ވެސް ހިންގަނީ އެވެ.\nމީގެ ކުރިން 29،300 ފޮލޯވަރުން ތިއްބެވެ. އެކަމަކު މެދުކެނޑުމަކަށްފަހު މިހޫ އެނބުރި އައި އިރު ތިބީ 29،200 އެވެ.\nއިންސްޓަގްރާމް ސްޓޯރީއަށް ލައިފައިވާ ފޮޓޯ\nމިހޫ އަށް މިހާ ވަރަށް މި ހަމަލާތައް އަންނަނީ އިންޑަސްޓްރީގެ އެހެން އާޓިސްޓުން މިހޫއާ ޖައްސާލައިގެން އުޅޭތީ ކަމަށް އޭނާގެ ފޭނުން ބުނެ އެވެ. އެކަމަކު އަނެއްކޮޅުން މިކަމަށް ރައްދު ވެސް ދެ އެވެ. އެކަމަކު މި ބަހުސްގެ ތެރެއަށް ވަންނާކަށް ނެތީމެވެ.\nލަފާ ކުރެވެނީ ކުޑަ ބްރޭކަކަށްފަހު މިހޫގެ މޭކަޕް ކެރިއާ ވެސް އަލުން ފެށޭނެ ކަމަށެވެ.\nޝަލަބީއަށް އެންމެ ކަމުދާ، އަދޫގެ ހަތް ފޮޓޯ\nކޮން އިރަކުންހޭ އިންނަނީ: ކޮށްގެން ނުވާނެ ސުވާލު!\nފޮޓޯ ސްޓޯރީ: ޖަނާގެ ދިވެހިރާއްޖެ މާ ސަޅި\nޑިޕްރެޝަންގެ ލޯބީގެ ވާހަކައެއް\nއިންޓަވަލް ލާރި އެއްކޮށްގެން ކުރީ ކީއް؟\nނުވަ މަސް ފަހުން


'ގެސް'ގެ އާ މޫނު: ޕްރިޔާންކާ ޗޯޕްޅާ\n‘ގެސް’ގެ އާ މޫނު: ޕްރިޔާންކާ ޗޯޕްޅާ\n28 އޭޕްރީލް 2014\nބޮލީވުޑްގެ މަޝްހޫރު ބަތަލާ ޕްރިޔާންކާ ޗޯޕްޅާގެ ކާމިޔާބީތަކަށް އަނެއްކާވެސް އިތުރު ބޮޅެއް ވަދެއްޖެއެވެ. އުމުރުން 31 އަހަރުގެ 2000 ގެ ދުނިޔޭގެ ރީތީގެ ރާނީ އަދި މިހާރު ބޮލީވުޑްގެ 40 ފިލްމަކުން ފެނިފައިވާ އެކްޓްރެސް، ދާދި ފަހުން ލަވަ ކިޔުމުގައި ވެސް ބޮޑެތި ކާމިޔާބީތަކެއް ހޯދައި، އެންމެ ފަހުން ވަނީ އެމެރިކާގެ މަޝްހޫރު ހެދުން ޑިޒައިނާ ބްރޭންޑް ‘ގެސް’ގެ އާ މޫނު ކަމަށް ހަމަޖައްސައި، މޮޑެލް ކުރުމުގެ އާ ހަރުފަތެއް ގިރާކުރަން ތައްޔާރު ވެފައެވެ.\n“އަހަރެންނަށް އޭނާ ފެނުނު ފުރަތަމަ ފަހަރު ވެސް އެނގުނު ގެސްގެ މޮޑެލްއަކަށް ހަދަން އޭނާ ފުރިހަމަކަން،” އެ ކުންފުނީގެ އެއް ފައުންޑަރު ކަމަށްވާ ޕޯލް މާޗިއާނޯ ވިދާޅުވިއެވެ.\n“ފުރަތަމަ ފެނިފައި ވެސް އަހަރެން ބޭނުންވި ޕްރިޔާންކާގެ ފޮޓޯ ނަގަން،” މިދިޔަ ރަބީއު މޫސުމުގައި އަލަށް ޕްރިޔާންކާ އާ ބައްދަލު ކުރުމަށް ފަހު ޕޯލް ވިދާޅުވި އެވެ.\nއޭނާ އިތުރަށް ވިދާޅުވީ އިންޑިޔާގެ އެންމެ މަޝްހޫރު އެއް ތަރިއަކަށް ވުމުގެ އިތުރުން ޕްރިޔާންކާ އަކީ ވަރަށް ޓެލެންޓް ހުރި އަދި ހަޔާތުގައި ވަރަށް ގިނަ ހުވަފެންތައް ހަގީގަތަކަށް ހަދާފައި ހުރި ހުނަރުވެރިއެއް ކަމަށެވެ.\n“ޕްރިޔާންކާގެ އަޖައިބުކުރަނިވި ޝަޚުސިއްޔަތު ވެސް އޭނާގެ ފޮޓޯތަކުން ފާޅުވޭ،” ޕޯލް ވިދާޅުވި އެވެ.\nގެސްގެ އާ މޫނު ކަމަށް ޕްރިޔާންކާ ހަމަޖައްސަން ނިންމުމުގެ ސަބަބުތަކުގެ ތެރޭގައި އިންޑިޔާގެ އިތުރުން ބައިނަލްއަގުވާމީ ދުނިޔޭގައި ވެސް ޕްރިޔާންކާ މިހާރު “ޕޮޕް ސަގާފަތުގެ ރާނީ”އަކަށް ވެފަައިިވާކަން އެ ކުންފުނިން ފާހަގަ ކުރިއެވެ.\nޕްރިޔާންކާ ބުނީ އޭނާއަށް މިކަމުން ލިބުނު އެންމެ ބޮޑު ހިތްހަމަޖެހުމަަކާއި ފަޚުރެއް ލިިބުނީ “ކޮންމެ ނަސްލެއްގެ މީހަކަށް ވެސް މޮޑެލް ކުރެވިދާނެކަން ހާމަވެގެން ދިއުމުން” ކަމަށެވެ.\nޕްރިޔާންކާ މިހާރު ވަނީ ރެޑްވަން އާ ގުޅިގެން އާ ޕޮޕް މިއުޒިކް ލަވަ އަލްބަމެއް ތައްޔާރު ކުރަން ފަށައިފައެވެ. ރެޑްވަން އަކީ ޖެނިފާ ލޮޕެޒް އަދި ނިކީ މިނާޖް ފަދަ މަޝްހޫރު ލަވަކިޔުންތެރިންނަށް އަލްބަމް ހަދައިިދިން ޕްރޮޑިއުސަރެވެ.\nރެޕް ލަވަކިޔުންތެރިޔާ ޕިޓްބުލް އާއެކު ޕްރިޔާންކާ ވަނީ “އެގްޒޯޓިކް” ކިޔާ ލަވައެއް ނެރެފައެވެ. އަދި މި ލަވައިގެ ޔޫޓިއުބް ވީޑިއޯއަށް މިހާތަނަށް 30 މިލިއަން ހިޓްސް ލިބިފައިވެއެވެ.\n“އިންޑިޔާގެ އެއްވެސް ރައްޔިތަކު މިހާތަނަށް ނެތް ބައިނަލްއަގުވާމީ ދުނިޔޭގައި ޕޮޕް ލަވަކިޔުމުގެ ދައުރެއް އަދާކޮށްފައެއް. އަހަރެންނަކީ އަބަދުވެސް އާ ކަންތައްތައް ކުރުމަށް ޝައުގުވެރިވާ މީހެއް. އަދި މިކަމުގެ ސަބަބުން އަހަރެންގެ ފަހަތުން އެހެން ފަންނާނުންނަށް ވެސް މިފަދަ ފުރުސަތުތައް ފަހިކޮށްދޭން ބޭނުން،” ޕްރިޔާންކާ ބުންޏެވެ.\nޕްރިޔާންކާގެ ފުރަތަމަ ހިޓް ލަވަ “އިން މައި ސިޓީ” ވަނީ އެމެރިކާގެ ނެޝަނަލް ފުުޓްބޯލް ލީގުގެ ތީމް ލަވައެއްގެ ގޮތުގައި ހަމަޖައްސައިފައެވެ. އޭނާ ދެން ނެރެން ހަމަޖެހިފައިވަނީ ބޮނީ ރެއިޓްގެ “އައި ކާންޓް މޭކް ޔޫ ލަވް މީ”ގެ އިިލެކްޓްރޯނިކް ރިމިކްސްއެކެވެ.\nޕްރިޔާންކާ ބުނީ އިންޑިޔާގައި އޭނާ މަޝްހޫރު ނަމަވެސް ބައިނަލްއަގުވާމީ ދުނިޔެއަށް އަދިވެސް އޭނާއަކީ އާ މޫނެއް ކަމަށެވެ. މިހެންވެ އެމެރިކާގެ ލޮސް އެންޖަލިސްގެ ރެސްޓޯރެންޓެއްގައި މެންދުރު ކާން އިނަސް، ސެލްފީއެއް ނަގާލަން އުނދަގޫ ކުރާކަށް ހުޅަނގުގެ ފޭނުންނެއް އަދި ނާދެއެވެ. ނަމަވެސް ގެސްގެ އާ މޫނަށް ވާ ހިސާބުން މި ހުރިހާ ކަމެއް ބަދަލުވެގެން ހިނގައިދާނެ ކަމަށާއި މި ކަމާ “ހިތް ބިރު ގަންނަ” ކަމަށް ޕްރިޔާންކާ ބުންޏެވެ.\nއޭނާގެ ކުޑައިރުގެ ހަޔާތަކީ ހަލަބޮލި ދިރިއުޅުމެކެވެ. ބައްޕަައަކީ އިންޑިޔާގެ އަސްކަރިއްޔާގެ ސާޖަންއެއް ކަމަށްވާތީ އަބަދުވެސް އެކި ސަހަރުތަކަށް ބަދަލުވެ، “ކޮންމެ ދެ އަހަރުން އެއް އަހަރު އޮންނަނީ އާ ރަހްމަތްތެރިންތަކެއް އުފައްދަން ޖެހިފައި” ކަމަށް ޕްރިޔާންކާ ބުނެއެވެ. އުމުރުން އެންމެ3އަހަރުގައި ލަވަ ކިޔަން ދަސްކުރަން ފެށީ ބައްޕަގެ އެދުމުގެ މަތިން ކަމަށް ވެސް ޕްރިޔާންކާ ބުންޏެވެ.\nއުމުރުން 13 އަހަރުގައި ބޮޑުދައިތައެއް ގާތަށް ޕްރިޔާންކާ އެމެރިކާއަށް ކުރި ޒިޔާރަތަކަށް ފަހު ނިންމީ އެ ތަނުގެ ހައި ސްކޫލަކަށް ވަންނާށެވެ. އަދި އެމެރިކާގެ ސަގާފަތަށް ލޯބި ޖެހުނު ކަމުގައި ވިޔަސް، އެމެރިކާގެ ހައި ސްކޫލް ތަޖުރިބާއަކީ ލިންޑްސީ ލޯހަންގެ ފިލްމް “މީން ގާލްސް” ފަދަ ނުތަނަވަސް ތަޖުރިބާއެއް ކަމަށާއި ގިނަ ފަހަރަށް ކެފެޓޭރިއާގަައި ކެއުމުގެ ބަދަލުގައި ޗިޕްސްކޮޅެއް ހިފައިގެން ފާހާނާއަށް ވަދެ އެކަނި އިނދެގެން ކަނީ ކަމަށް ޕްރިޔާންކާ ބުންޏެވެ.\nޕްރިޔާންކާ އިންޑިއާ އަށް އެނބުރި އައީ އުމުރުން 17 އަހަރުގައެވެ. އެއީ މަތިންދާބޯޓުގެ އިންޖިނޭރިން ރޮނގުން ކުރިއަށް ދިއުމަށެވެ. ނަމަވެސް މިސް އިންޑިއާ ރީތީގެ ރާނީގެ މުބާރާތަށް ޕްރިޔާންކާގެ ފޮޓޯތަކެއް ނަގައި، އެ ފޮޓޯތައް އޭނާގެ މަންމަ ހުށަހެޅިއެވެ. އަދި ނަތީޖާއަކަށްވީ އެ މަގާމު ކާމިޔާބުކޮށް، 2000 ގައި ދުނިޔޭގެ ރީތީގެ ރާނީގެ ލަގަބު ނުވަތަ ‘މިސް ވޯލްޑް’ ވެސް ޕްރިޔާންކާ ކާމިޔާބު ކުރުމެވެ. އެހާ ހިސާބުން ފެށިގެން ޕްރިޔާންކާގެ ތަރި އަންނަނީ މަޑުޖެހުމެއް ނެތި އަރަމުންނެވެ. އެކި ދާއިރާތަކާއި ތަފާތު ހުނަރުތަކުންނެވެ.\nޑިސެމްބަރ 12, 2014 at 12:25 pm\nއައްސަރިބަހާ ސާބަސް ! ޕްރިޔަންކާ އައް…


Aasandha Abroad Portal gai Registry vaan hulhuvaalaifi\nމޭލޭޝިއާ އާއި ސްރިލަންކާގައި ދިރިއުޅޭ ދިވެހިން އާސަންދަ "އެބްރޯޑް ޕޯޓަލް" ގައި ރަޖިސްޓްރީވާން އާސަންދަ ކުންފުނިން ހުޅުވާލައިފި އެވެ.\nއާސަންދަ އެބްރޯޑް ޕޯޓަލެއް ގާއިމް ކުރުމަކީ ރައީސް އިބްރާހީމް މުހައްމަދު ސޯލިހުގެ 100 ދުވަހުގެ ވައުދުތަކުގެ ތެރޭގައި ހިމެނޭ ކަމެކެވެ. މިއީ ރާއްޖެއިން ބޭރުގައި ދިރިއުޅޭ ރައްޔިތުން އާއާސަންދަ މެދުވެރިކޮށް ބޭސްފަރުވާ ކުރުމުގެ ފުރުސަތު ދިނުމުގެ ގޮތުން ހުޅުވާލާ ޕޯޓަލް އެކެވެ.\nއާސަންދަ ކުންފުނީގެ އެބްރޯޑް ޕޯޓަލް ގައި ރަޖިސްޓްރީވުމުގެ ފުރުސަތު މިއަދުން ފެށިގެން ވަނީ ހުޅުވާލާފަ އެވެ. އިންޑިއާ އާއި މެލޭޝިއާ އާއި ސްރީލަންކާގައި އުޅޭ ދިވެހިންނަށް މި ޕޯޓަލްގައި އޮންލައިންކޮށް ރަޖިސްޓްރީ ކުރެވޭނެ އެވެ.\nއާސަންދައިން ބުނީ އެބްރޯޑް ޕޯޓަލް އަށް ސްރިލަންކާގައި ދިރިއުޅޭ ދިވެހި ރައްޔިތުން އަހްލުވެރިކުރުމުގެ ގޮތުން މާދަމާ ހަވީރު ސްރިލަންކާގައި ހުންނަށް އާސަންދަ އޮފީހުގައި "އާސަންދަ އެބްރޯޑް ރަޖިސްޓްރޭޝަން ކޭމްޕް" ގެ ނަމުގައި ހަރަކާތެއް ހިންގާނެ ކަމަށެވެ. ހޮނިހިރު ދުވަހުގެ ނިޔަލަށް އެ ހަރަކާތް ކުރިއަށްދާނީ ސޯސަން ވިލާގަ އެވެ. މި ހަރަކާތް އޮންނާނީ ހެނދުނު 10:00 ރޭގަނޑު 10:00 އަށެވެ.\nލަންކާގައި ދރިއުޅޭ ދިވެހިންނަށް އާސަންދަ އަންނަށް އޭޕްރީލް މަހު ދޭނެ ކަމަށް ރައީސް ވިދާޅުވީ މިދިޔަ ފެބްރުއަރީ މަހު ތިން ވަނަ ދުވަހު އެވެ.\nރައީސް އިބްރާހިމް މުހައްމަދު ސޯލިހު ސްރީލަންކާ އާސަންދަ + މެލޭޝިޔާ ރައީސް ސޯލިހުގެ 100 ދުވަސް\nލަންކާގައި އުޅޭ ދިވެހިންނަށް އޭޕްރިލްގައި އާސަންދަ ދެނީ\nމެލޭގައި ތިބި ދިވެހިންނަށް ފަރުވާގެ ލުއި ގޮތްތަކެއް


City balikoh Liverpool ah 8 point ge lead eh - vNews.mv\nލިވަޕޫލް އާއި ސިޓީ ބައްދަލުކުރި މެޗުގެ ތެރެއިން ---\nސިޓީ ބަލިކޮށް ލިވަޕޫލަށް 8 ޕޮއިންޓުގެ ލީޑެއް\nއިސްމާޢީލް ޝާހު (ކުޑަ ޝާހު) Liverpool | 10 November 2019, 23:26\nމެންޗެސްޓާ ސިޓީ އަތުން 3-1 އިން މޮޅުވެ، އިނިގިރޭސި ޕްރިމިއާ ލީގުގެ އެއްވަނައިގައި ލިވަޕޫލުން 8 ޕޮއިންޓުގެ ލީޑެއް ނަގައިފި އެވެ.\nމިރޭގެ މޮޅާއެކު ލިވަޕޫލް އެއްވަނައިގައި އޮތީ ކުޅުނު 12 މެޗުން 34 ޕޮއިންޓާއެކު އެވެ. ދެވަނައިގައި އޮތް ލެސްޓާ ސިޓީ އާއި ތިންވަނައިގައި އޮތް ޗެލްސީއަށް 12 މެޗުން 26 ޕޮއިންޓު ލިބިފައިވާއިރު، ސިޓީ ހަތަރުވަނައިގައި އޮތީ 12 މެޗުން 25 ޕޮއިންޓާއެކު އެވެ.\nމިރޭގެ މެޗުގެ ވަރަށް ކުރީކޮޅު ލިވަޕޫލުން ވަނީ ލީޑު ނަގާފައެވެ. ލިވަޕޫލްގެ އޭރިއާ ތެރެއިން އެޓީމުގެ ޑިފެންޑަރު ޓްރެންޓް އެލެގްޒެންޑާ-އާނޯލްޑްގެ އަތުގައި ބޯޅަ ޖެހުމުން ސިޓީގެ ކުޅުންތެރިން ރެފްރީއަށް އެޕީލް ކުރަން ތިއްބައި ކައުންޓަ އެޓޭކުގައި މެޗުގެ ހަވަނަ މިނެޓުގައި ލިވަޕޫލަށް ލީޑު ނަގައިދިނީ މިޑްފީލްޑަރު ފެބީނިއޯ އެވެ. އެކަމާ ސިޓީގެ ކުޅުންތެރިން ރެފްރީއާ އެޕީލްކުރި ނަމަވެސް، ވީއޭއާރް ބެލުމަށްފަހު ރެފްރީ ވަނީ އެ ގޯލް ރަނގަޅު ކަމަށް ނިންމާފައެވެ.\nއަދި އޭގެ7މިނެޓު ފަހުން ލިވަޕޫލުން ވަނީ ލީޑު ފުޅާކޮށްފައެވެ. އެންޑީ ރޮބަޓްސަން ނަގައިދިން ރީތި ހުރަހަކުން މި ގޯލް ޖެހީ މިސްރުގެ ފޯވާޑް މުހައްމަދު ސަލާހު އެވެ.\nފުރަތަމަ ހާފުގައި ސިޓީއަށް ގޯލެއް ޖެހުމަށް އެންމެ ރަނގަޅު ފުރުސަތެއް ލިބުނީ ފޯވާޑް ސާޖިއޯ އަގުއޭރޯ އަށެވެ. އެކަމަކު އޭނާ ފޮނުވާލި ހަމަލާ ލިވަޕޫލްގެ ގޯލްކީޕަރު އެލިސަން ބެކާ ވަނީ ހުށިޔާރުކަމާއެކު ދިފާއުކޮށްފައެވެ.\nލިވަޕޫލްގެ ތިންވަނަ ގޯލް އެޓީމުން ޖަހާފައިވަނީ ދެވަނަ ހާފު ފަށައިގެން6ވަނަ މިނެޓުގައެވެ. ހެންޑަސަން ނަގައިދިން ހުރަހަކުން މި ގޯލް ކާމިޔާބުކޮށްދިނީ ސަޑިއޯ މާނޭ އެވެ.\nއެކަމަކު ސިޓީން 78 ވަނަ މިނެޓުގައި ވަނީ ގޯލެއް ކާމިޔާބުކޮށް ފަރަގު ކުޑަކޮށްފައެވެ. އެންޖޮލީނިއޯ ހުރަސްކޮށްދިން ބޯޅައަކުން މި ގޯލް ކާމިޔާބުކޮށްދިނީ ބެނާޑޯ ސިލްވާ އެވެ.\nލިވަޕޫލްގެ ދަނޑުގައި މިރޭ ކުޅުނު މެޗުން ސިޓީގެ މައްޗަށް ލިވަޕޫލް ކުރިހޯދިއިރު، ލިވަޕޫލްގެ ދަނޑުގައި އެންމެ ފަހުން ސިޓީ އަށް މޮޅެއް ހޯދުނީ 2003 ވަނަ އަހަރު އެވެ.\nމީގެ އިތުރުން ލީގުގައި މިރޭ މެންޗެސްޓާ ޔުނައިޓެޑް ވަނީ ބްރައިޓަން އަތުން 3-1 އިން މޮޅުވެފައެވެ. މި މޮޅާއެކު ޔުނައިޓެޑް އޮތީ ތާވަލުގެ ހަތްވަނައިގައި 16 ޕޮއިންޓާއެކު އެވެ.


El Chapo Umurah Jalah: Anhenun Vacation Thakugai Laari Huskurumugai - Vaguthu\nއެލް ޗަޕޯ އުމުރަށް ޖަލަށް: އަންހެނުން ޗުއްޓީ ހޭދަކޮށް ލާރި ހުސް ކުރުމުގައި\nމެކްސިކޯގެ މަޝްހޫރު ޑްރަގް ވިޔަފާރިވެރިޔާ ޖޮކިން ގްޒްމަން މަޝްހޫރު ނަމުންނަމަ "އެލް ޗަޕޯ" ގެ މައްޗަށް އެމެރިކާގެ ކޯޓެއްގައި އުފުލާފައިވާ ދިހަ ދައުވާ ސާބިތުވެ އޭނާ އުމުރަށް ޖަލަށް ލުމަށް މީގެ ދެ ހަފްތާ ކުރިން ހުކުމް ކުރިއިރުވެސް އޭނާގެ އަންހެނުން ހުރީ އަދިވެސް ވެކޭޝަން ތަކުގައި ލާރި ހުސްކުރުމުގައި ކަމަށް ރިޕޯޓްތަށް ބުނެފިއެވެ.\nރިޕޯޓްތަށް ބުނާ ގޮތުގައި އެލް ޗަޕޯގެ އަންހެނުން އީމާ ކޮރޮނެލް މިހާރުވެސް ދަނީ އިސްޓަގްރާމް މެދުވެރިކޮށް އޭނާގެ ވެކޭޝަންގެ މަންޒަރު ތަކާއި ލަގްޒުއަރީ ދިރިއުޅުން އަޕްޑޭޓް ކުރަމުންނެވެ.\nއެލްޗަޕޯގެ އަންހެނުން މިވަގުތު ދަނީ އިޓަލީގައި ޗުއްޓީ ހޭދަކުރަމުންނެވެ. ބައެއް މީހުން ބުނާ ގޮތުގައި އެލް ޗަޕޯ ހައްޔަރު ވެގެން ދިޔުމުގައި އޭނާގެ އަންހެނުންގެ އަތެއް ވެއެވެ.\nރިޕޯޓްތައް ބުނާ ގޮތުން އެލް ޗަޕޯ ޖަލުހުކުމް ތަންފީޒު ކުރާނީ އެމެރިކާގެ ކޮލަރާޑޯގަައި ހުންނަ އެކްސިމަމް ފެޑެރަލް ސުޕަމެކްސް ޖަލެއްގައި އެވެ. މި ޖަލުން އެލް ޗަޕޯއަށް ފިލުމުގެ އެއްވެސް ފުރުސަތެއް ނޯންނާނެއެވެ.\nއުމުރުން 62 އަހަރުގެ އެލްޗަޕޯގެ މައްޗަށް 10 ދައުވާއެއް ސާބިތުވިއިރު އޭގެ ތެރޭގަައި މަނީ ލޯންޓަރިން އާއި ޑްރަގް ޓްރެފިކިންގެ އިތުރުން މީހުން މެރުން ހިމެނެއެވެ. ސަލަތީ ގޮތުން ވަރުގަދަ ފިޔަވަޅުތަކާ އެކު ފެށި ޝަރީއަތް ހަތަރު މަހަށް ދިގުދެމިގެން ދިޔައެވެ.\nއެލްޗަޕޯ އަކީ މެކްސިކޯގެ އެންމެ ނުރައްކާތެރި އެއް ކާޓެލް ކަމަށްވާ ސިނައޯލާ ކާޓެލްގެ ވެރިޔާ އެވެ.\nއެތައް އަހަރެއް ވަންދެން އެލްޗަޕޯ ހައްޔަރު ނުކުރެވި ހުރި ހަޤީޤީ ސަބަބަކީ ރިޝްވަތު ދީގެން އޭނާ އާއި ދެކޮޅު އޮޕަރޭޝާންތައް ހުއްޓުވާފައި އޮތުމެވެ. އޭނާ ވަނީ މީގެ ކުރިން ދެފަހަރެއްގެ މަތިން ޖަލުން ފިލާފައެވެ. ފުރަތަމަ އޭނާ ޖަލުން ފިލީ 2001 ވަނަ އަހަރު އެވެ. ދެވަނަ ފަހަރަށް ޖަލުން ފިލީ 2015 ވަނަ އަހަރު އެވެ.\nއަދި 2016 ވަނަ އަހަރު އޭނާ ހައްޔަރު ކޮށްގެން އެމެރިކާއަށް ގެނެވުނެވެ.\nއޮގަސްޓް 1, 2019 10:40\nއެލްޗަޕޯ އަކީ ޖަލުން ފިލުމުގަވެސް ދެވަނައެއް ނެތް މިސާލެއް..ކުރީފަހަރުތަކުގަ ޖަލުން ފިލިގޮތް ނޫސްތަކުން ފެނުނީމަ މަ ހުރީ ސޮނިވެއްޓިފަ..ރަނގަޅަށް ތަމްރީނުވެފަހުރި މާސްޓަރ މައިންޑެއްގެ ވަރިއެއްކަން ފާހަނގަކުރެވޭ..\nއޮގަސްޓް 1, 2019 12:32\nRaajje gha ves ebahuri el chapo vaan ulhefa nuvefa huri meehe Eyna ves othy thikahla hukume..\nއޮގަސްޓް 1, 2019 15:00\nމަވެސްމީތިކަހަލަމީހެ މަވެސް 20 ފަހަރު ފިލިން\nއޮގަސްޓް 1, 2019 18:43\nސަރުކާރުގެ މާލިއްޔާ ގައި ހުރި ފައިސާ ގަނޑު ގަނޑު ނަގައިގެން ރާއްޖޭން ބޭރަށް ދަތުރު ކޮށް މަޖާ ކުރުން ނޫން ކަމެއް ނުކުރެއޭ މަމެން ބުނަން ނެތީމޭ...


SunOnline: Haarijee siyaasathaai ethereyge koalhuthakugaives Trump ah bodu kaamiyabee eh\nހާރިޖީ ސިޔާސަތާއި އެތެރޭގެ ކޯޅުންތަކުގައިވެސް ޓްރަމްޕްއަށް ބޮޑު ކާމިޔާބެއް\nމުހައްމަދު އައުޒަމް 24 Oct 2019, 13:52\nއެމެރިކާގެ ރައީސް ޑޮނަލްޑް ޓްރަމްޕް---\nސީރިއާ ހަނގުރާމަ ނިންމުމަށް އެމެރިކާގެ ރައީސް ޑޮނަލްޑް ޓްރަމްްޕް ފެއްޓެވި މަސައްކަތަށް ހާރިޖީ ގޮތުންނާއި އެމެރިކާގެ އެތެރެއިން ކުރިމަތިވި ފިއްތުންތަކަށް ގޮން ޖައްސަވައި ބޮޑު ކާމިޔާބީއެއް ހޯއްދަވައިފި އެވެ.\nއައިއެސް ޖަމާއަތަށް ދެކޮޅަށް ހަނގުރާމަކުރުމުގައި އެމެރިކާއަށް މަދަދުވެރިވި ސީރިއާގެ ކުރުދީ ހަނގުރާމަވެރިންގެ ގްރޫޕް އެސްޑީއެފްއަށް އެމެރިކާއިން މަދަދު ދިނުން ހުއްޓާލުމަށް ޓްރަމްޕް ނިސްބަތްވާ ރިޕަބްލިކަން ޕާޓީއާއި އިދިކޮޅު ޕާޓީއިންވެސް ވަރަށް ބޮޑަށް ފިއްތުންތައް ކުރިމަތިވިއެވެ.\nއެމެރިކާއިން ސީރިއާގެ ކުރުދީންނަށް މަދަދަދިނުން ހުއްޓާލުން ތުރުކީން، ކުރުދީންނާ ދެކޮޅަށް އަސްކަރީ ވަރުގަދަ އޮޕަޜޭޝަނެއް ފެށިއެވެ. އެކަމާ ގުޅިގެން ޓްރަމަޕްއަށް ފިއްތުންތައް އިންތިހާއަށް ކުރިމަތިވުމުން ތުުރުކީއާ ދެކޮޅަށް ދަތިކުރުމުގެ ފިޔަވަޅުތައްވެސް އެޅިއެވެ. ނަމަވެސް ކޮންގްރެސްގެ މެމްބަރުން ދިޔައީ ތުރުކީއަށް އިތުރަށް ދަތިކުރުމުގެ ފިޔަވަޅު އެޅުމަށްވެސް ގޮވާލައްވަމުންނެވެ.\nޓްރަމްޕް މިހާރު ވަނީ ތުރުކީއަށް އެޅި ދަތިކުރުމުގެ ފިޔަވަޅުވެސް އުވާލައްވައިފައެވެ. ދަތިކުރުމުގެ ފިޔަވަޅު އުވާލަން ނިންމީ ތުރުކީން ހިންގަމުން ދިޔަ މިލިޓަރީ އޮޕަރޭޝަން ހުއްޓާލަން ނިންމުމުންނެވެ.\nތުރުކީ، ރަޝިއާ، އަދި ސީރިއާއިން މިހާރު ނިންމާފައިވަނީ އެ ތިން ގައުުމުން އެއްބާރުލުން ދީގެން ކުރުދީންގެ މައްސަލަ ހައްލުކުރުމަށެވެ. އެމެރިކާގެ ސިފައިން ސީރިއާގައި ހަރަކާތްތެރިވި ސަރަހައްދުގައި މިހާރު ފޯރިމަރަމުންދަނީ ރަޝިއާ ސިފައިންނެވެ. ހުދު ކުރުދީންވެސް މިހާރު ވަނީ ރަޝިއާ ސިފައިން ސީރިއާގެ އުތުރަށް ފޮނުވުމުން އެކަމަށް މަރުހަބާ ކިޔައިފައެވެ.\nއެމެރިކާއާ ތުރުކީ ގުޅުން ފަހަަކަށް އައިސް ވަރަށް ބޮޑަށް ގޯސްވިނަމަވެސް މިހާރު އެ މައްސަލަ ވަނީ ވަރަށް ފިނިވެފައެވެ. ތުރުކީއަކީ އެމެރިކާވެސް ހިމެނޭ ނޭޓޯގެ މެމްބަރެއްވެސް މެއެވެ.\nނިމިގެން ދިޔަ ސަރުކާރުތަކުގައި އެމެރިކާއިން ބޮޑެތި ހަނގުރާމަތަކެއް ފެށިނަމަވެސް އެކަން އެގޮތަށް ކުރިއަށްގެންދަން ބޭނުންނުވާ ކަމަށް ޓްރަމްޕް ރިޔާސީ ކެމްޕޭންގެ ތެރޭގައިވެސް ވިދާޅުވިއެވެ. ޓްރަމްޕްގެ ފުރަތަމަ ދައުރު ނިމެން ކައިރިވެފައިވާއިރު މިހާތަނަށް އެމެރިކާއިން އާ އެއްވެސް ހަނގުރާމައެއް ފަށާފައެއް ނުވެއެވެ.\nސީރިއާއިން ފައިބަން ނިންމި ނިންމުން ދިފާއުކުރައްވައި ޓްރަމްޕް ވިދާޅުވީ މެދުއިރުމަތީގެ ހަނގުރާމަތަކަށް އެމެރިކާއިން އަށް ޓްރިލިއަން ޑޮލަރު ހަރަދުކުރި ނަމަވެސް އޭގެން ނަތީޖާއެއް ނުފެނުނު ކަމަށާއި އޭގެ ބަދަލުގައި ފެނިގެން ދިޔައީ އިތުރަށް ހަމަނުޖެހުމާއި މީހުންގެ ރުޅިވެރިކަމާއި އެތައް ބައެއްގެ ފުރާނެ ގެއްލިގެން ދިއުން ކަަމަށެވެ.\nކޮވިޑުގައި ދެމަފިރިން މަރުވީ އަތުގުޅާލައިގެން ތިއްބާ\nއެމެރިކާ ސުޕްރީމް ކޯޓުގެ ފަނޑިޔާރު ކަމަށް އަންހެނެއްގެ ނަން


Vaki Gotheh Anngandhen Ithuru Gadeege Faisaa Dhinumah Kurin Nimmi Nimmun Baathilu Kohfi - Vaguthu\nދައުލަތުގެ މުވައްޒަފުންނަށް ވަކި ގޮތެއް އަންގަނދެން އިތުރު ގަޑީގެ ފައިސާ ދިނުމަށް ކުރިން ނިންމި ނިންމުން ބާތިލުކޮށްފިއެވެ.\nމިކަން ހާމަކޮށް ފިނޭންސް މިނިސްޓްރީން ނެރުނު އާ ސާކިއުލާއެއްގައި ވިދާޅުވެފައި ވަނީ، މިދިޔަ މޭއި މަހުގެ 16 ވަނަ ދުވަހު ނެރުނު ސާކިއުލާގައި މުވައްޒަފުންގެ އިތުރު ގަޑިއާ ގުޅޭގޮތުން ހަވަނަ މާއްދާގައި ބަޔާންކޮށްފައިވާ އުސޫލަށް އަމަލުކުރުން ބާތިލުކޮށްފައިވާ ކަމަށެވެ. އެ މާއްދާގައި ބަޔާންކުރާ ގޮތުން، ވަޒީފާ އާއި ބެހޭ ޤާނޫނާއި އެއްގޮތްވާ ގޮތުގެ މަތީން، ހަފްތާއަކު 48 ގަޑިއިރު މަސައްކަތް ހަމަވުމުން އިތުރު ގަޑީގެ ފައިސާ މުވައްޒަފުންނަށް ދޭން ޖެހެއެވެ.\nފިނޭންސް މިނިސްޓްރީން ނެރުނު ސާކިއުލާގައި ވިދާޅުވީ، މިގޮތަށް ނިންމާފައި ވަނީ އޮފީސްތަކުން އިތުރު ގަޑީގެ ފައިސާއަށް ކުރާ ޚަރަދު އަހަރެއް އަހަރަކަށް ބޮޑުވަމުން އަންނާތީ އާއި ކޮވިޑް-19 އާއި ގުޅިގެން ދައުލަތުގެ މާލިއްޔަތަށް ކުޑަކުރަން މަޖުބޫރުވެފައިވާތީ ކަމަށެވެ.\nކުރިން ފިނޭންސް މިނިސްޓްރީން ނެރުނު ސާކިއުލާގައި އިތުރު ގަޑީގެ ފައިސާ ލިބޭނީ ހަފްތާއަކު 48 ގަޑިއިރަށްވުރެ އިތުރަށް މަސައްކަތް ކުރުމުން ކަމަށް ބުނެފައި ވީނަމަވެސް. އަލަށް ނެރުނު ސާކިއުލާގައިވާ ގޮތުން އިތުރުގަޑީގެ ފައިސާ ދޭނީ، ކުރިން ދެމުންދިޔަ ގޮތަށް ރަސްމީ ގަޑީގެ ބޭރުން މަސައްކަތް ކުރުމުންނެވެ.\nމިނިސްޓްރީން ވަކި ގޮތެއް އަންގަންދެން އިތުރު ގަޑީގެ ފައިސާ މުވައްޒަފުންނަށް ނުދިނުމަށް ނިންމާފައި ވީނަމަވެސް، އެ ފައިސާ ދިނުމުގައި އަމަލުކުރާނެ އިންސާފުވެރި އަދި ހަމަހަމަ އުސޫލެއް ކަނޑައެޅުމަށް މިނިސްޓްރީ އާއި ކަމާއި ބެހޭ ފަރާތްތަކުން މަސައްކަތް ކުރަމުންދާ ކަމަށް ވެސް ފިނޭންސް މިނިސްޓްރީގެ ސާކިއުލާގައި ވިދާޅުވެފައި ވެއެވެ.\nމި ނިންމުމާއެކު މޭއި މަހުގެ 20 ވަނަ ދުވަހު ނެރުނު ސާކިއުލާއަށްވެސް އަމަލު ކުރަން ނުޖެހޭނެ ކަމަށް ފަހުން ނެރުނު ސާކިއުލާގައި ބަޔާންކޮށްފައި ވެއެވެ. ކުރިން ނެރުނު ސާކިއުލާގައި ބުނެފައި ވަނީ، ކޮވިޑް-19 އާއި ގުޅިގެން ސަރުކާރުގެ ހަރަދު ކުޑަކުރުމުގެ ގޮތުން ދައުލަތުގެ މުވައްޒަފުންގެ މުސާރައަށް ގެނެވުނު ބަދަލުތަކާއި ގުޅޭގޮތުން އިއުލާނު ކޮށްފައިވާ ސާކިއުލާގެ ހަ ވަނަ ނުކުތާ އާއި އެއްގޮތަށް، އިތުރު ގަޑީގެ ފައިސާ ދޭން ފަށާނީ ރަމަޟާން މަސް ނިމުމުން ކަމަށެވެ.\nކޮވިޑް-19 ގެ ސަބަބުން ރާއްޖެއަށް ލިބޭ އާމްދަނީން މިއަހަރު ގާތްގަނޑަކަށް ހަ ބިލިއަން ރުފިޔާ މަދުވެދާނެ ކަމަށް ސަރުކާރުން ލަފާކޮށްފައި ވެއެވެ.\nޖޫން 11, 2020 03:13\nޖޫން 11, 2020 04:00\nއާންމުންގެ މީހަކު ކިތައްމެ މަސައކަތެއް ނުކުރިއަށް ހައްގުވާ އުޖޫރަނުދޭތި 32 ބިލިއަނުގެ ބަޖެޓާއި އެމްއެމްއޭގެ ރިޒާވާއި ގައުމުތަކުން ކޮވިޑާގުޅިގެންދިން ފައިސާތަށް ކިނބޫކާލައިފިއެވެ.\nޖޫން 11, 2020 04:36\nއޯގާތެރި ސަރުކާރު. ދުޢާ ދެންނެވިފަދަ ޞާލިޙް ވެރިއެއް\nޖޫން 11, 2020 09:20\nއެއިރު ނޫސްތަކުގެ ސުރުހީގައި ފުށުން އެކި ގޮތްގޮތަށް ލިޔެފައި ހުރިކަން. އެކަމަކު ތަފްސިލުގައި ޝެއިޚް ބުނި ބަސްކޮޅުގައިނެތް ދުޢާ ދެންނެވިފަދަ ސާލިހުވެރިއެކޭ. ބުނަން މިއުޅެނީ ދިރިއުޅުމުގައި ކިތަންމެ ނުރުހޭ މީހަކާ ދިމާވިޔަސް އެމީހަކު ބުނީ ކޯއްޗެއްތޯ ބެލުމަށްފަހު އެވާހަކަ ދައްކަން ވަނީ. އެމީހަކު ބުނިގޮތަށް.\nޖޫން 11, 2020 12:00\nރުހޭ މީހަކު ވިއްޔާ އެމީހާ ބުނާ އެއްޗެއް އޮފުދާރުކޮށް މާނަކޮށްދީގެން ނަލަ ކުރެވޭތޯ އުޅުމަކީވެސް ބައެއް މީހުން އުޅޭ ގޮތެއް.\nޖޫން 11, 2020 05:26\nމި ގޮތާ އް މިކަން ވެ އްޖެނަމަ mdp ދެން އަންނަ ދަ އުރުގަ ވެރިކަމަށް ނާންނާނެ. އަދި ކާ އުސިލް އިންތިހާބު ކާމިޔާބު ނުވާ ގޮތް ތިހެދީ\nޖޫން 11, 2020 06:02\nވަރަށް ބަރާބަރު! ދޭނެކަމެއްނެތް! ސަރުކާރުގެ އޮފީސްތަކުގައި ގިނައިން އުޅެނީ ރާއްޖެތެރޭ ގަމާރު މީހުން އެމީހުންގެ ވިސްނުންހުންނަ ގޮތަކީ ގޭކުލި ހަމަކުރުމަށް އިތުރުގަޑި ހަމަކުރުން! ރަސްމީގަޑީގައި މަސަތްކަތެއް ނުކޮށް ތިބެނީ އިތުރުގަޑިއަށް ތެޔޮލައިގެން! އަދިކޮބާ ކަސްޓަމްސް ' އިމިގުރޭޝަން ޓްރާންސްޕޯޓް ފަދަ އޮފީސް ތަކުގަ ހިދުމަތް ހޯދަން ދާ މީހުން އެތާތިބެ ނިދޭއިރުވެސް ކައުންޓަރުގަ ތިބޭ މުވައްޒަފުން ތިބެނީ ފޭސްބުކު ނުވަތަ ޔޫޓިއުބައް ވަދެ!\nޖޫން 11, 2020 09:13\nގޭކުލި ނުދެއްކީމަ ބަނޑައް ޖެހޭނި ކަލޭމެން. ކަލޭމެން މޭޒުމަތީ ކާއެއްޗެހި ހުންނަވަރު ކޮށްދޭން އެބަޖެހޭތާ. އަތުންފައިން ކަމެއްކުރަން ނޭނގޭ ވިއްޔަ ކުލީއްގެ ތައްޕާހުގަ އުޅެ އުޅެ. މުކޮސްވެސް އަތުން ނެހެދޭ.ކުޑަ އަލިފާން ފޮއްޓަކަށް އަމިއްލަ ގެ ކިޔަނީ. އަހަރެމެން ގޮސްވަންނަން ގެޔެކޭ ކިޔާވަރު އަމިއްލަ ގެޔެއްަހުރޭ ރަށުގަ ކުޑަމިނުން.\nޖޫން 11, 2020 09:25\nބަޔަކު ގޯސްކަމެއް ކުރުމަކީ ތެދުވެރިންގެ ހައްގުތައް ނިގުޅަންޖެހޭ ސަބަބެއްނޫން. ނާޖާއިޒު ފައިދާ ނަގާ މީހުންނަށް ގަވާއިދުވެސް އޮވޭ. އެއަށް އަމަލުކުރީމަ ތިކަން ހައްލުވާނެ\nޖޫން 11, 2020 06:03\nޖޫން 11, 2020 12:04\nއިދިކީއްޔަށް ލިޔެފަ މިހިރީ ހައްތާވެސް ކަލޭ އެކި ނަންނަމުގަ ލިޔެފަ ހުރި އެއްޗިހިތާ! ބޭޒާރު ނުވާ ގޮތަށް ތިކަން ކޮށްބަލަ.\nޖޫން 11, 2020 06:53\nޤާނޫނާ ޚިލާފަަށް ކަންކަން ކުރުން މުޅިންވެސް މިއޮންނަނީ ޤާބިލުކަމެއް ނެތް އިސްތިއުފާ ދިނުމަށް ގޮވާލަން.\nޖޫން 11, 2020 07:25\nވެގެން އުޅޭގޮތަކީ އީދު ބަންދަށް ހަފްތާއެއް ބަންދުވެފައިވާތީ އެދުވަސްތަކަށް ފައިސާދިނުމުން ރައްޔިތުމީހާއަށް އެއްޗެއް ލިބިދާނެތީ އެވެސް ނުފދޭންވެގެން.\nއައްނި އާއި އޭނާަށް ތަބާޥާމީހުން ދައުލަތް ފޮވެހުސްކޮށްފި.\nޖޫން 11, 2020 08:10\nފައިސާ ޕްރިންޓްކުރީ މުވައްޒަފުން ބުނެގެންތަ. ކޮވިޑް ނަމުގަ ވައްކަންކުރީ މުވައްޒަފުން ބުނެގެންތަ. ހުރިހާ ތަލްކީފެއް ނިކަމެތިންނަށް ހުރިހާ މޮޅެއް ވެރިންނަށް. ބޭރުގައުމުތަކުން ދިންހާ ފައިސާތައް ބޮޑުންނަށް ބަހާލީ. ހެޔޮވެރިމެއް މިކުރެވެނީ. ވައްކަންނުކޮށް ޚަޒާނާ ހިނދެނީ. ނުވަންޏާ ދޭބަލަ ދުރަށް. ﷲ މިނުބައި ވެރިންގެ ވެރިކަން ހިތިގޮތަކަށް ނިންމަވާންދޭ.\nޖޫން 11, 2020 08:20\nއިތުރު ގަޑީގެ ލާރި ނުދެންޏާ ރަނގަޅު ވާނީ އިތުރު ގަޑީގައި މަސައްކަތް ނުކުރިއްޔާ. މަގުމަތިން އައީ ވަކަރުގޭ ކުދިންނަކަށް ނޭގޭނެ ވަޒީފާ ތަކުގައި މަސައްކަތް ކުރާގޮތެއް. ހާދަ ދެރައޭ. މިފަހަރު ނޫނީ އަދި ގައުމަށް ރައީސަކު ނުހޮވޭ\nޖޫން 11, 2020 08:44\nނަރުހުންނަށް ދޭ ނަމޭ ބުނި އިތުރު ގަޑި ލާރި ނުދޭ މިދިޔަ މަހުވެސް. ނަރުހުން އެކަމާ ފާޑުކިޔަން ފެށީމަ މިނިސްޓްރީ އިން މީޑިޔާ އަށް މެސެޖް ކޮއްލީ ކުރީގަ އޮތް ގޮތަށް ލާރި ދޭ ގޮތަށޭ ކިޔާފަ.. އެކަމް އިތުރު ގަޑި ނުދޭ ކުރީގަ ދޭ ގޮތައް.. ވަގުތު ނޫހުން މިކަން ޔަގީން ކޮއްލާ ނަރުސް ކުއްޖެއް ކައިރީ އަހާލައިގެން.. އައި ޖީ އެމް އެޗް މީޑިޔާ އަށް ނުގުޅާތި ތެދު މައުލޫމާތެއް ނުދޭނެ..\nޖޫން 11, 2020 09:06\nވަޒީފާއާއި ބެހޭ ގާނޫނާއި ދެކޮޅައް ސާކިއުލާއަކުންނެއް ތިޔަކަމެއް ނުކުރެވޭނެ. ހުރިހާ ސަރުކާރު މުއައްޒަފުން ސަރުކާރާއި ދެކޮޅައް ވަޒީފާއާއި ބެހޭ ޓުރައިބިއުނަލް ގައި މިމައްސަލައިގެ ދައުވާ އުފުލުމައް ގޮވާލަން. އަދި ދެން އެއްވެސް އަމިއްލަ ވިޔަފާރިވެރިޔަކުވެސް ވަޒީފާއާއި ބެހޭ ގާނޫނައް އަމަލު ކުރާނެ ކަމެއް ނެތް މިސަރުކާރުން އެގާނޫނައް އަމަލު ނުކުރަނީސް.\nޖޫން 11, 2020 09:08\nބަޖިޔަލުގެ މަސްގަނޑޭކިޔާބަލަ. ހައެއްކ ސިޔާސީ މަގާމް އުފައްދާ އަދި. މަޖިލީސް މެންބަރުން އަޔަސް ނަޔަސް ހަމަ މުސާރަ ފުޅު ރަނުން ރަނަށް. ދައުލަތް ހިންގަނީ ކުޑަ މުސާރަ ނަގއިގެން ބުރަކޮށް މަސައްކަތްކުރާ ސްޓާފުން. އާޙިރުގަ ނިކަމެތި މީހާއަށް ލިބެން އޮތް އެތިމި ކަނޑާލަނި.\nޙަރަދު ކުޑަކުރަންވެސް ބެހެވެނީ ނިކަމެތި މީހައަށް. އެހެން ނޫނަސް މިކަން އަންގަން ޖެހޭނި މހުގެ 16 ނުވަތަ ކުރިން. މަސައްކަތް ކުރުވާފަ އެއް ނޫން. މސައްކަތް ކުރުވާފަ ތިގޮތަށް ހެދި2ވަނަ ފަހަރު މީ. ރަނގަޅު ގޮތެއްވުމަށް އެދި ދުޢާ ކުރާނެ އަނިޔާ ލިބުނު މީހުން.\nޖޫން 11, 2020 09:12\nކަލޭމެންގެ ފޯނުބިލާއި ދައުލަތުގެ ކާރާއި އެހެނިހެންވެސް އަޅުއެލަވަންސްތައް ނުކަންޑަނީ ކީއްވެބާ! އަމިއްލަ ސައިކަލަށް ޕެޓްރޯލުއަޅާނެ ފައިސާ ނެތީތޯ؟ އަމިއްލަ ފޯނުބިލުދައްކަން ފައިސާނެތީތޯ! ދައުލަތުގެ ހަޒާނާއިން ތިހުރިހާކަމެއް ކުރަނީ! ދުވާލެއްގެ މައްޗަށް ހަމަ ޔަގީން 1 މުވައްޒަފުގެ އިތުރުގަޑިކަން ތިކާލަނީ! ޔާﷲ، ފިނޭންސް މިނިސްޓަރާއި އޭނާގެ އައުވާނުން ނިކަމެތިކޮށްދެެއްވާންދޭ! އާމީން\nޖޫން 11, 2020 09:17\nކޮންހާ ހާސަރެ އް ދާމާކަށް، ކީ އްވެ ސަރުކާރުގަ ލާރިނެ އްވާހަކަ ބުނަން ނުކެރިގެން ތި އުޅެނީ. ލާރި ހުރެގެންތާ އިތުރުގަޑި ކީ އްކުރަން ހެން އެ އްޗެ އްވެސް ދެވޭނީ.\nޖޫން 11, 2020 09:31\nއިތުރު ގަޑީގެ ފައިސާ ނުދިނަސް މަސައްކަތް ކުރަންޖެހޭ، ނަރުހުން ޑޮކްޓަރުން ފަދަ މީހުންނަކީ އިތުރު ގަޑީގަ މަސަކަތްކުރަންޖެހޭ މީހުން، މީހަމަ ލާއިންސާނީ އަމަލެއް، އޯވަރޓައިމް އެޖަސްޓްކޮށް އޮފީސްތަކުން އެކަން ހަމަޔަކަށް އަޅުވަންވެސް ޓައިމްނުދީ ލާރިގަނޑުއެއްކޮށް ބަނޑުއަޅާލީ... ބޭރުގައުމުތަކުން އެހީވީވީހެން މާގޯހެއްނު މިވަނީ!\nޖޫން 11, 2020 09:39\nކޮބާތަ ދައުލަތުގެ މުވައްޒަފުންނަކީ؟ އޮޅޭގޮތަށޭ ޚަބަރު ތިޔަ ފަތުރަނީ. އަނެއްކާ ސިވިލްސާރވިސް މުވައްޒަފުންގެ ވާހަކަބާ ތިކިޔަނީ؟ ބުނަންތަ އަހަރުމެންގެ މުސާރައާ ކުޅެފިއްޔާ ރޭގަނޑާ ދުވާލު ހުސްވަގުތެއް ލިބިއްޖެއްޔާ މިސްކިތުގަ ތިބެގެން ރޭގަނޑު ދަންވަރު ﷲ ދުނިޔޭގެ އުޑަށް ތަންޒީލުވެ ވޮޑިގެން ނިދާ އިއްވަވާބަރަކާތްތެރި ވަގުތުގައި ކަލޭމެންގެ ނިމުން ހިތިގޮތަކަށް ނިންމަވާދެއްވުމަށް އެދި ދުޢާދަންނަވާނަން. ވެރިކަން ކަލޭމެންގެ އަތުން ބީވެގެން ދަންދެން މިމަސައްކަތް ކުރިޔަށް ގެންދާނެކަން ހަނދާން ބަހައްޓައިގެން އަހަރުމެން ސިވިލްސާރވަންޓުންގެ މުސާރައާ އެހެނިހެން އިނާޔަތްތަކާ ކުޅެންވާނީ. ހުވާގަންދީފަ މިބުނަނީ. މިކަން މިމަގަށް ކުރާނެކަން ދަންނާތި. ކަލޭމެން މަގުމަތިން ހޮވި ވަކަރުގޭކުދިންނަށް ސިޔާސީ މަގާމުތައް ނުލާހިކު ފަލަ މުސާރަ އާ އެކު ދީގެންތިބެ ތިޔަކުޅޭ ކުޅިގަނޑު ބަލައިގެން ތިބެވޭކަށްނެތޭ މިބުނީ ވަރަށް ހަރު އަޑުން.\nޖޫން 11, 2020 09:51\nވަޒީފާއިން އިސްތިއުފާ މިނިސްޓަރު. މުވައްޒަފުން އިސްތިއުފާ ޖަހާފަ ގެޔަށްގޮސް އަމިއްލަ ކަމެއް ފެށޭތޯ ބަލާ. އަދި ކޮންމެސް އެއްޗެކޭ ކިޔައިގެން އިތުރު ގަޑިޔަށް ނުނިކުމޭ. ގަދަ ކަމުން ނެރެފިއްޔާ މަސައްކަތް ލަސްކޮށްލާ. ޕީސީދޮށުގަ ގޭމް ކުޅެލައިގެން ފޫހި ފިލުވާލާ\nޖޫން 11, 2020 09:53\nކޮބާތޯ ދައުލަތުގެ މުވައްޒަފުންނަކީ\nޖޫން 11, 2020 09:58\nދެން ދައުލަތުގެ މުވައްޒަފުން ލައްވާ އިތުރު ގަޑީގައި މަސައްކަތް ނުކުރުވަމާ ހިނގާ ދޯ! ފަށަންވީ މަޖިލީހުގެ އިދާރާގެ މުވައްޒަފުންނާ ހިސާބުން! ދަންވަރު ގަޑީގައެންނު އެމީހުން ލައްވާ މަސައްކަތް ކުރަން މަޖުބޫރުކުރުވާފަ އެ އޮންނަނީ މިހާރުވެސް.\nމިއޮތީވާ ސަރުކާރެއް ވާކަމެއް ނުވާކަމެއް ނެތް މުވައްޒަފުންގެ ހާލާމެދެ ވިސްނާލިބާ؟؟؟؟؟؟؟؟؟؟\nޖޫން 11, 2020 10:29\nއެޖެންޑާ 19 ހާދަ ތަފާތޭ ދޯ\nޖޫން 11, 2020 11:57\nކަލޭމެން އެކަނި ކައިގެންވެސް ހަޖަމު ވޭތޯ ބަލާ ވަގުންތަކާ! ޝުކުރިއްޔާ ދިވެހި ރައްޔިތުން!\nޖޫން 11, 2020 12:23\nއެކަމް ކަލެޔާ އަންނިޔާވެގެން ދިވެހި ދައުލަތްކައި ހުސްކުރެވޭ.\nޖޫން 11, 2020 14:29\nމީ ވަރަށް މަޖާކަމެއް...ކޮވިޑް އާއި ގުޅިގެން ..ބައެއް މުވައްޒަފުން ހަމަ ހެސްކިޔާފަ ނިކުމެ މަސައްކަތްކުރަންވީ..ނިކުންނަންޖެހޭ މުވައްޒަފުން ގަޑިޖެހެނީވެސް މަސައްކަތްކުރަނީވެސް..ރިސްކުބޮޑީވެސް.. މަސައްކަތްކުރާނަމުގަ ގޭގަ ތިބޭމުވައްޒަފުްނަށްވެސް ހަމަލިބެނީ މުސާރަ.. ނިކުމެގެން ހެސްކިޔާފަ މަސައްކަތްކުރިއަސް ލިބެނީ ގޭގަތިބޭމީހުންނާ އެއްވަރަށް މުސާރަ.. ވަކި އިތުރުބޯނަސްއެއް ނުލިބޭ...ކިހާމަޖާ..ޗުއްޓީވެސް ހަމަމިހެން..ޗުއްޓީނެގިއަސް ޗުއްޓީ ..ނުނެގިއަސް ޗުއްޓީ މިއޮތީވާ ސިވިލް ސާރވިސްއެއް....ދެބޯހަލާކު..އަސްލު ނިކުންނަމީހުންނަށް ޚައްޞަ އެލަވަންސެއް ދޭންޖެހޭނެ..ދަރުބާރުގޭގަ މަސައްކަތްނުކުރިއަކަސް...


Madhu Resort'thakehge Ihumaalugaio Hurihaa Reesort'thah Baiverikurun Goas - Minister - Vaguthu\nމަދު ރިސޯޓެއްގެ އިހުމާލުގައި ހުރިހާ ރިސޯޓުތަކެއް ބައިވެރިކުރުން ގޯސް - މިނިސްޓަރ\nޓޫރިޒަމް މިނިސްޓަރު ޑރ. އަބްދުﷲ މައުސޫމް.\nބައެެއްް ރިސޯޓުތަކުން މޫޫދަށް ކުނި އަޅަމުން އަންނަ މައްސަލާގައި ހުރިހާ ރިސޯޓެއް ކުއްވެރިކުރުމަކީ ގޯހެއް ކަމަށް ޓޫރިޒަމް މިނިސްޓަރ އަބްދުﷲ މައުސޫމް ވިދާޅުވެެއްޖެއެވެ.\nމީސް މީޑިއާގައި ގިނަ ބަަޔަކު އަންނަނީ މި މައްސަލަ ފާހަގަކޮށް ކަންބޮޑުވުން ފާޅުކުރަމުންނެވެ. އަދި މިއީ ގާނޫނާއި ގަވާއިދުތަކުގެ ތެރެއިން ފިޔަވަޅު އަޅައިގެންވެސް ހުއްޓުވަން ޖެހޭ ކަމެއް ކަމަށް ގިނަ ބަޔަކު އަންނަނީ ވަކާލާތުކުރަމުންނެވެ.\n"ޕީއެސްއެމް ނިއުސް"ގެ ރާއްޖެ މިއަދު ޕްރޮގްރާމްގައި ވާހަކަ ދައްކަވަމުން މިނިސްޓަރ މައުސޫމް ވިދާޅުވީ، ރާއްޖޭގެ ބައެއް ރިސޯޓުުތަކުން މޫދަށް ކުނި އަޅަމުން އަންނަ މައްސަލަ އާއި ގުޅިގެން ގިނަ ބަޔަކު ކަންބޮޑުވުން ފާޅުކުރަމުން އަންނަ ކަމަށެެވެ. މިކަމުގެ ސަބަބުން ބައެެއް ރިސޯތުތަކަށާއި ރަށްތަކަށްވެސް އަސަރުކުރަމުންް އަންނަ ކަމަށާއި، މި މައްސަލަ ހައްލު ކުރުމަށް އެ މިނިސްޓްރީ އިން ކުރަން ޖެހޭ ހުރިހާ ކަމެއް ކުރަމުން އަންނަ ކަމަށް މިނިސްޓަރ މައުސޫމް ވަނީ ވިދާޅުވެފައެވެ.\n"އަޅުގަނޑުމެންގެ ގޯލްޑަން ޔިއަރ 2022 ވަނަ އަހަރު އަންނަންވާއިރަށް ރާއްޖޭގެ ގެސްޓްހައުސް ހުރި ރަށްތަކުގައިވެސް އަދި އެހެންތަންތަނުގައިވެސް އިރާދަކުރެއްވިއްޔާ ކުނި މެނޭޖްކުރުމުގައި ޓޫރިޒަމް މިނިސްޓްރީން ކައުންސިލްތަކާއި ބައިވެރިވެގެން ގެސްޓްހައުސް ހިންގާ ފަރާތްތަކާއި ބައިވެރިވެގެން އިރާދަކުރެއްވިއްޔާ އެކަންތައްތައް ރަނގަޅަށް މެނޭޖްކުރާނަން. މިވަގުތު ވަރަށް ގިނަ ތަންތަނުގައި ހަމަ ވަރަށް ބޮޑު މައްސަލައެއް އެބައޮތް މެނޭޖްކުރުމުގައި. އެހެންނަމަވެސް އެބޭފުޅުންނަށް ވީ ވަރަކުން މެނޭޖްކުރަމުންދަނީ." މިނިސްޓަރ މައުސޫމް ވަނީ ވިދާޅުވެފައެވެ.\nމިކަމާއި ގުޅިގެން އެންވަޔަރަމެންޓް ޕްރޮޓެކްޝަން އެޖެންސީ (އެޗްޕީއޭ) އިންވެސް އަންނަނީ ކަންބޮޑުވުން ފާޅުކުރަމުުންނެވެ.\nރައްޔިތުންގެެ މަޖިލީހުގެ ރައީސް، ރައީސް މުހައްމަދުު ނަޝީދު ވެސް މި މައްސަލާގައި ކަންބޮޑުުވުން ފާޅުކުރިއެވެ. އެމަނިކުފާނު ވިދާޅުވީ، މޫދަށް ކުނި އަޅަމުން އަންނަ މައްސަލަ އަކީ ކަންބޮޑުވާ މައްސަލައެއް ކަމަށެވެ. އަދި ރާއްޖޭގެ ރިސޯޓުތައް ގިނަވާ މިންވަރަށް މި މައްސަލަ އަންނާނީ ބޮޑުވަމުން ކަމަށާއި، އުކާލާ ކުނިން ބައޯގެސް އުފެއްދުން ފަދަ ހައްލެއް މި މައްސަލައަށް ހޯދަން ޖެހޭ ކަމަށް ނަޝީދު ވިދާޅުވިއެވެ.\nޖެނުއަރީ 28, 2021 20:57\nސަރުކާރުން ކަންތަށް ކުރާގޮތުން އެހެންވަނީ ސަރުކާރުގެ މީހުން ލޮކުޑައުންގެ ދުވަސްވަރު ރާއްޖޭގެ ރަށްރަށަށް އަރާފޭބުމުގައި ވަނީ ރަށްޔަތުންނަށް ތަފާތުދަށްކައިދީފަ މިމަގުން ކުނިވެސް އަޅަމުން އެގެންދަނީ މީގަ ސަރުކާރުގެ ބޮޑު އިހުމާލެއް އެބައޮތް.


ވެކްސިނާ އެކު ޓޫރިޒަމް ދާއިރާގެ ހިނިތުންވުން ފެންނާނެ\n04 ފެބްރުއަރީ 2021\nޓޫރިޒަމް ދާއިރާގައި މަސައްކަތް ކުރާ މުވައްޒަފުންނަށް މިއަދުން ފެށިގެން ކޮވިޑް-19ގެ ވެކްސިން ދޭން ވަނީ ފަށައިފަ އެވެ. ޓޫރިޒަމް ދާއިރާގައި މަސައްކަތް ކުރާ 25 މުވައްޒަފަކު މިއަދު ވަނީ ވެކްސިން ޖަހައިފަ އެވެ. ވެކްސިން ޖަހާފައިވަނީ ރިސޯޓުތަކުން ފަސް މުވައްޒަފަކާއި ގެސްޓްހައުސްތަކުން ފަސް މުވައްޒަފަކާއި އެއާޕޯޓް ރެފުންގެ ފަސް މީހަކާއި ސަފާރީގެ ފަސް މުވައްޒަފުންގެ އިތުރުން ފަންނާނުންގެ ތެރެއިން ފަސް މުވައްޒަފަކެވެ.\nރާއްޖޭގައި އިންޑިއާއިން ފޯރުކޮށްދިން ކޮވިޝީލްޑް ވެކްސިން ޖަހަމުން އަންނަ އިރު ޓޫރިޒަމް ދާއިރާ އަށް 10،000 ޑޯޒް ހާއްސަކޮށްފައިވެ އެވެ. މިއިން މިވަގުތު މި ދާއިރާގެ 5،000 މުވައްޒަފުންނަށް ވެކްސިން ޖެހޭނެ އެވެ. ޓޫރިޒަމް ދާއިރާގައި 51،000 އަށް ވުރެ ގިނަ މުވައްޒަފުން މަސައްކަތް ކުރެ އެވެ.\nޓޫރިޒަމް ދާއިރާގައި މަސައްކަތް ކުރާ މުވައްޒަފުންނަކީ ކޮންމެ ދުވަހަކު ވެސް އެތައް ބަޔަކާ ބައްދަލުވެ، މެހެމާންދާރީ އަދާކޮށްދޭން ޖެހޭ ބަޔަކަށްވާ އިރު މިދިޔަ ދުވަސްތަކުގައި އެ މުވައްޒަފުން މަސައްކަތް ކުރަން ޖެހުނީ ހިތް ނުތަނަވަސް ކަމާ އެކު ބިރުވެރިކަމުގެ ތެރޭގަ އެވެ.\nޓޫރިޒަމް ދާއިރާގެ މުވައްޒަފުންނަށް ވެކްސިން ދިނުމަށް ބޭއްވި ރަސްމިއްޔާތުގައި ޓޫރިޒަމް މިނިސްޓަރު ޑރ. އަބްދުﷲ މައުސޫމް --ފޮޓޯ: ނިޝާން އަލީ/ މިހާރު\nރާއްޖެ އަށް އަންނަ ޓޫރިސްޓުންނާ ހިނިތުންވުމާ އެކު މަސައްކަތް ކުރަންޖެހޭ އިރު މިހާރު އެ މުވައްޒަފުން އުޅެން ޖެހެނީ މާސްކް އަޅައިގެން ހިނިތުންވުން ފޮރުވައިގެންނެވެ. ޓޫރިޒަމް ދާއިރާގެ މުވައްޒަފުންގެ ތެރެއިން މިއަދު ވެކްސިން ޖަހަން ގޮސް ހުރި އެކަކީ ގެސްޓްހައުސް އެސޯސިއޭޝަން އޮފް މޯލްޑިވްސްގެ ރައީސް އަހުމަދު ކަރަމް އެވެ. ވެކްސިން އާ އެކު ޓޫރިޒަމް ދާއިރާގައި ހިދުމަތްދިނުމުގައި ލުއި ގޮތްތަކެއް ފަހިވެގެންދާނެ ކަމަށް އޭނާ އުންމީދު ކުރައްވަ އެވެ.\nކަރަމް ވިދާޅުވީ، ވެކްސިން ޖެހުމުން މިކަން ނިމުނީ ނޫން ކަމަށާއި އެހެން ނަމަވެސް ގަބޫލު ކުރަނީ ވެކްސިނާ އެކު މުވައްޒަފުންގެ ރައްކާތެރިކަން ކަށަވަރުވެ ހިދުމަތް ދިނުމުގައި ކުރީގެ އުސޫލުތަކަށް ބަދަލުވުން އަވަސް ވެގެންދާނެ ކަމަށެވެ.\nޓޫރިޒަމް ދާއިރާގައި މަސައްކަތް ކުރާ މުވައްޒަފަކު ވެކްސިން ޖެހުމަށް ފޯމު ފުރަނީ-- ފޮޓޯ: ނިޝާން އަލީ/ މިހާރު\n"މެހެމާންދާރީ އަދާކުރުމުގައި އެންމެ މުހިއްމު ކަމަކީ ހިނިތުންވުން. އެކަމަކު މިވަގުތު ހިނިތުންވުން މިއޮތީ ފޮރުވިފަ. އެހެންވީމަ މާސްކް ނަގައިގެން ކުރީގެ ހިނިތުންވުމާ އެކު މަސައްކަތް ކުރަން ފެށޭނެ ދުވަހަކަށް އުންމީދުކުރަނީ،" އޭނާ ވިދާޅުވި އެވެ.\nއެއާޕޯޓު ރެޕެއްގެ ގޮތުގައި 15 އަހަރު މަސައްކަތް ކުރެއްވި މުހައްމަދު އަމީނު ވިދާޅުވީ، މިއޮތް ހުރިހާ ދުވަހެއްގައި މަސައްކަތް ކުރަނީ ވަރަށް ދަތިކޮށް ބިރުވެރިކަން މަތީގައި ކަމަށާއި ވެކްސިން ޖެހުމުން ކުރީގެ ނޯމަލް ދިރިއުޅުމަށް ދެވޭނެ ކަމަށް ވަރަށް ބޮޑަށް އުންމީދުކުރައްވާ ކަމަށެވެ.\n"އަޅުގަނޑުމެންގެ މަސައްކަތް މިހާރު ކުރަން ޖެހެނީ ގައިޑްލައިންތަކެއް ފޮލޯކޮށްގެން ވަކި ގޮތްތަކަކަށް. މިކަން ބަދަލުވާނެތީ ހިތްހަމަޖެހޭ،" އޭނާ ވިދާޅުވި އެވެ.\nޓޫރިޒަމް ދާއިރާގައި މަސައްކަތް ކުރާ މުވައްޒަފަކު ވެކްސިން ޖަހަނީ-- ފޮޓޯ: ނިޝާން އަލީ/ މިހާރު\nޓޫރިޒަމް ދާއިރާގެ މުވައްޒަފުންނަށް ވެކްސިން ދިން އިރު ފަންނާނުންގެ ތެރެއިން ވެސް ފަސް މީހަކަށް މިއަދު ވެކްސިން ޖަހާފައިވެ އެވެ. ޑީޓިއުން ބޭންޑްގެ ލަވަކިޔުންތެރިޔާ ފާތިމަތު ފެޒްލީން (ފެޒޫ) ވިދާޅުވީ، ވެކްސިން ޖެހުމަކީ އެޅުނު މުހިއްމު ފިޔަވަޅެއް ކަމަށޢި އުންމީދު ކުރައްވަނީ މިއާ އެކު ޕީސީއާރް ޓެސްޓް ހެދުމުގައި ހުރި އުނދަގޫތައް ވެސް ހައްލުވެގެންދާނެ ކަމަށެވެ.\nމިހާރު ރިސޯޓުތަކުގައި މިއުޒިކް ކުޅެންދާ އާޓިސްޓުން 14 ދުވަސް ހަމަނުވާ ޕީސީއާރް ޓެސްޓް ނެގެޓިވް ނަތީޖާއެއް އޮތް ނަމަވެސް އިތުރަށް ޕީސީއާރް ޓެސްޓެއް ހަދަން ޖެހެ އެވެ. އެހެންވެ އެކަމަށް ބޮޑު ހޭދައެއް އާޓިސްޓުން ކުރަން ޖެހެ އެވެ.\n"ފަންނާނުންނަށް ވެކްސިން ޖެހުމަށް ފުރުސަތު ލިބުމުން ވަރަށް އުފާވޭ. ކުރިން ރިސޯޓަށް ގޮސް ކޮންމެވެސް ވަރަކަށް ހިތްނުތަނަވަސްވޭ. އެކަމަކު އެކަމުން ސަލާމަތްވެ މަސައްކަތް ކުރަން ފުރުސަތު މި ލިބުނީ،" އޭނާ ވިދާޅުވި އެވެ.\nޕެރެޑައިސް އައިލެންޑް ރިސޯޓުގެ އެގްޒެކެޓިވް ޝެފް އިސްހާގް ސޯލިހު "މިހާރު" އާ ވާހަކަދައްކަވަނީ\nޕެރެޑައިސް އައިލެންޑް ރިސޯޓުގެ އެގްޒެކެޓިވް ޝެފް އިސްހާގް ސޯލިހު ވިދާޅުވީ، ޓޫރިޒަމް ދާއިރާގައި މަސައްކަތް ކުރާ މުވައްޒަފުންނަކީ މި ބަލި ޖެހުމަށް ފުރުސަތު ބޮޑު ދާއިރާއަކަށްވާ އިރު މިއީ ބަލި ކޮންޓްރޯލްކޮށް އާންމު ހާލަތަށް ދާން އެޅުނު މުހިއްމު ފިޔަވަޅެއް ކަމަށެވެ. މިދިޔަ އަހަރުގެ ޖުލައި މަހުން ފެށިގެން އިސްހާގަށް އޭނާގެ އާއިލާއާ އަދި ބައްދަލެއް ނުވެ އެވެ. ވެކްސިން އާ އެކު ބަލި ކޮންޓްރޯލްވެ އާއިލާ އާ ބައްދަވުމަކީ އެންމެ އޭނާގެ އެންމެ ބޮޑު އުންމީދެވެ.\n"ޖަލެއްގައި އުޅޭހެން މި ވަގުތު މި އުޅެން ޖެހެނީ. އުންމީދު ކުރަނީ ބަލީގެ ކޭސްތައް މަދުވެ، އާއިލާ އާއި ދަރިންނާ ބައްދަލުވާނެ ދުވަހަކަށް،" އޭނާ ވިދާޅުވި އެވެ.\nޓޫރިޒަމް ދާއިރާގައި މަސައްކަތް ކުރާ މުވައްޒަފުންނަށް މިއަދު ވެކްސިން ޖަހާ އިރު ރާއްޖޭގެ އެކި ސަރަހައްދުތަކުގައި ހުރި ރިސޯޓުތަކާއި ގެސްޓްހައުސްތަކުގައި މަސައްކަތް ކުރާ މުވައްޒަފުންނަށް ވެސް ވެކްސިން ޖަހަން ފުރުސަތު ލިބޭނެ އެވެ. ޓޫރިޒަމް މިނިސްޓަރު ޑރ. އަބްދުﷲ މައުސޫމު ވިދާޅުވީ، ކުރިއަށް އޮތްތަނުގައި ރިސޯޓުތަކަށް ގޮސް ވެސް ވެކްސިން ދެވޭނެ އިންތިޒާމުތައް ހަމަޖައްސަވާނެ ކަމަށެވެ.\nއަރުޝީފަށް ނެގީ 04/02/2021 16:31\nއެންމެފަހުން އަޕްޑޭޓްކުރީ 04/02/2021 16:31\nފުލުހުން ޕީޕީއެމްގެ އޮފީސް ކުރިމަތީ ސަފު އަތުރައި އޮފީސް ބަންދުކޮށްފި\nޝިފްޒާން އަހްމަދު 12 މިނެޓު ކުރިން\nއިދިކޮޅު އެއްވުން ގާނޫނާ ހިލާފު ކަމަށް ބުނެ ފުލުހުން ގިނަ ބަޔަކު ހައްޔަރުކޮށްފި\nފާތިމަތު މުހުސިން 27 މިނެޓު ކުރިން\nއެއްވުން ނުފެށެނީސް 200 އެއްހާ މީހުން ހައްޔަރުކޮށްފި: އަދުރޭ\nމުއާވިޔަތު އަންވަރު 34 މިނެޓު ކުރިން\nދީނުގެ ޢިލްމުވެރިން ދުލުގެ އިއްފަތްތެރިކަމަށް އިސްކަންދެއްވާނެ: މައުމޫން\nޖާއިޝް ތައުފީޤް 41 މިނެޓު ކުރިން


Integrity commissionah Sulaiman ayyan kuran majileehun ruhun dheefi | Mihaaru\nމީގެ ކުރިން ބޭއްވި އަރަބިއްޔާގެ އަހަރީ އިނާމު ދިނުމުގެ ޖަލްސާ ޝަރަފުވެރި ކޮށްދެއްވި، ސުލައިމާނު ވާހަކަދައްކަވަނީ.---މިހާރު ފޮޓޯ: ހުސެއިން ވަހީދު\nއިންޓެގްރިޓީ ކޮމިޝަނަށް ސުލައިމާން އައްޔަން ކުރަން މަޖިލީހުން ރުހުން ދީފި\n28 ފެބުރުއަރީ 2018 - 10:08 10 comments\nނެޝަނަލް އިންޓެގްރިޓީ ކޮމިޝަން (އެންއައިސީ) އަށް އިލެކްޝަންސް ކޮމިޝަންގެ ކުރީގެ ރައީސް އަހުމަދު ސުލައިމާން އައްޔަން ކުރަން ރައްޔިތުންގެ މަޖިލީހުން މިއަދު ފާސްކޮށްފި އެވެ.\nމަޖިލީހުގެ މިއަދުގެ ޖަލްސާގައި، ސުލައިމާންގެ ނަން ފާސްވީ ވޯޓުގައި ބައިވެރިވެވަޑައިގެންނެވި 32 މެމްބަރުންގެ އިއްތިފާގުންނެވެ. ސުލައިމާންގެ ނަން ދިރާސާ ކުރި މިނިވަން މުއައްސަސާތަކުގެ ކޮމެޓީން އޭނާ އަށް ލިބިފައިވަނީ 75.89 ޕަސެންޓް މާކުހެވެ.\nމިނިވަން މުއައްސަސާތަކަށް އައްޔަން ކުރައްވާ ބޭފުޅުންނަކީ ގާބިލް ބައެއް ކަމަށް ކޮމިޓީން ކަނޑައަޅަނީ މާކްސް ދިނުމުން އެވްރެޖް 75 ޕަސެންޓް އަށް ވުރެ މަތިން މާކްސް ލިބޭ މީހުންނެވެ.\nސުލައިމާނަށް އެ ވަރަށް މާކްސް ލިބިވަޑައިގަތީ އޭނާގެ ތައުލީމާއި ތަމްރީނާއި މަސައްކަތުގެ ތަޖުރިބާ އާއި ގާބިލުކަމާއި ހުނަރަށް ބެލުމަށް ފަހު ކަމަށް ކޮމެޓީގެ ރިޕޯޓުގައި ފާހަގަކޮށްފައިވެ އެވެ.\nސުލައިމާން އިލެކްޝަންސް ކޮމިޝަނުން އިސްތިއުފާ ދެއްވީ މިދިޔަ މަހުގެ 31 ގަ އެވެ. ނަމަވެސް އިސްތިއުފާ ދެއްވި ސީދާ ސަބަބެއް އޭނާ މިހާތަނަށް މީޑިއާގައި ހާމަ ކުރައްވައިފައެއް ނުވެ އެވެ. ސުލައިމާން އިސްތިއުފާ ދެއްވީ ރައްޔިތުންގެ މަޖިލީހުގެ 12 މެމްބަރެއްގެ ގޮނޑި ގެއްލުނު ކަމަށް އީސީން ކަނޑައެޅި މައްސަލައިގައި އެ ކޮމިޝަނަށް ބޮޑެތި ފާޑުކިއުންތަކެއް އަމާޒުވެފައިވަނިކޮށެވެ.\nއެންއައިސީ އަށް ސުލައިމާން އައްޔަން ކުރަން މި ފާސް ކުރީ، އެ ކޮމިޝަންގެ ރައީސްގެ މަގާމުގައި ހުންނެވި ޔޫސުފް މާނިއު މަގާމުން ވަކި ކުރެއްވުމަށް ފަހު އެވެ. މާނިއު އެ މަގާމުން ވަކިކުރީ އެ ކޮމިޝަންގެ ބައެއް ތަހުގީގުތަކަށް ފުލުހުންގެ ބައެއް އިސް ވެރިން ހުރަސްއަޅާ ކަމަށް ތުހުމަތުކޮށް، އެ ކަމަށް ގާނޫނީ ފިޔަވަޅު އަޅާނެ ކަމުގެ އިންޒާރު އޭނާ ދެއްވާފައި ވަނިކޮށް މިދިޔަ ނޮވެމްބަރު މަހުގެ ތެރޭގަ އެވެ.\nމީގެ އިތުރުން މިއަދުގެ ޖަލްސާގައި ވަނީ ރާއްޖެ އިން ޖަޕާނަށް ކަނޑައަޅާފައި ހުންނަވާ ސަފީރު ކަމަށް އައްޔަން ކުރުމަށްޓަކައި މަޖިލީހުގެ ރުހުން ހޯދުމަށް ރައީސް ޔާމީން ހުށަހެޅުއްވި މ. ފޭމަންސް އިބްރާހިމް އުވައިސް އަށް ރުހުން ދޭން 31 މެމްބަރުންގެ އިއްތިފާގުން ފާސްކޮށްފަ އެވެ. އޭނާގެ ނަން ދިރާސާ ކުރި ގައުމީ ސަލާމަތުގެ ކޮމެޓީން ވެސް ވަނީ އުވައިސް އަށް ރުހުން ދޭން ފެންނަ ކަމަށް ނިންމައިފަ އެވެ.\nއުވައިސް ވަނީ މީގެ ކުރިން ރައީސް އޮފީހުގެ ފަސްޓް ސެކްރެޓަރީގެ މަގާމާއި އެޑްމިނިސްޓްރޭޓިވް އޮފިސަރުގެ މަގާމާއި އެސިސްޓަންޓް ޑިރެކްޓަރުކަން ކުރައްވައިފަ އެވެ. އަދި މެލޭޝިއާގައި ހުންނަ ދިވެހި އެމްބަސީގެ ފަސްޓް ސެކްރެޓަރީ ކަން ވެސް އުވައިސް ކުރެއްވި އެވެ.\nޖަޕާނު ސަފީރު ކަމުގައި ކުރިން ހުންނެވީ، ސްރީ ލަންކާ އިން ރާއްޖެ އަށް މިހާރު ކަނޑައަޅާފައި ހުންނަވާ ސަފީރު މުހައްމަދު ހުސައިން ޝަރީފް (މުންދު) އެވެ.\nމި އަހަރުގެ ފުރަތަމަ ދައުރުގެ ޖަލްސާތައް މިދިޔަ ހަފުތާގައި ފެށުނު ފަހުން، މަޖިލީހުގެ އިދިކޮޅު އެއްވެސް މެމްބަރަކު ބައިވެރިވެވަޑައެއް ނުގަންނަވަ އެވެ. އެކަމަކު އެ މެމްބަރުން ކޮމެޓީތަކަށް ވަޑައިގަންނަވަ އެވެ.\nއިތުރު ލިޔުންތައް ރައްޔިތުންގެ މަޖިލިސް އިލެކްޝަންސް ކޮމިޝަން ރާއްޖެ-ޖަޕާން ނެޝަނަލް އިންޓަގްރިޓީ ކޮމިޝަން\nސުލައިމާނަށް ކޮމިޓީން ދިނީ އެންމެ 75 މާކްސް\nއެންއައިސީގެ މެމްބަރުކަމަށް ސުލައިމާން ކުރިމަތިލައްވައިފި\nމުޅި ނިޒާމް ބޮއްސުންލާފައި، ރަނގަޅުކުރާނީ ކިހިނެއް؟\nއަނެއްކާވެސް ނަޝީދަށް ގާސިމްގެ ހަމަލާތަކެއް\nކައިވެންޏަށް ފަހު ރަންވީރަށް ތިން ކަމެއް މަނާ\nމަޖިލީހަށް ހޮވަން ޖެހޭނީ ތަނަވަސް މީހުން: ނާޒިމް\nއެމްޑީޕީ ޕްރައިމަރީ؛ ނަޝީދު ވޯޓު ކާމިޔާބު ކުރައްވައިފި\nއަނަސް ފިޔަވައި އެހެން ބޭފުޅުންނަށް ބޮޑު ކާމިޔާބެއް\nޖާބިރާއި ދިޔާނާ އަށް ވެސް ނާކާމިޔާބު\nEnglish Teacher ( Secondary ) Biology & Chemistry ( Middle School ) Dhivehi Teacher ( Middle School ) Primary Teacher Assistant Administrator Librarian


Kiyavaidheyn komme dhuvahaku karuthaafenu fathaa teacher eh!\nބިނޯދީ ސަމާލް އޭނާގެ ދަބަހާއެކު ކޯރު ހުރަސް ކުރަނީ: މިއީ ކޮންމެ ދުވަހަކުވެސް ކިވައިދޭން އޭނާ ސްކޫލަށް ދާ ގޮތް\nކިޔަވާކުދިންނަށް ރަނގަޅަށް އުޅުމުގެ މަގު ދައްކައިދޭ ބަޔަކީ އެ ކުދިންގެ ޓީޗަރުންނެވެ. އަދި ޓީޗަރުންނަކީ ކޮންމެ ކުއްޖެއްގެ ވެސް ހަޔާތުގައި ވަރަށް މަތީ މަގާމެއް ދެވިފައިވާ އެކުދިން ވަރަށް ލޯބިވާ ބައެކެވެ. ހަމަ އެގޮތަށް ބައެއް ޓީޗަރުންނަކީ ވެސް ކުދިންނަށް އުނގަންނައިދިނުމަށްޓަކައި އެމީހުން ކުރަން ޖެހޭ މިންވަރަށް ވުރެ ވެސް ގިނައިން މަސައްކަތް ކުރާ ބައެކެވެ. އިންޑިއާގެ އޮޑިޝާގެ ޖަރީޕަލް އަވަށުގެ 49 އަހަރުގެ ޓީޗަރު ބިނޯދިނީ ސަމާލް އަކީ މިފަދަ ނަމޫނާ ޓީޗަރެކެވެ.\nބިނޯދިނީ އަކީ އެހެން ޓީޗަރުންނަށް މިސާލެއް ފަދަ މީހެކެވެ. ކިތަންމެ ބުރަ އުފުލަން ޖެހުނަސް ކުރަން އަޒުމު ކަނޑައަޅާ ކަމެއް ކުރުމަށް ހިތްވަރާއެކު މަސައްކަތް ކުރުމުގެ މިސާލެވެ.\nކުދިންނަށް ތައުލީމު ދިނުމަށް އޭނާ ކުރާ މަސައްކަތާއި އެ މަސައްކަތަށް އޭނާ ވާ ގުރުބާނީ އަކީ ހުރިހާ ޓީޗަރުންނަށް ވެސް ނަމޫނާ މަސައްކަތެކެވެ.\nޕްރައިމަރީ ސްކޫލެއްގެ ގްރޭޑް 1 ން3އަށް ކިޔަވާ ކުދިންނަށް ތައުލީމު ދިނުމުގެ މަސައްކަތް ބިނޯދިނީ ކުރެ އެވެ. މިއީ ހާސް ޓީޗަރުންނެއް ކުރާ ކަމެކެވެ. ނަމަވެސް ބިނޯދިނީ ޚާއްސަވަނީ ސްކޫލަށް އަންނަން އޭނާ އުފުލާ ބުރައިންނެވެ.\nއޭނާ ކޮންމެ ދުވަހަކަށް ސްކޫލަށް ދަނީ ކިހިނެއްކަން އެނގޭ ހެއްޔެވެ؟ ސަޕުއާ ނަމަކަށް ކިޔާ ކޯރެއް ހުރަސްކޮށްފަ އެވެ. މޫސުން ގޯސް ދުވަސްވަރު މިއީ އެއްގޮތަކަށް ވެސް ފަސޭހަ ކަމެއް ނޫނެވެ.\nބިނޯދިނީ ބުނީ އޭނާއަށް އެހެން ހުރިހާ ކަމަކަށް ވުރެ ކިޔަވައިދިނުން މުހިއްމު ކަމަށެވެ. ގޭގައި ކަމެއް ނުކޮށް އިންނާކަށް އޭނާ ބޭނުމެއް ނޫނެވެ. ނަމަވެސް ބިނޯދިނީ އަށް ސްކޫލަށް ދާން ޖެހެނީ އެ ގެއާއި ސްކޫލާ ދެމެދުގައި އޮންނަ ކޯރެއްގައި ކަރުތާ ފެނުގައި ފަތާފަ އެވެ.\n"އަހަރެން އަބަދުވެސް ސާރީ އަކާއި ޕެޓީކޯޓެއް އަދި ބްލައުޒެއް ސްކޫލުގެ އަލަމާރީގައި ބާއްވަން. ކޯރު ހުރަސް ކުރަން ކޯރަށް އެރޭއިރު މޯބައިލް ފޯނާއި އެހެންވެސް ތަކެތި ބަހައްޓަނީ ޕްލާސްޓިކް ކޮތަޅުގައި ރަނގަޅަށް ބަންދުކޮށް ފެން ނުވަންނަ ގޮތް ހަދާފައި. އަދި ކޯރު ހުރަސް ކުރާއިރު ކޮތަޅު އޮންނަނީ ބޮލުން މައްޗަށް އުފުލާފައި. އަހަރެން ސްކޫލަށް ގޮސް އެ ސްކޫލުގައި ޓީޗަރުން އަޅަން ހަމަޖެހިފައިވާ ފިޔާތޮށި ސާރީ އަޅަނީ. އަދި ގެއަށް ދާންވީމަ ހެދުން ބަދަލު ކޮށްގެން ދަނީ،" ބިނޯދިނީ ބުންޏެވެ.\nއޭނާ ބުނި ގޮތުގައި މިގޮތަށް ކޮންމެ ދުވަހަކު ކޯރުގައި ފަތަން ޖެހޭތީ އޭނާ ބައެއް ފަހަރު ބަލިވެ އެވެ. ނަމަވެސް އެންމެ ދުވަހެއް ވެސް ޗުއްޓީ އެއް ނުނަގަ އެވެ.\nބިނޯދީ ކޯރު ހުރަސް ކުރަނީ\nއޭނާ ބުނި ގޮތުގައި ކޯރު ހުރަސްކޮށް ބްރިޖެއް އަޅާ ވާހަކަވެސް ދައްކާތާ މިހާރު އަހަރު ތަކެއް ވެއްޖެ އެވެ. ނަމަވެސް މިވާހަކައަށް ހަގީގީ ކުލައެއް އަދިވެސް ނާދެ އެވެ.\nބިނޯދިނީ ކޯރު ހުރަސްކުރާ ކޮންމެ ދުވަހަކީ އޭނާއަށް އެހާ ފަސޭހައިން އެކަން ކުރެވޭ ދުވަހެއް ނޫނެވެ. މީގެ ދެ އަހަރު ކުރިން އެއް ދުވަހަކު އޭނާ ކޯރުގައި ފަތަނިކޮށް އޮޔާ ވަރަށް ދުރަށް ދިޔަ ކަމަށް ބިނޯދިނީ ކިޔައިދިނެވެ. އެ ދުވަހު އޭނާގެ ދަބަސް ވެސް މުޅިން ތެމުނުކަމަށް ވެސް ބިނޯދިނީ ބުންޏެވެ.\nއެންމެ ހިތާމަހުރި ކަމަކީ މިހާ މަސައްކަތުން ބިނޯދިނީ ކިޔަވައިދޭން ދާއިރު އޭނާއަށް ލިބެނީ މަހަކު އެންމެ 7،000 އިންޑިއަން ރުޕީސް އެވެ.\nކައިވެނިކުރަން ބައިސްކަލްގައި 100 ކިލޯމިޓަރަށް


ބަރަކާތުން ފުރިގެންވާ ރަމަޟާން މަހުގެ ރޭތައް ފާއިތުވެގެންދާއިރު ތަންމަތިި ދޫކޮށްލައި ތެދުވެ ރޭއަޅުކަން ކުރަން ފަސްޖެހޭ މީހާއަކީ މިރޭތަކުގެ ދަރުމައާއި ޘަވާބަށް އެދޭ މީހަކު ކަމުގައެއް ނުބެލެވެނެއެވެ. އެހެނީ މިއީ ރޭއަޅުކަމުގެ އެންމެ މުހިންމު މޫސުމެވެ.\nނިދަން ކިތަންމެ ބޭނުންވި ނަމަވެސް ނިދި ދޫކޮށް އެނދުން ތެދުވާށެވެ! ވުޟޫކުރާށެވެ! މަދުވެގެން ދެރަކްޢަތް ނަމަވެސް ކުރާށެވެ! ހިތްވަރުކޮށްލައިގެން ނަމަވެސް ވީހައި ގިނަ ރަކްޢަތްކުރަން މަސައްކަތްކުރާށެވެ! ޤުރްއާން ކިޔަވާށެވެ! ޛިކުރުކުރާށެވެ! ބޭނުންވާ ކަންކަމަސް އެދި ދުޢާކުރާށެވެ!\nއެއިރުން ތިބާ އާއިމެދު ﷲ ތަޢާލާ ފަޚުރުވެރިވެވޮޑިގަންނަވާނެތެވެ! އަދި އެކަން މަލާއިކަތުންނަށް ވަޙީކުރައްވަވާނެކަމަށް ޙަދީޘްފުޅުން އެނގެން އެބައޮތެވެ.\nމީސްތަކުންނޭވެ! އެހިނދު ﷲ ތަޢާލާ ދެފަހަރަށް ވަޙީކުރައްވަވާނެތެވެ. "ތިމަން ﷲ ގެ އަޅާ އެދެނީ ކޮންކަމަކަށް ހެއްޔެވެ؟ ފުއްދަވައި ދެއްވަވާހުށީމެވެ."\nޢިލްމުވެރިން ބަޔާންކުރއްވާ ގޮތުގައި ދެފަހަރަށް މިފަދައިން ވަޙީކުރެއްވެވުމުން އެއިގެ މާނައަކީ އޭނާ ދުނިޔެއިން އެދޭ ކަންކަމާއި އާޚީރަތް ދުވަހު އެދޭކަންކަން ވެސް ހިންމަވައި ދެއްވަވާނެ ކަމެވެ. ވީމާ މިއީ ކޮންފަދަ ބޮޑު ރަނުގެ ފުރުޞަތެއް ހެއްޔެވެ؟ މިއަށްވުރެ ވަކިން އަގުހުރި ފުރުޞަތަކީ ކޮބައިހެއްޔެވެ؟ މިފަދަ އަގުހުރި ފުރުޞަތެއް ދޫކޮށްލަން ހެޔޮވެދާނެ ހެއްޔެވެ؟\nމީސްތަކުންނޭވެ! ނަރަކައިން ސަލާމަތްވެ ސުވަރުގެ ލިބިގަންނަން އެދޭ މީހާ މިފުރުޞަތު ނަގައެއް ނުލާނެވެ. އަދި ކީއްހެއްޔެވެ؟


Turkey camp ah furaa U12 tennis team ah jersey havaalukoffi - vNews.mv\nތުރުކީ ކޭމްޕަށް ފުރާ 12 އަހަރުން ދަށުގެ ޓެނިސް ޓީމަށް ޖާޒީ ހަވާލުކޮށްފި\nއިސްމާޢީލް ޝާހު (ކުޑަ ޝާހު) 22 September 2019, 18:45\nއަލިބޭ މޯލްޑިވްސް އާއި ޓެނިސް އެސޯސިއޭޝަން އޮފް މޯލްޑިވްސްއާ ދެމެދު 2017 ވަނަ އަހަރު ސޮއިކުރެވުނު އެމްއޯޔޫގެ ދަށުން ތުރުކީގެ އަންތާލިޔާގައި ބޭއްވޭ ތިންވަނަ ޓެނިސް ކޭމްޕްގައި ބައިވެރިވާ 12 އަހަރުން ދަށުގެ ކުޅުންތެރިންނާ ޖާޒީ ހަވާލުކޮށްފިއެވެ.\nކުޅުންތެރިންނާ ޖާޒީ ހަވާލުކޮށްފައިވަނީ މިއަދު ހ. ބޯޅަގޭގައި ބޭއްވި ރަސްމިއްޔާތެއްގައެވެ. މި ކޭމްޕްގައި 12 އަހަރުން ދަށުގެ 12 ކުޅުންތެރިން ބައިވެރިވާނެއެވެ. އެއީ ފިރިހެން6ކުޅުންތެރިންނާއި އަންހެން6ކުޅުންތެރިންނެވެ.\nޓެނިސް އެސޯސިއޭޝަން އޮފް މޯލްޑިވްސްއިން ބުނީ މި ކޭމްޕަކީ ޓެނިސް އަދި ޖޫނިއާ ކުޅުންތެރިންގެ ތަރައްގީއަށް ލިބޭ ވަރަށް ރަނގަޅު ފުރުސަތެއް ކަމަށެވެ. އަދި މި ކޭމްޕަށް ފޮނުވަން ކުދިން ހޮވީ މުޅި އަހަރު ތެރޭގައި ކުޅުންތެރިން ކުޅެފައިވާ މުބާރާތްތަކަށް ބެލުމަށްފަހު ކަމަށާއި، ތުރުކީއަށް ފޮނުވަނީ ރޭންކް ކުރެވިގެން އަންނަ އެންމެ ރަނގަޅު ކުދިން ކަމަށެވެ.\nމި ކޭމްޕް ކުރިއަށްދާނީ މި މަހުގެ 27 އިން އަންނަ އޮކްޓޯބަރު މަހުގެ4ވަނަ ދުވަހުގެ ނިޔަލަށެވެ.\nއަލިބޭ މޯލްޑިވްސް އާއި ޓެނިސް އެސޯސިއޭޝަން އޮފް މޯލްޑިވްސްއާ ދެމެދު 2017 ވަނަ އަހަރު ސޮއިކުރެވުނު އެމްއޯޔޫގެ ދަށުން މިދިޔަ ދެ އަހަރުވެސް މި ކޭމްޕް ވަނީ ކުރިއަށް ގެންގޮސްފައެވެ. 2017 ވަނަ އަހަރު 16 އަހަރުން ދަށުގެ ޓީމެއް ކޭމްޕް ކުރިއިރު، މިދިޔަ އަހަރު ވަނީ 14 އަހަރުން ދަށުގެ ޓީމެއް ކޭމްޕް ކޮށްފައެވެ.


Covid Aai Gulhigen Alhaafaivaa Fiyavalhu Thah Harudhanaa Kuran Maumoon Govaalaafi - Vaguthu\nއެމްއާރްއެމް ކޮމިޓީ ބައްދަލުވުމުގެ ތެރެއިން - ފޮޓޯ: ރައީސް މައުމޫން / ޓްވީޓާ\nކޮވިޑް-19 ގެ ބަލިމަޑުކަން ހުއްޓުވުމަށް، ރާއްޖޭގައި އަޅާފައިވާ ސަލާމަތީ ފިޔަވަޅުތައް އިތުރަށް ހަރުދަނާ ކުރުމަށް ވެރިކަން ކުރާ ކޯލިޝަންގެ ތެރޭގައި ހިމެނިވަޑައިގަންނަވާ އެމްއާރުއެމްގެ ލީޑަރު، އަދި ކުރީގެ ރައީސް މައުމޫން އަބްދުލްގައްޔޫމް ގޮވާލައްވައިފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) ޓެގް ކުރައްވާ މައުމޫން ދެންމެ ކުރެއްވި ޓްވީޓެއްގައި ވަނީ މި ބަލިމަޑުކަން ހުއްޓުވުމަށް އަޅާފައިވާ ފިޔަވަޅުތައް ވަރުގަދަކުރަން ޖެހޭ ކަމަށް ވިދާޅުވެފައެވެ. އެމަނިކުފާނު ވަނީ ކޮވިޑް ފެތުރުން ހުއްޓުވުމަށްޓަކައި އަވަށްެޓެރި ސްރީލަންކާގައި ރެއިން ފެށިގެން މިމަހުގެ 30 ވަނަ ދުވަހުގެ ނިޔަލަށް ކާފިއު އިއުލާނުކޮށްފައިވާކަން ފާހަގަކުރައްވާފައެވެ.\n"ކޮވިޑް ފެތުރުން ކޮންޓްރޯލް ކުރުމަށްޓަކައި ޝްރީލަންކާގައި ރޭއްސުރެފެށިގެން މިމަހުގެ 30 ވަނަދުވަހުގެ ނިޔަލަށް ފުރަބަންދު (ލޮކްޑައުން) އިޢުލާންކޮށްފި. ރާއްޖޭގައި އަޅާފައިވާ ފިޔަވަޅުތައްވެސް އިތުރަށް ހަރުދަނާކުރަން ޖެހޭ" 30 އަހަރު ރާއްޖޭގައި ވެރިކަން ކުރެއްވި ރައީސް މައުމޫން ވިދާޅުވިއެވެ.\nރާއްޖޭގައި ހަލުވި ކަމާއި އެކީ ކޮވިޑް ފެތުރެން ފެށިއިރު، ހަރުކަށި ފިޔަވަޅުތަކެއް އެޅިއެވެ. އެގޮތުން ބަލާއިރު، ކާފިއު ވަގުތު އިތުރުކޮށް، ބޭރުގައި އުޅުމަށް ވަކި ހާއްސަ ހުއްދައެއް ބޭނުންވާ ގޮތަށް ހެދިއެވެ. މީގެ އިތުރުން ބައެއް ބޭރު ގައުމުތަކުން ރާއްޖެއަށް މީހުން އައުން ވެސް ހުއްޓުވާއި، ރާއްޖޭގެ ބޯޑަރުވެސް މިދިޔަ އަހަރު ތެރޭގައި ބަންދު ކުރިއެވެ.\nއެހެންނަމަވެސް މިހާރު ވަނީ އެ ހުރިހާ ފިޔަވަޅުތަކަށް ލުއިދީފައެވެ.\nމީގެ ދެދުވަސް ކުރިން އޮމަދޫ ބަނދަރު ހުޅުވުމަށް ބޭއްވި ރަސްމިއްޔާތުގައި ވާހަކަފުޅު ދައްކަވަމުން ރައީސް އިބްރާޙިމް މުހައްމަދު ސޯލިހް ވަނީ ރާއްޖޭގައި ކޮންޓްރޯލު ކުރެވިފައިވާ ކަމަށްވެސް ވިދާޅުވެފައެވެ.\nއިއްޔަ 95 މީހުން ކޮވިޑަށް ފައްސިވެފައިވާއިރު، މިހާރު މުޅި ޖުމްލަ 79،754 މީހުން ވަނީ ރާއްޖެއިން ކޮވިޑަށް ފައްސިވެފައެވެ. ބަލި ޖެހުނު މީހުންގެ ތެރެއިން 97.5 އިއްތަ މީހުން ބަލިން ރަނގަޅުވެފައިވާއިރު، މިހާރު މި ބައްޔަށް ފަރުވާ ހޯދަމުން ދަނީ 1750 މީހެކެވެ.\nކޮވިޑްގައި މިހާތަނަށް 222 މީހަކު ރާއްޖެއިން ވަނީ ނިޔާވެފައެވެ.\nއޮގަސްޓް 21, 2021 13:14\nމިވެސް ވަރުގަދަ މުސީބާތެ އް\nއޮގަސްޓް 21, 2021 13:32\nއުހުނއ މައުމޫނު މަޑުން އިނދޭ\nއޮގަސްޓް 21, 2021 14:25\nމަނިކުފާނުގެ ޕާޓީ ތަމްސީލއކުރަށްވާ ވަރަށް ވިޔާނުދާ ހަޑި މުޑުދާރު އަމަލުހިންގަވާ ބެފޅުނ ސަރުކާރުގެ ސިޔާސީ މަގާމްތަކުގައި މިއަދުވެސް އެބަ ތިއްބެވި. ފުރަތަމަ އެމީހުން ވަކިކުރުން މުހިންމީ\nއޮގަސްޓް 21, 2021 14:35\nމައުމޫން ގޭގަ އޮވެބަލަ، ދެރަވެއްޖެ ކަމެއް، ކާކުތަ މައުމޫން ދައްކާ ވާހަކަ އަޑުއަހަން އުޅެނީ، ބާރާއި ނުފޫޒު ބޭނުން ކުރުމުގައި އަދި ކިހާ ދުވަހެއް ބޭނުންވޭތަ، ބޮޑު ކަމެއް މިވެސް ޖެހިފައި އޮތް\nއޮގަސްޓް 21, 2021 15:39\nވ ރަގަޅު ވާ ހަކަ އެއް، އެތަކެެއް އާއިލާ ތަކުގެ މައިންބަފައިން ކޮވިޑުބަލީގެ މަރުވެ ކުޑަކުދިން ދުނިޔެ އަށް ބިކަވެއްޖެ. 😔\nއޮގަސްޓް 21, 2021 16:38\nމައުމޫނުގެ ނުހުރުއްޕާން ހާދަބޮޑެ، ކަލޭ ދަރި މިނިސްޓަރުކަމުން ކަނޑައެއް ނުލާނެ. މަޑުން ހުރެބަލަ\nއޮގަސްޓް 21, 2021 18:15\nއެންފިރަތަމަ ކުރަންވީ ކަމަކީ 30 އަހަރު ރައްޔިިތުންގެ ލޭބުއި މީހާ ހިެާ ހައްޔަރކޮށް ޖަލަށް ލާންވީ\nއޮގަސްޓް 21, 2021 18:33\nމަނިކުފާން މަޑުން އިނނަވާ އަތައް ފަޅައިގެން ދިޔައީމަ ކުރަން ހުރި ކަމެއް ކުރާނެ.\nއޮގަސްޓް 21, 2021 20:22\nޕީޕޕއެމް އާއި ޕީއެންސީ ލީޑަރުން ރަށްރަށަށް ދާންފެށީމާ މޭކަރައިގަތީދޯ. ތިބޭފުޅާއަށް އެންމެމަތީދަރަޖާގައި ސިއްޙީޚިދުމަތްލިބޭނެއެއްނު. ނިކަމެތިމީހާއަށްއޮންނާނީ ކޮންމެ ކަމެއްގަނިކަމެތިކަން. މިބޭފުޅާޔާހެދި މިގައުމު ތަރައްގީނުވަނީ. ޢާއްމުރައްޔިތުން ކުރިއަރާ ޖަޖެހޭދިރިއުޅުމެއް އުޅެދާނެތީ މީނާ އައްނިޔާ އުޅެނީ.